
MINUTI

Il-Minuti tas-Seduta Nru 392 li saret fil-12 ta’ Ottubru, 2011 ġew konfermati.

MISTOQSIJIET – TWEĠIBIET ORALI

MINISTERU TAL-FINANZI, L-EKONOMIJA U INVESTIMENT - KUNTRATTI B’DIRECT ORDER JEW TENDER
18489. L-ONOR. JOE MIZZI (f’isem l-Onor. José Herrera) staqsa lill-Ministru tal-Finanzi, l-Ekonomija u Investiment:  Jista’ l-Ministru jgħid kemm-il kuntratt ingħata mis-segwenti entitajiet kemm b’direct order u kemm permezz ta’ tender governattiv:  Accounancy Board, Air Malta p.l.c, Auctioneers Board of Examiners, Bank of Valletta, Board of Special Commissioners on Death and Donation Duty, CASMA Limited, Central Bank Malta, Controller of Companies Appeals Board, Copyright Board, Court of Revision of Notarial Acts, Enemalta Corporation, Financial Intelligence Analysis Unit/Board of Governors, Financial Services Tribunal, General Contracts Committee, Gozo Channel Company Limited, Gozo Ferries Company Limited, Gozo Heliport Company Limited, Inland Revenue First Board of Special Commissioners, Inland Revenue Second Board of Special Commissioners u Joint Office Control Committee?  Lil min ingħata u kemm kien jiswa kull kuntratt fil-perijodu 2008, 2009 u 2010?

ONOR. TONIO FENECH (Ministru tal-Finanzi, l-Ekonomija u Investiment):  Ngħarraf lill-Onor. Interpellant li l-informazzjoni mitluba qed tinvolvi ħafna xogħol, hija vasta u probabbilment tinkludi informazzjoni li mhux neċessarjament hija dik li jrid l-Onor. Interpellant.  Għaldaqstant nitlob lill-Onor. Interpellant sabiex jispeċifika rigward liema entità partikolari jixtieq l-informazzjoni u għal liema perijodu.

SPEED LIMITS

27380. L-ONOR. JOE MIZZI (f’isem l-Onor. Anthony Agius Decelis)  staqsa lill-Ministru għall-Infrastruttura, Trasport u Komunikazzjoni: Jista’ l-Ministru jgħid jekk sarx xi studju biex jikkonferma jew jirrevedi l-ispeed limit li ġie deċiż għat-toroq Maltin?  Jista’ jgħid jekk l-awtorità responsabbli minn dan il-qasam tagħmilx studji biex tara jekk dak li oriġinarjament iddeċidiet huwiex l-aħjar fis-sitwazzjoni tagħna, jiġifieri jsir ongoing evaluation ta’ dak li ġie deċiż?  Jekk iva, jista’ jgħid kemm-il darba ltaqgħu, jekk jinżammux Minuti tal-meetings li jkollhom u x’ġie deċiż u meta?

ONOR. AUSTIN GATT (Ministru għall-Infrastruttura, Trasport u Komunikazzjoni):  Ninsab informat li Transport Malta għamlet studju dettaljat tal-limiti tal-veloċità fit-toroq arterjali u distributorji.  Il-policy li tistabbilixxi dawn il-proċeduri, ta’ kif jiġu riveduti limiti ta’ veloċità eżistenti jew kif jiġu stabbiliti limiti ta’ veloċità ġodda, se tiġi ppubblikata bħala dokument fil-ġimgħat li ġejjin.

L-istudji li tagħmel Transport Malta huma dettaljati biżżejjed sabiex tippermetti li jiġu stabbiliti limiti ta’ veloċità korretti.  Madanakollu, Transport Malta xorta tagħmel moniteraġġ tas-sistema tat-traffiku u tevalwa kull informazzjoni miġbura sabiex, fl-isfond taċ-ċirkostanzi fiż-żmien partikolari, taddatta s-sistema tat-traffiku għall-bżonnijiet tal-ġurnata.

THE DEPUTY SPEAKER (Onor. Ċensu Galea):  L-Onor. Stefan Buontempo, mistoqsija supplimentari.

ONOR. STEFAN BUONTEMPO: Sur President, ftit aktar minn sena ilu – naturalment għal pajjiżna mhuwiex ħafna - fuq il-bridge ta’ Triq Mikiel Anton Vassalli, qabel ma tidħol fil-mina, kien seħħ inċident li seta’ kellu konsegwenzi fatali.  Issa, wara aktar minn sena, saru bankina u crash barrier, imma l-periklu xorta waħda għadu hemm peress li l-bridge għadu miksur.  Jista’ l-Ministru jgħidli għaliex il-bridge għadu f’din il-kondizzjoni u għaliex ħadu sena biex issir bankina u crash barrier?

THE DEPUTY SPEAKER:  Onor. Buontempo, għalkemm nifhem is-sens tal-mistoqsija tiegħek, niġbidlek l-attenzjoni li din assolutament mhijiex marbuta mal-mistoqsija oriġinali.  

ONOR. STEFAN BUONTEMPO:  Sur President, jien ngħaddi kuljum minn din it-triq u nista’ ngħid li jiġru ħafna inċidenti minħabba li l-karozzi jgħaddu minnha b’ċerta veloċità.  Issa t-triq djieqet u allura hemm iċ-ċans li jinqalgħu aktar perikli fiha.  Jista’ l-Ministru jgħid jekk ix-xogħol li sar kellux il-permess jew l-approvazzjoni tal-MEPA?

THE DEPUTY SPEAKER:  Ma nafx jekk il-Ministru huwiex f’pożizzjoni li jwieġeb għax kif għedt, dawn il-mistoqsijiet mhumiex marbutin mal-mistoqsija oriġinali li hija pjuttost marbuta speċifikament mal-ispeed cameras u mal-ispeeds limits.  L-Onor. Buontempo.

ONOR. STEFAN BUONTEMPO:  Jista’ l-Ministru jgħidli kemm hawn speed cameras f’pajjiżna?

THE DEPUTY SPEAKER:  Il-Ministru.

ONOR. AUSTIN GATT:  M’għandix l-istatistika miegħi u allura ma nistax nirrispondih.

ONOR. STEFAN BUONTEMPO:  Jista’ jgħidilna xi proċedura tintuża biex tiġi stallata speed camera?

ONOR. AUSTIN GATT:  Su due piedi nista’ ngħid li l-kunsilli lokali jagħmlu applikazzjoni biex tiġi stallata speed camera u mbagħad tiġi eżaminata u deċiża minn Transport Malta.  Jekk l-ispeed camera tiġi approvata, titwaħħal mill-kunsill lokali u r-revenue wkoll imur għand il-kunsill lokali, ħlief fil-każ ta’ toroq distributorji u arterjali fejn l-inizjattiva tista’ tiġi wkoll minn Transport Malta.

ONOR. STEFAN BUONTEMPO:  Jiġifieri l-Ministru qed jgħid li l-flus miċ-ċitazzjonijiet tal-speed cameras imorru għall-kunsilli lokali?

ONOR. AUSTIN GATT:  Iva, anke jekk jingħataw f’toroq arterjali jew distributorji. 

KUNSILLI LOKALI/TRIBUNALI - ĦLAS TA’ ĊITAZZJONIJIET

27381. L-ONOR. JOE MIZZI (f’isem l-Onor. Anthony Agius Decelis)  staqsa lill-Prim Ministru:  Jista’ il-Prim Ministru jgħid kemm hemm tribunali u kunsilli lokali li fihom qed jitħallsu ċitazzjonijiet li jaqilgħu ċ-ċittadini minn wardens lokali?  Kemm iħaddem persuni kull post fejn jitħallsu dawn iċ-ċitazzjonijiet u x’role għandu kull impjegat f’dan t-tribunal?

ONOR. CHRIS SAID (Segretarju Parlamentari) (f’isem il-Prim Ministru):  Ninsab informat li l-ħlas ta’ ċitazzjonijiet kif qed jirriferi għalihom l-Onor. Interpellant jista’ jsir f’kull uffiċċju ta’ kull wieħed mit-68 kunsill lokali f’Malta u f’Għawdex, filwaqt li kull uffiċċju ta’ kull wieħed mid-disa’ tribunali lokali f’Malta u f’Għawdex jaċċetta l-ħlasijiet ta’ ċitazzjonijiet tat-tribunal konċernat. 

Il-ħlas taċ-ċitazzjonijiet hu ristrett fil-ħinijiet tal-ftuħ tal-uffiċċju fil-każ tal-kunsilli lokali u waqt il-ħin tat-tribunal fil-każ tat-tribunali lokali.  Għall-konvenjenza tal-pubbliku tali ħlas jista’ jsir ukoll online permezz tas-sit elettroniku http://les.gov.mt/contraventions.aspx.  Kull tribunal lokali jimpjega reġistratur, skrivan/a u kaxxier/a.  Dawn l-aħħar tnejn jagħtu s-servizz tagħhom waqt is-seduti biss.

TRIBUNALI LOKALI - ĊITAZZJONIJIET

27382. L-ONOR. JOE MIZZI (f’isem l-Onor. Anthony Agius Decelis)  staqsa lill-Prim Ministru:  Liema loġika qegħdin isegwu t-tribunali lokali u b’liema prassi qegħdin jimxu meta ċittadin ikollu ċitazzjoni u jekk dan ma jitlax jikkontestaha quddiem l-istess tribunal qed jintalab iħallas multa ħafna iktar għolja?

ONOR. CHRIS SAID (f’isem il-Prim Ministru):  Informat li t-tribunali lokali, kif preseduti minn kummissarji għall-ġustizzja, jimxu b’mod skrupluż mal-provvedimenti tal-liġijiet u r-regolamenti Maltin.  Il-kummissarju huwa kompletament awtonomu u indipendenti mill-partijiet u salv għal dak li tgħid il-liġi dwar appelli, ħadd ma jista’ jindaħallu fid-deċiżjonijiet tiegħu.

ĊITAZZJONIJIET

27383. L-ONOR. JOE MIZZI (f’isem l-Onor. Anthony Agius Decelis)  staqsa lill-Prim Ministru:  Jista’ l-Prim Ministru jgħid kemm ingħataw ċitazzjonijiet matul l-ewwel sitt xhur tas-sena 2011 u f’każ li ċ-ċittadini ma telgħux jiddefendu l-aġir tagħhom quddiem it-tribunal, dawn ingħataw ċitazzjoni iktar għolja?  Kemm fil-fatt ingħataw ċitazzjonijiet iktar għolja u x’kienet ir-raġuni għal dan il-fatt?

ONOR. CHRIS SAID (f’isem il-Prim Ministru):  Qed inpoġġi l-informazzjoni mitluba fuq il-Mejda tal-Kamra.

POSTIJIET PUBBLIĊI AĊĊESSIBBLI

27401. L-ONOR. JOE MIZZI (f’isem l-Onor. Anthony Agius Decelis)  staqsa lill-Ministru tal-Edukazzjoni, Xogħol u l-Familja:  Tista’ l-Ministru tgħid kemm mill-bini u postijiet pubbliċi huma aċċessibbli u kemm għad hawn bini pubbliku li mhuwiex aċċessibbli?

ONOR. DOLORES CRISTINA (Ministru tal-Edukazzjoni, Xogħol u l-Familja):  Il-ministeru m’għandux lista komprensiva ta’ bini u postijiet pubbliċi li huma aċċessibbli għal kulħadd.  Fuq il-Mejda tal-Kamra qed inpoġġi lista ta’ liema bini sar aċċessibbli sal-massimu possibbli wara li l-KNPD irċeviet ilmenti dwar nuqqas ta’ aċċessibilità u intervjeniet.

PJAN BIEX POSTIJIET PUBBLIĊI JSIRU AĊĊESSIBBLI

27402. L-ONOR. JOE MIZZI (f’isem l-Onor. Anthony Agius Decelis)  staqsa lill-Ministru tal-Edukazzjoni, Xogħol u l-Familja:  Tista’ il-Ministru tgħid jekk jeżistix xi pjan biex il-bini u postijiet pubbliċi kollha jsiru aċċessibbli?

ONOR. DOLORES CRISTINA:  Il-Kummissjoni Nazzjonali Persuni b’Diżabilità ma jkollhiex l-informazzjoni kollha dwar pjani u xogħlijiet li għandhom ministeri differenti biex bini u postijiet pubbliċi jsiru aċċessibbli.  Bħalissa l-KNPD qed taħdem fuq dawn il-postijiet sabiex isiru aċċessibbli għal kulħadd:  Fit-toroq; fl-Aula Magna fl-Università l-Antika;  fil-Belvedere tas-Sur tal-Imdina;  fl-Evans Building; fil-Kumpless Sportiv f’Tal-Qroqq;  fil-Kunsill Lokali tal-Imġarr;  f’numru ta’ ċentri tas-saħħa u bereġ; f’numru ta’ uffiċini distrettwali tas-Sigurta’ Soċjali u  fi skejjel f’Għawdex.

PULIZIJA – MEMBRI FL-SAG
27905 L-ONOR. JOE MIZZI (f’isem l-Onor. Leo Brincat)  staqsa lill-Ministru tal-Ġustizzja u l-Intern:  Jista’ l-Ministru jgħid x’kien il-complement tal-SAG mis-sena 2008 sal-lum?  X’inhuma l-pjanijiet konkreti tal-gvern dwar l-SAG għall-ġejjieni?

ONOR. DOLORES CRISTINA (f’isem il-Ministru tal-Ġustizzja u l-Intern):  Ninsab informat li n-numru ta’ membri tal-Korp fit-Taqsima tal-SAG mhuwiex wieħed fiss u jvarja minn żmien għal żmien skont l-esiġenzi u l-ħteġijiet tas-servizz.  Huwa maħsub li fil-futur din l-iskwadra tkompli tissaħħaħ.

DIRETTORAT EKO-GĦAWDEX U ŻVILUPP REĠJONALI - STAFF
27906. L-ONOR. JOE MIZZI (f’isem l-Onor. Leo Brincat) staqsa lill-Ministru għal Għawdex:  Tista’ l-Ministru tgħid kemm hemm membri tal-istaff tal-ministeru fuq id-Direttorat Ambjentali tal-ministeru konnessi mal-proġett Eko-Għawdex?

ONOR. GIOVANNA DEBONO (Ministru għal Għawdex):  Jiena nformata li fid-Direttorat Eko-Għawdex u Żvilupp Reġjonali hemm tmien membri tal-istaff, flimkien ma’ impjegata oħra li bħalissa qed tibbenefika minn parental leave.

THE DEPUTY SPEAKER:  L-Onor. Anġlu Farrugia, mistoqsija supplimentari.

ONOR. ANĠLU FARRUGIA:  Tista’ l-Ministru tinfurmana x’sar s’issa dwar dan il-proġett?

ONOR. GIOVANNA DEBONO:  Naħseb li aktar minn proġett għandna nsejħulu viżjoni li l-ministeru għal Għawdex ġie mogħti responsabilità tagħha u li qiegħda tiġi mwettqa bħalissa.  Kif nafu aħna tlaqna billi nedejna konsultazzjoni wiesgħa ħafna, b’bottom up approach.  Minn hemmhekk fassalna pjan strateġiku li ġie mqassam fi tliet partijiet; l-ewwel parti tikkonsisti f’short term period bejn l-2010 u l-2012, it-tieni parti tikkonsisti f’medium term period bejn l-2012 u l-2015 u t-tielet parti twassalna sal-2020.   Għax-xogħol li sar bejn l-2010 u l-2012 ġew allokati €25 miljun, li bihom għandna r-responsabbiltà li nwettqu 80 miżura li aħna konna ħabbarna u anke poġġejna fuq il-Mejda tal-Kamra.  Fil-mument qegħdin jiġu implimentati wħud minn dawn il-miżuri li mhumiex marbuta biss mal-ambjent.  B’Eko-Għawdex nifhmu żvilupp sostennibbli li jkopri l-ambjent, l-ekonomija, l-aspett soċjali, l-identità, il-kultura u oqsma oħra.  

Wieħed jista’ jitkellem dwar dawn il-proġetti.  Jekk nieħdu l-kwestjoni tal-ilma nista’ ngħid li għamilna ħafna f’dak li huwa ħażna tal-ilma tax-xita u sar tindif tal-widien, anke permezz tal-fażi li għaddejja bħalissa biex inkunu nistgħu nużaw il-Water Treatment Plant għal second class water.  Jekk nitkellmu dwar family parks u afforestazzjonijiet naraw li hemm diversi ħidmiet għaddejjin.  Bħala enerġija alternattiva anke tlaqna billi poġġejna pannelli fotovoltaiċi fuq il-bjut u hemm diversi skemi li qed jibbenefikaw minnhom.  Għenna wkoll lill-kunsilli lokali u għaqdiet mhux governattivi permezz ta’ żewġ skemi.  Tajna €70,000 lil kull kunsill lokali biex iwettaq proġett relatat mal-viżjoni Eko-Għawdex u tajna €50,000 lil kull NGO li għamel proġett marbut ma’ din il-viżjoni.  Il-lista hija twila ħafna u ma nafx huwiex il-każ li wieħed ikompli jelenkaha.  

Irrid ngħid li tlaqna u b’sodisafazzjon ngħid li llum din il-viżjoni qiegħda tinħass.  Anke fejn tidħol edukazzjoni llum għandna għalliema li huma ddedikati proprju għal din il-viżjoni b’kampanja edukattiva intensiva.  Lestejna dak li aħna nsejħulu ir-Resource Teachers’ Pack li għaddejnih lill-għalliema f’Għawdex biex huma wkoll ikunu jistgħu jwasslu din il-viżjoni.

THE DEPUTY SPEAKER:  L-Onor. Joseph Muscat, mistoqsija supplimentari.

ONOR. JOSEPH MUSCAT (Kap tal-Oppożizzjoni):  B’riferenza għal ċerti avviżi li dehru fil-ġurnali ftit tal-ġimgħat ilu, tista’ l-Ministru tgħid kemm għandha f’moħħha li timpjega eco-trainers?  U x’inhuma l-kwalifiki meħtieġa għal dawn l-eco-trainers? 
THE DEPUTY SPEAKER:  Il-Ministru.

ONOR. GIOVANNA DEBONO:  Dan huwa joint effort bejna u bejn l-Università ta’ Malta.  M’għandix f’idejja l-avviż li ħriġna, lanqas għandi f’idejja kemm kien in-numru tal-applikanti, peró nassigura lill-Onor. Muscat li l-applikazzjonijiet se jiġu vetted minn kumitat apposta, anke bir-responsabilità ta’ nies mill-Università ta’ Malta u se jintgħażlu dawk li jkollhom il-kwalifiki meħtieġa.  L-entry requirements kienu mniżżla fil-call for application li ħarġet u dawn se jiġu rispettati.  

THE DEPUTY SPEAKER:  L-Onor. Stefan Buontempo, mistoqsija supplimentari.

ONOR. STEFAN BUONTEMPO:  Tista’ l-Ministru tgħidilna x’kuntatt hemm bejn dan id-direttorat mas-segretarjat tal-uffiċċju tal-Prim Ministru fuq kunsilli lokali?

THE DEPUTY SPEAKER:  Il-Ministru.

ONOR. GIOVANNA DEBONO:  Fejn jidħlu kunsilli lokali, il-kuntatt kien hemm minn dejjem.  Bħala ministeru aħna nistiednu lill-kunsilli lokali Għawdxin biex huma wkoll iwasslu l-vuċi tagħhom fejn tidħol din il-viżjoni u kien proprju għalhekk li aħna ħriġna din l-iskema li s-Segretarjat Parlamentari responsabbli mill-kunsilli lokali laqagħha bi pjaċir.  Iżjed ma nagħtu opportunitajiet lill-kunsilli lokali biex huma jkomplu jwettqu l-proġetti tagħhom, aktar se jgawdu l-lokalitajiet Għawdxin.

ONOR. STEFAN BUONTEMPO:  Lill-Ministru staqsejtha x’kuntatt kien hemm bejn il-ministeru tagħha u s-segretarjat tal-Onor. Chris Said.

ONOR. GIOVANNA DEBONO:  Aħna niltaqgħu fuq bażi regolari u nistiednu wkoll lill-kunsilli lokali biex jitkellmu mhux biss dwar din il-viżjoni, imma anke fejn il-ministeru u s-segretarjat jista’ jkompli jgħin lill-kunsilli lokali bil-ħidmiet tagħhom.  Jiena rrid insellem lill-kunsilli lokali Għawdxin kollha li ma jieqfu qatt u nawguralhom li jkomplu jinvestu l-enerġija tagħhom proprju biex fejn jistgħu jaħtfu opportunitajiet li permezz tagħhom jakkwistaw aktar fondi u jwettquhom fi proġetti.  

ONOR. STEFAN BUONTEMPO:  Il-Ministru semmiet il-kunsilli lokali.  Jien nixtieq inkun naf dwar il-kuntatt li hemm bejn il-ministeru tagħha u s-segretarjat tal-Onor. Chris Said.  Tista’ tgħid kif dan kien involut?

ONOR. GIOVANNA DEBONO:  Kull ministeru u kull segretarjat għandu l-irwol tiegħu.  F’ċirkostanzi fejn wieħed ikun qiegħed jindirizza sezzjoni tas-soċjetà jew ta’ entitajiet jagħmel il-kuntatti li jsiru s-soltu u niftiehmu li se nimxu fuq dik il-viżjoni.  Bħala ministeru, id-deċiżjoni li ħadt li noħroġ skema għall-kunsilli lokali ddiskutejtha mas-segretarjat, li min-naħa tiegħu laqa’ bi pjaċir il-proposta tiegħi u jiena stajt immexxi fuqha.

EUROPEAN LANDSCAPE CONVENTION - RATIFIKAZZJONI

27910. L-ONOR. JOE MIZZI (f’isem l-Onor. Leo Brincat) staqsa lill-Viċi Prim Ministru u Ministru tal-Affarijiet Barranin:  Jista’ l-Viċi Prim Ministru u Ministru tal-Affarijiet Barranin jgħid jekk Malta rratifikatx il-European Landscape Convention?  Jekk le, għaliex?  Jekk din ir-ratifika għadha ma saritx, meta hu mistenni li sseħħ?

ONOR. CHRIS SAID (f’isem il-Viċi Prim Ministru u Ministru tal-Affarijiet Barranin):  Ninforma lill-Onor. Membru li Malta s’issa għadha ma rratifikatx il-European Landscape Convention.  Rigward ir-raġuni għala Malta għadha ma rratifikatx din il-konvenzjoni u meta hi mistennija li tagħmel dan, nitlob lill-Onor. Membru biex jindirizza dawn il-mistoqsijiet lill-ministeru konċernat.

ORDNIJIET TA’ INFURZAR FUQ DIPARTIMENTI TAL-GVERN

27911. L-ONOR. JOE MIZZI (f’isem l-Onor. Leo Brincat)  staqsa lill-Prim Ministru: Billi sa tmiem Lulju kien hemm 81 ordni ta’ infurzar fuq dipartimenti tal-gvern jew entitajiet governattivi, jista’ l-Prim Ministru jagħti breakdown dettaljat ta’ dawn il-pendenzi kollha, kif ukoll ta’ kemm kull każ imur lura fiż-żmien?

ONOR. MARIO DE MARCO (Segretarju Parlamentari) (f’isem il-Prim Ministru):  Ninforma lill-Onor. Interpellant li t-tweġiba se tingħata f’xi seduta oħra.

MEPA - TRABIJIET MILL-BARRIERI

27912. L-ONOR. JOE MIZZI (f’isem l-Onor. Leo Brincat)  staqsa lill-Prim Ministru: Jista’ l-Prim Ministru jgħid x’passi effettivi qed tieħu l-Awtorità ta’ Malta dwar l-Ambjent u l-Ippjanar biex tiżgura li t-trabijiet mill-barrieri qrib iż-żoni residenzjali ma jkunux ta’ ħsara u ta’ inkonvenjent għas-saħħa tar-residenti tal-inħawi?

ONOR. MARIO DE MARCO (f’isem il-Prim Ministru):  Informat li l-awtorità qiegħda tirregola l-emissjonijiet ta’ trab mill-barrieri permezz tal-permessi ambjentali, u billi tgħin lill-operaturi jagħrfu metodi ta’ kif għandhom jiġu mnaqqsa l-emissjonijiet ta’ trab fl-arja permezz ta’ apparat apposta jew inkella permezz ta’ xi tibdil li jista’ jsir fl-operat.  F’dawn l-aħħar xhur, l-awtorità ħadet l-inizjattiva li tipprepara qafas ta’ moniteraġġ li jindika l-ammont ta’ trab li joħrog mill-barrieri; dan se jiġi maħruġ għal konsultazzjoni pubblika fil-ġimgħat li ġejjin.  Dan il-qafas huwa mfassal b’tali mod li jgħin lill-awtorità u lill-operatur jidentifikaw minn liema proċessi tal-operat qed jiġi ġenerat it-trab u x’tip ta’ miżuri jistgħu jittieħdu biex dan it-trab jitnaqqas.

SALARJI TAL-IMPJEGATI TAL-GVERN
27924. L-ONOR. ANĠLU FARRUGIA  staqsa lill-Prim Ministru:  Jista’ l-Prim Ministru jpoġġi fuq il-Mejda tal-Kamra tabella tal-ispiża tas-salarji li jħallas il-gvern ta’ kull dipartiment separatament u skont il-gradi sa mis-sena 2004 sal-lum?

ONOR. CHRIS SAID (f’isem il-Prim Ministru):  Qed inpoġġi fuq il-Mejda tal-Kamra tabelli, sena b’sena mis-sena 2004 ’l hawn li juru l-ispiża tas-salarji li ħallas il-gvern fir-rigward ta’ kull dipartiment.

Biex tingħata risposta dettaljata bil-gradi, kif mitlub mill-Onor. Interpellant, trid ammont kbir ta’ riżorsi, u naħseb li jkun għaqli li r-riżorsi tal-gvern jintużaw bl-iktar mod produttiv.

THE DEPUTY SPEAKER:  L-Onor. Farrugia, mistoqsija supplimentari.

ONOR. ANĠLU FARRUGIA:  B’kull rispett lejn ir-risposta li għadu kif ta s-Segretarju Parlamentari, kif se juża r-riżorsi hija problema tiegħu imma l-mistoqsija xorta baqgħet ma ġietx risposta.

THE DEPUTY SPEAKER:  L-Onor. Chris Said.

ONOR. CHRIS SAID:  L-ewwel parti tal-mistoqsija ġiet imwieġba bid-dettalji kollha ta’ sena b’sena kif ġie mitlub mill-Onor. Interpellant.  Ma ġietx risposta t-tieni parti tal-mistoqsija u ngħatat ir-raġuni għalfejn, u cioè għax biex din l-informazzjoni tinġabar teħtieġ riżorsi enormi ta’ ħin u flus.  Jekk l-Onor. Interpellant irid xi informazzjoni speċifika minn dak l-ammont kollu ta’ informazzjoni, nitolbu jagħmel mistoqsija u nkunu nistgħu nagħtuh risposta.

ONOR. ANĠLU FARRUGIA:  Ninsisti biex jekk jogħġbu jgħid lill-Prim Ministru jwieġeb it-tieni parti tal-mistoqsijiet li għamiltlu.

ONOR. CHRIS SAID:  L-Onor. Interpellant għamel il-mistoqsija u ġiet risposta b’dak il-mod.  Jekk għandu bżonn dettalji speċifiċi nkunu f’pożizzjoni li nagħtuhomlu, però r-risposta b’mod ħolistiku ta’ kif kienu maqsumin grad grad, diġà spjegajna għala ma tistax tingħata.

THE DEPUTY SPEAKER:  L-Onor. Joseph Muscat.

ONOR. JOSEPH MUSCAT:  Jiġifieri s-Segretarju Parlamentari qed jgħidilna li l-gvern m’għandux informazzjoni dwar kif qed iħallas is-salarji?

THE DEPUTY SPEAKER:  L-Onor. Chris Said.

ONOR. CHRIS SAID:  Tant għandu li t-tabella tpoġġiet fuq il-Mejda tal-Kamra.

ONOR. JOSEPH MUSCAT:  X’inhi l-problema li jkun hemm il-breakdown separatament għal kull dipartiment u skont il-gradi mill-2004 sal-lum, ladarba l-informazzjoni diġà qiegħda hemm?

ONOR. CHRIS SAID:  Diġà spjegajt li l-informazzjoni dwar kemm kienet l-ispiża tas-salarji mill-2004 ’l hawn, sena b’sena, dipartiment b’dipartiment, ingħatat.  Fil-fatt fuq il-Mejda tal-Kamra qed titpoġġa tabella b’ammont sostanzjali ta’ informazzjoni.  Biex dik l-informazzjoni terġa’ tiġi maqsuma f’dipartiment dipartiment u fi grad grad, titlob ħafna ħin u ħafna riżorsi.  Jekk irridu noqgħodu naħlu r-riżorsi b’dan il-mod, naħluhom.  Jekk jinsistu, nistgħu nagħmluha u naħluhom.  Però, jekk iridu informazzjoni fuq grad speċifiku jew fuq dipartiment speċifiku, jagħmlu l-mistoqsija fuq dak id-dipartiment speċifiku u b’hekk inkunu qegħdin nevitaw ħafna telf ta’ riżorsi umani u finanzjarji.  Issa jekk l-Oppożizzjoni trid li naħlu r-riżorsi b’dan il-mod, naħluhom jekk se tibqa’ tinsisti.  Nerġa’ ngħid li t-tabella bid-dettalji dwar kull dipartiment separatament u kemm kienet l-ispiża fis-salarji sena b’sena qed titpoġġa fuq il-Mejda tal-Kamra.

ONOR. JOSEPH MUSCAT:  Ma jaħsibx is-Segretarju Parlamentari li huwa ftit grossolan li jġib din l-iskuża, speċjalment meta l-gvern sab €2.8 miljun sabiex jagħmel a bridge to nowhere?  Allura fuq dawn l-affarijiet li permezz tagħhom se jkun hemm it-trasparenza qed tiġih ir-reqqa!  Fuq kollox, jista’ s-Segretarju Parlamentari jispjega, b’konnessjoni diretta mas-salarji, x’inhi r-reazzjoni tal-gvern għall-istorja li kien hemm il-bieraħ fil-ġurnal “Illum” dwar iż-żieda fl-ammont ta’ persuni mpjegati mal-gvern, li huwa ta’ ’l fuq minn 1,600 ruħ?

ONOR. CHRIS SAID:  L-istorja li kien hemm fil-ġurnal “Illum” ma nafx x’kienet għax ma rajthiex, però nitolbu jagħmel din il-mistoqsija u nkun nista’ nwieġbu jekk kienx hemm żieda ta’ impjegati mal-gvern jew le. 

THE DEPUTY SPEAKER:  L-Onor. Joe Mizzi.

ONOR. JOE MIZZI:  Sur President, is-Segretarju Parlamentari għadu kemm qal li m’hemmx diffikultà li jekk tkun xi ħaġa speċifika fuq salarji, lest li jagħti l-informazzjoni.  Nixtieq inkun naf jekk is-Segretarju Parlamentari huwiex konxju li fil-mistoqsija parlamentari 28863 jien staqsejtu hekk:

“Billi t-tweġiba għall-mistoqsija parlamentari 27525 li m’hemm ħadd fil-grad ta’ manager li bħalissa qed jagħmel ix-xogħol tal-manager amministrazzjoni fil-Marsa Power Station, jista’ l-Ministru jikkonferma jekk l-individwu li qed jagħmel dan ix-xogħol għandux take home pay ta’ manager, jieħu l-benefiċċji kollha ta’ manager u jiffirma l-e-mails tiegħu bħala manager?”

Nixtieq inkun naf jekk is-Segretarju Parlamentari huwiex konxju wkoll li r-risposta għal din il-mistoqsija kienet tgħid hekk:  

“Nirriferi lill-Onor. Interpellant għat-tweġiba mogħtija għall-mistoqsija parlamentari 297”. 

Nistaqsi lis-Segretarju Parlamentari wkoll jekk huwiex konxju li l-mistoqsija li rrifera għaliha, jiġifieri mistoqsija parlamentari 297, saret mill-Onor. Justyne Caruana u hija dwar it-trasport u m’għandha x’taqsam xejn ma’ dan is-suġġett.  Allura ma jidhirlux li l-paroli li qal huwa kollu paroli fil-vojt għax meta jien tlabt xi ħaġa speċifika, mhux talli ma ħadtx risposta, talli r-risposta li tani hija skorretta għax qed tirriferi għal mistoqsija oħra li m’għandha x’taqsam xejn mal-istess ministeru, m’għandha x’taqsam xejn mal-finanzi u sempliċement ir-risposta li ta fil-mistoqsija l-oħra kienet biex nirriferi lill-ministru konċernat?  

Allura lis-Segretarju Parlamentari nista’ ngħidlu li aktar milli nipprovaw ninħbew u naħlu l-ħin ta’ din il-Kamra, l-informazzjoni li titlob l-Oppożizzjoni qed titlobha mhux biex taħli l-ħin tal-Kamra imma biex ikun hawn trasparenza fil-pajjiż.  Allura x’inhi r-raġuni li jien ma ngħatajtx risposta meta jien staqsejt speċifikament għalija?

THE DEPUTY SPEAKER:  L-Onor. Chris Said.

ONOR. CHRIS SAID:  Qed nieħu pjaċir li l-Onor.  Mizzi reġa’ ġie lura u qegħdin jerġgħu jibdew isiru l-mistoqsijiet b’mod partikolari f’dan il-parlament.  Naħseb li l-Onor. Mizzi jinduna li l-mistoqsija hija fuq dipartimenti tal-gvern u l-informazzjoni ma tinkludix l-Enemalta għax l-Enemalta mhijiex dipartiment tal-gvern, imma hija korporazzjoni.  

L-Onor. Interpellant -  f’dan il-każ kien l-Onor. Anġlu Farrugia - staqsa sena b’sena mill-2004 ’l hawn kemm kienet l-ispiża tas-salarji ...  

ONOR. JOE MIZZI:  Fid-dipartiment tal-gvern biss teżisti din!  (Interruzzjonijiet)  

ONOR. CHRIS SAID:  Ħalli nkomplu bit-teatrini, Onor. Mizzi, ma jimportax!  Il-mistoqsija tal-Onor. Farrugia kienet dwar l-ispiża tas-salarji li ħallas il-gvern mis-sena 2004 ’l hawn fir-rigward ta’ kull dipartiment.  Tant hija trasparenti li kieku ndenja ruħu minn dak il-ħin ’l hawn jieħu r-risposta li tpoġġiet fuq il-Mejda tal-Kamra, kien isib paġna wara l-oħra bl-informazzjoni kollha u bl-ammonti għal kull dipartiment tal-gvern mill-2004 ’l hawn.  

Dwar il-kwestjoni tal-Enemalta u l-mistoqsija li qed jagħmel, l-Onor. Mizzi japprezza li jien ma naf xejn fuqha għax donnu kif qed ipoġġi l-mistoqsija qisha kienet indirizzata lili.  X’ħin jasal it-turn ta’ dik il-mistoqsija, jista’ jagħmel il-mistoqsijiet supplimentari fuqha.  

ONOR. JOE MIZZI:  Jien bl-ebda mod m’għedt li tirriferi għalih imma peress li hu kien qiegħed jitkellem f’isem il-gvern, ma naħsibx li huwa barra mill-gvern u allura qed jirrispondi f’isem il-gvern!  U peress li jiena veru kkwotajt l-Enemalta, allura għad-dipartimenti tal-gvern tgħodd li jekk tagħmel mistoqsija speċifika jagħtik risposta, imma jekk jien nagħmel mistoqsija dwar entità li għalkemm mhijiex tal-gvern, taqa’ totalment taħt il-kontroll tal-gvern, hu ma jidhirlux li għandi nieħu risposta kif qed jgħid hu!  Qed nifhem sew jien?

THE DEPUTY SPEAKER:  Onor. Mizzi, ma nixtieqx ninterrompik imma assolutament ma ngħadx dan id-diskors.  Inti taf daqs kull membru ieħor jew forsi aktar, li meta għandek mistoqsija speċifika jrid ikollok risposta speċifika.  L-Enemalta hija assolutament differenti minn dipartiment tal-gvern.  U din kienet ir-risposta li ta s-Segretarju Parlamentari.  

ONOR. JOE MIZZI:  Sur President, jiena rriferejt għaliha għax hu rrifera għaliha fir-risposta li tani fl-ewwel mistoqsija.  U għalhekk erġajt staqsejtu għax peress li hu qalli li m’għandhiex x’taqsam mal-gvern għedtlu:  Allura la m’għandhiex x’taqsam mal-gvern ma jgħoddx għaliha wkoll li għandu jkun hemm it-trasparenza u għandha tingħata l-informazzjoni dwarha?  Jien hekk kont staqsejt u dik hi r-risposta li rrid jien!

THE DEPUTY SPEAKER:  Is-Segretarju Parlamentari.

ONOR. CHRIS SAID:  L-Onor. Mizzi għandu manija kif ipoġġi l-kliem f’ħalq ħaddieħor!  Jien m’għedtx li l-Enemalta mhijiex parti mill-gvern.  Jien għedt li l-Enemalta mhijiex dipartiment tal-gvern.  Fuq dan naħseb li l-Onor. Mizzi jgħallimni bl-esperjenza li għandu f’din il-Kamra.  Jekk għadu sal-lum jikkonfondihom jgħidli għax allura mbagħad nara mod ieħor.

THE DEPUTY SPEAKER:  On a point of order, l-Onor. Joe Mizzi.

ONOR. JOE MIZZI:  Sur President, mistoqsija parlamentari numru 28863 li għamilt illum lill-Ministru tal-Finanzi, l-Ekonomija u Investiment tgħid hekk:  

“Billi t-tweġiba għall-mistoqsija parlamentari 27525 hi li m’hemm ħadd fil-grad ta’ manager li bħalissa qed jagħmel ix-xogħol tal-manager amministrazzjoni fil-Marsa Power Station, jista’ l-Ministru jikkonferma jekk l-individwu li qed jagħmel dan ix-xogħol, għandux take home pay ta’ manager, jieħu l-benefiċċji kollha ta’ manager u jiffirma l-e-mails tiegħu bħala manager?”

Ir-risposta li tani l-Ministru tgħid hekk:

“Nirriferi lill-Onor. Interpellant għat-tweġiba mogħtija għall-mistoqsija parlamentari 297”.

Mistoqsija parlamentari 297, li għamlitha l-Onor. Justyne Caruana, saret lill-Ministru għall-Infrastruttura, Trasport u Komunikazzjoni u tgħid hekk:

“Peress li l-Fondazzjoni Arka u entitajiet oħra għal skopijiet benefiċjarji għandhom ħafna spejjeż, inkluż dawk tad-dawl u l-ilma u s-surcharge, hemm xi ħsieb li din il-fondazzjoni u entitajiet simili oħrajn jiġu eżentati mill-ħlas tas-surcharge jew jingħataw xi forma ta’ għajnuna oħra in konnessjoni ma’ dawn l-utilitajiet biex itaffu ftit mill-ispejjeż tagħhom?”

Il-Ministru Austin Gatt irrisponda hekk:

“Nitlob lill-Onor. Interpellant jirriferi l-mistoqsija tiegħu lill-Ministru konċernat.”

Sur President, tista’ tispjegali kif għall-mistoqsija li għamilt jien lill-Ministru responsabbli mill-Enemalta, meta r-risposta żgur hu ried jagħtihieli, irriferieni għar-risposta li ta l-Onor. Austin Gatt li m’għandha x’taqsam xejn!  Tista’ tispjegali x’inhi r-raġuni u jekk lil din l-ogħla istituzzjoni tal-pajjiż hux qed ngħadduha biż-żmien meta din il-mistoqsija hija tant importanti - u se niddikjara hawnhekk jien – li f’informazzjoni li taw f’dan il-parlament hemm gideb, dak qed jitħallas ħlas mill-Enemalta ta’ manager u f’din l-ogħla istituzzjoni tal-pajjiż qed jinħbew l-affarijiet lil ċerti nies minħabba għan politiku!  U għalhekk qed nagħmilha ċara.  Jien lest li niżvela dokumenti aktar u aktar imma issa llum irrid risposta għaliex qed jiġri dan, biex nara jekk il-Ministru konċernat huwiex parti milli qed jaħbu din l-informazzjoni li toħroġ fil-pubbliku u dawn l-abbużi li qed isiru fl-Enemalta.  

THE DEPUTY SPEAKER:  Onor. Mizzi, is-Sedja se tinvestiga dak li qed tgħid inti u tkun tista’ tagħti risposta aktar ’il quddiem.  
Il-ħin tal-mistoqsijiet għadda.  Ngħaddu għal Tqegħid ta’ Karti u nsejjaħ lill-Ministru Giovanna Debono.


TQEGĦID TA’ KARTI

ONOR. GIOVANNA DEBONO:  Sur President, inqiegħed fuq il-Mejda tal-Kamra:

Tabella li turi l-għadd u t-tip ta’ karozzi li nxtraw mid-dekasteru li għalih hi responsabbli l-Ministru għal Għawdex bejn Jannar u Settembru 2011, bi tweġiba għall-mistoqsija parlamentari 28566.

THE DEPUTY SPEAKER:  Grazzi.  Il-Ministru għall-Infrastruttura, Trasport u Komunikazzjoni.

ONOR. AUSTIN GATT:  Sur President, inqiegħed fuq il-Mejda tal-Kamra:

Tabella li turi l-below-the-line accounts li jaqgħu taħt id-dekasteru li għalih hu responsabbli l-Ministru għall-Inferastruttura, Trasport u Komunikazzjoni flimkien mal-bilanċ tagħhom kull xahar għall-perjodu bejn Jannar u l-14 ta’ Ottubru 2011, bi tweġiba għall-mistoqsija parlamentari 28918.

THE DEPUTY SPEAKER:  Grazzi.  Il-Ministru tal-Edukazzjoni, Xogħol u l-Familja.

ONOR. DOLORES CRISTINA:  Sur President, inqiegħed fuq il-Mejda tal-Kamra:

Kopja tal-kuntratt ta’ trasferiment ta’ proprjetà li sar bejn il-Kunsill Malti għall-Isport u Malta Judo Foundation fis-16 ta’ Settembru 2011 skont l-artikolu 18 tal-Att dwar l-Isports; 

Kopja tal-kuntratt ta’ trasferiment ta’ proprjetà li sar bejn il-Kunsill Malti għall-Isport u Valletta Football Club fit-30 ta’ Ġunju 2011 skont l-artikolu 18 tal-Att dwar l-Isports; 

Kopja tal-kuntratt ta’ trasferiment ta’ proprjetà li sar bejn il-Kunsill Malti għall-Isport u Hibernians Football Club fit-23 ta’ Settembru 2011 skont l-artikolu 18 tal-Att dwar l-Isports;

Kopja tal-kuntratt ta’ trasferiment ta’ proprjetà li sar bejn il-Kunsill Malti għall-Isport u Santa Luċija Football Club fis-16 ta’ Settembru 2011 skont l-artikolu 18 tal-Att dwar l-Isports; 

Kopja tal-kuntratt dwar l-eżenzjoni ta’ taxxa fuq dokumenti dwar diversi trasferimenti ta’ faċilitajiet sportivi mill-Kunsill Malti għall-Isport; 

Kopja tal-kuntratt ta’ trasferiment ta’ proprjetà li sar bejn il-Kunsill Malti għall-Isport u Xgħajra Tornadoes Football Club fis-16 ta’ Settembru 2011 skont l-artikolu 18 tal-Att dwar l-Isports; 

Kopja tal-kuntratt ta’ trasferiment ta’ proprjetà li sar bejn il-Kunsill Malti għall-Isport u Vittoriosa Boċċi Club fis-16 ta’ Settembru 2011 skont l-artikolu 18 tal-Att dwar l-Isports; 

Kopja tal-kuntratt ta’ trasferiment ta’ proprjetà li sar bejn il-Kunsill Malti għall-Isport u Floriana Football Club fis-16 ta’ Settembru 2011 skont l-artikolu 18 tal-Att dwar l-Isports; 

Kopja tal-kuntratt ta’ trasferiment ta’ proprjetà li sar bejn il-Kunsill Malti għall-Isport u Mgarr United Football Club fis-16 ta’ Settembru 2011 skont l-artikolu 18 tal-Att dwar l-Isports; 

Kopja tal-kuntratt ta’ trasferiment ta’ proprjetà li sar bejn il-Kunsill Malti għall-Isport u Thalassalejn Boċċi and Social Club fit-3 ta’ Ottubru 2011 skont l-artikolu 18 tal-Att dwar l-Isports; 

Kopja tal-kuntratt ta’ trasferiment ta’ proprjetà li sar bejn il-Kunsill Malti għall-Isport u Kerċem Ajax Football Club fis-16 ta’ Settembru 2011 skont l-artikolu 18 tal-Att dwar l-Isports; 

Kopja tal-kuntratt ta’ trasferiment ta’ proprjetà li sar bejn il-Kunsill Malti għall-Isport u Malta Judo Foundation fis-16 ta’ Settembru 2011 skont l-artikolu 18 tal-Att dwar l-Isports; 

Kopja tal-kuntratt ta’ trasferiment ta’ proprjetà li sar bejn il-Kunsill Malti għall-Isport u Senglea Athletics Football Club fis-16 ta’ Settembru 2011 skont l-artikolu 18 tal-Att dwar l-Isports; 

Kopja tal-kuntratt ta’ trasferiment ta’ proprejtà li sar bejn il-Kunsill Malti għall-Isport u Kalkara Regatta Club fis-16 ta’ Settembru 2011 skont l-artikolu 18 tal-Att dwar l-Isports; 

Kopja tal-kuntratt ta’ trasferiment ta’ proprjetà li sar bejn il-Kunsill Malti għall-Isport u Mgarr United Football Club fis-16 ta’ Settembru 2011 skont l-artikolu 18 tal-Att dwar l-Isports; 

Kopja tal-kuntratt ta’ trasferiment ta’ proprjetà li sar bejn il-Kunsill Malti għall-Isport u Malta Basketball Association fis-16 ta’ Settembru 2011 skont l-artikolu 18 tal-Att dwar l-Isports; 

Tabella li turi l-għadd ta’ postijiet ta’ teaching practice tal-B.Ed. u PGCE fl-iskejjel primarji u sekondarji tal-istat, tal-Knisja u indipendenti fis-snin skolastiċi bejn l-2006/07 u l-2010/11, bi tweġiba għall-mistoqsija parlamentari 28264;

Tagħrif dwar l-għadd ta’ studenti b’diżabilità li jattendu korsijiet fl-Istitut tal-Instudji Turistiċi maqsuma skont is-sena u l-kors, bi tweġiba għall-mistoqsija parlamentari 28265;

Tagħrif dwar l-għadd u l-kwalifiki tal-għalliema fl-Istitut Nawtiku tal-MCAST, bi tweġiba għall-mistoqsija parlamentari 28266;

Tabella li turi l-għadd ta’ applikanti biex jattendu korsijiet fl-ewwel grad, diploma u ċertifikati fl-Università ta’ Malta fis-sena akkademika 2011/2012 maqsuma f’irġiel u nisa u skont il-lokalità, bi tweġiba għall-mistoqsija parlamentari 28894;

Tabella li turi l-għadd ta’ applikanti biex jattendu korsijiet għal masters u dottorat fl-Università ta’ Malta fis-sena akkademika 2011/2012 maqsuma f’irġiel u nisa u skont il-lokalità, bi tweġiba għall-mistoqsija parlamentari 28895;

Tabella li turi l-għadd ta’ applikanti għal korsijiet fl-Università ta’ Malta fis-sena akkademika 2010/2011 flimkien mal-għadd ta’ applikanti li kienu aċċettati fl-Università għas-sena akkademika 2010/2011, sal-15 ta’ Ottubru 2010, maqsuma f’irġiel u nisa u skont il-kors, bi tweġiba għall-mistoqsija parlamentari 28896;

Lista ta’ korsijiet fl-Università ta’ Malta li għalkemm infetħu l-applikazzjonijiet għalihom ma setgħux jibdew minħabba nuqqas ta’ applikanti għalihom, bi tweġiba għall-mistoqsija parlamentari 28897; u

Tabella li turi l-għadd ta’ studenti li talbu l-għajnuna ta’ learning support assistant bejn l-2008 u l-2011, bi tweġiba għall-mistoqsija parlamentari 28953.

THE DEPUTY SPEAKER:  Grazzi.  Is-Segretarju Parlamentari Mario de Marco.

ONOR. MARIO DE MARCO:  Sur President, f’isem il-Prim Ministru nqiegħed fuq il-Mejda tal-Kamra:

Kopja tal-Konvenzjoni ta’ Basel dwar il-Kontroll ta’ Moviment Transkonfini ta’ Skart Perikoluż u r-Rimi tagħhom u kopja tal-emenda għall-istess Konvenzjoni;

Dettalji dwar l-applikazzjoni magħmula mill-Għaqda tan-Nar Marija Bambina fil-Mellieħa għall-kamra tan-nar li tinsab quddiem l-Awtorità ta’ Malta dwar l-Ambjent u l-Ippjanar, bi tweġiba għall-mistoqsija parlamentari 27960;

Tagħrif dwar in-nefqa fuq safar mid-dekasteru li għalih hu responsabbli l-Prim Ministru bejn Jannar u Settembru 2011, bi tweġiba għall-mistoqsija parlamentari 28569;

Tagħrif dwar benefiċjarji u benefiċċji taħt il-Programm INTERREG li kien parti mill-politika ta’ Koeżjoni 2004-2006, bi tweġiba għall-mistoqsija parlamentari 28899; u

Tabella li turi l-below-the-line accounts li jaqgħu taħt id-dekasteru li għalih hu responsabbli l-Prim Ministru flimkien mal-bilanċ tagħhom kull xahar għall-perjodu bejn Jannar u Settembru 2011, bi tweġiba għall-mistoqsija parlamentari 28916.
THE DEPUTY SPEAKER:  Grazzi.  Is-Segretarju Parlamentari Chris Said.

ONOR. CHRIS SAID:  Sur President, f’isem il-Viċi Prim Ministru u Ministru tal-Affarijiet Barranin inqiegħed fuq il-Mejda tal-Kamra:-

Tabella li turi l-għadd u t-tip ta’ visas li nħarġu lil ċittadini mill-Pakistan, India, Nepal u Bangladesh bejn Jannar 2008 u nofs Ottubru 2011 flimkien mal-post tal-ħruġ tagħhom, bi tweġiba għall-mistoqsija parlamentari 28912;

Tabella li turi l-għadd u t-tip ta’ visas li nħarġu lil ċittadini mill-Iran bejn Jannar 2008 u nofs Ottubru 2011 flimkien mal-iskop li għalih inħarġu, bi tweġiba għall-mistoqsija parlamentari 28913; 

Tabella li turi l-below-the-line accounts li jaqgħu taħt id-dekasteru li għalih hu responsabbli l-Viċi Prim Ministru u Ministru tal-Affarijiet Barranin flimkien mal-bilanċ tagħhom kull xahar għall-perjodu bejn Jannar u Ottubru 2011, bi tweġiba għall-mistoqsija parlamentari 28917; 

f’isem il-Ministru tal-Ġustizzja u l-Intern inqieqħed fuq il-Mejda tal-Kamra:-

Tabella li turi l-għadd ta’ każi ta’ ħsara volontarja rapportati lill-Pulizija bejn Jannar 2008 u Settembru 2011 maqsuma skont il-lokalità, bi tweġiba għall-mistoqsija parlamentari 27964;
f’isem il-Ministru tas-Saħħa, l-Anzjani u Kura fil-Komunità inqiegħed fuq il-Mejda tal-Kamra:-

Kopja tal-Konvenzjoni dwar il-Protezzjoni Fiżika ta’ Materjal Nukleari datata 1980, flimkien ma’ kopja tal-emenda għall-istess Konvenzjoni datata 2005;

Tagħrif dwar żjajjar fid-djar minn tobba fiċ-Ċentri tas-Saħħa, bi tweġiba għall-mistoqsija parlamentari 28150; u

Tabella li turi l-għadd ta’ impjegati fiċ-Ċimiterju tal-Addolorata maqsuma skont il-grad, bi tweġiba għall-mistoqsija parlamentari 28538.

THE DEPUTY SPEAKER: Grazzi.  L-Onor. Jason Azzopardi.

ONOR. JASON AZZOPARDI (Segretarju Parlamentari):  Sur President, f’isem il-Ministru tal-Finanzi, l-Ekonomija u Investiment inqiegħed fuq il-Mejda tal-Kamra:-

Tabella li turi l-għadd ta’ impjegati fis-settur pubbliku u fis-settur privat li jaqilgħu l-paga minima maqsuma skont il-lokalità, bi tweġiba għall-mistoqsija parlamentari 28185;

Tabella li turi l-għadd ta’ persuni b’diżabilità li kienu mpjegati fid-dekasteru li għalih hu responsabbli l-Ministru tal-Finanzi, l-Ekonomija u Investiment bejn April u Settembru 2011, bi tweġiba għall-mistoqsija parlamentari 28413;

Lista tal-avukati mpjegati mad-Dipartiment tal-Proprjetà tal-Gvern, bi tweġiba għall-mistoqsija parlamentari 28488; u

Tabella li turi l-għadd u t-tip ta’ karozzi li nxtraw mid-dekasteru li għalih hu responsabbli l-Ministru tal-Finanzi, l-Ekonomija u Investiment bejn Jannar u Settembru 2011, bi tweġiba għall-mistoqsija parlamentari 28568.

THE DEPUTY SPEAKER:  Grazzi.  Stqarrijiet Ministerjali?  Mozzjonijiet?  Ordnijiet tal-Ġurnata.


ORDNIJIET TAL-ĠURNATA

ABBOZZ TA’ LIĠI LI JEMENDA L-ATT DWAR IS-SIGURTÀ SOĊJALI 

SOCIAL SECURITY (AMENDMENT) BILL

L-ordni għat-Tieni Qari ġie moqri
Ikompli mit-12 ta’ Ottubru, 2011
Il-mistoqsija reġgħet tqiegħdet
THE DEPUTY SPEAKER:  Rimarki?  L-Onor. Marie Louise Coleiro Preca.

ONOR. MARIE LOUISE COLEIRO PRECA:  Sur President, jiena segwejt b’interess kbir dak li kellha xi tgħid il-Ministru meta ppilotat dan l-abbozz ta’ liġi, fejn għamlet eloġju kbir – u bir-raġun kollu – fuq il-prinċipji bażiċi tal-liġi tas-sigurtà soċjali, jiġifieri x’inhuma l-għanijiet li aħna jkollna s-sigurtà soċjali, però jien stennejt li se nara abbozz ta’ liġi li jkun fih ferm iktar emendi biex jindirizzaw l-anomaliji u d-diskriminazzjoni li qed ikun hemm illum minħabba li sfortunatament ċerti liġijiet li daħlu haphazardly biex donnu nintgħoġbu ma’ settur ħolqu ċerti anomaliji.  

Nistqarr ukoll li kont diżappuntata fl-introduzzjoni li għamlet il-Ministru meta qalet li din hija liġi li ilha 55 sena.  Kieku kellha titkellem, din il-liġi kienet tgħid żgur li hija l-iktar liġi li ġiet emendata.  Jiena iktar stennejt li l-Ministru tagħtina xi timeframe fuq il-wegħdi li saru diversi drabi matul is-snin mill-Gvern Nazzjonalista fuq kif din il-liġi kellha mhux tiġi emendata, imma tiġi streamlined u tiġi tinftiehem.  Qed ngħid hekk għaliex għandna liġi quddiemna li kieku kienet biċċa drapp konna nħarsu lejha bħallikieku qed naraw biċċa patchwork.  Din ilha 55 sena kulħadd jemenda fiha, bil-konsegwenza li llum saret top heavy u anke min hu mustaċċun legali, meta jiġi biex jinterpretaha, irid jaqra artiklu miljun darba biex forsi jifhem xi ħaġa.  Għandna sitwazzjoni li fid-dipartiment ħadd ma jaf eżattament xi jfissru l-emendi ħlief min ikun fassalhom.  Meta ninżlu fil-livell ta’ fejn il-poplu jmur jistaqsi, jiġifieri d-district offices, tiskopri li sfortunatament ħafna mill-impjegati tad-dipartiment – u dan mhux tort tagħhom – lanqas huma f’qagħda li jistgħu jagħtuk interpretazzjoni korretta tad-diversi artikli li fiha din il-liġi. 
Qed ngħid li mhux tort tagħhom għax anke mustaċċuni legali wkoll jaqraw l-artikli ma nafx kemm-il darba biex forsi jaslu fuq bażi ta’ interpretazzjoni.  Allura waħda mill-affarijiet li stennejt mal-introduzzjoni tal-Ministru kien li tgħidilna dak li kien jgħidilna diversi drabi l-Prim Ministru, li dak iż-żmien kien il-Ministru tal-Politika Soċjali, li din il-liġi, bħalma kienet il-liġi tax-xogħol, se tkun breakthrough għall-Gvern Nazzjonalista għax se jagħmlilna rewriting tagħha biex apparti li tkun tiftiehem u tkun ċara, tkun ukoll liġi li tirrifletti r-realtajiet tal-ġurnata u mhux liġi mimlija anomaliji li għax forsi ma jinqabdux daqshekk malajr fl-għajnejn pubbliku, allura jistagħġnaw hemmhekk u joħolqu diskriminazzjoni sħiħa.  

Sur President, fl-intervent tiegħi se nipprova nkun realista u nsemmi każijiet prattiċi biex infiehem kemm hemm bżonn aktar emendi, apparti l-erba’ emendi li fiha din il-liġi li naqblu dwarhom.  Dawn l-emendi li għandna quddiemna huma biss ftit mill-ħafna anomaliji u diskriminazzjoni li qed joħorġu minn din il-liġi.  Irrid ngħid ċar u tond li dawn huma kollha kawża ta’ gvern li sfortunatament m’għandux qalbu sħiħa f’dak li huwa welfare, f’dik li hija ġustizzja soċjali u f’dik li hija protezzjoni soċjali.  Kieku għandu qalbu sħiħa hemmhekk ma jaħdimx b’mod spezzettat imma jaħdem b’mod ħolistiku u b’mod li jorbot ħaġa ma’ oħra u b’mod li jagħmel sens.  Kien jagħmel mezz u jara li l-entitajiet li qed jaħdmu fuq l-aspetti differenti flimkien jilħqu l-oġġettiv li tassew nagħtu s-sigurtà soċjali lin-nies u li tassew nagħtu dak li hemm bżonn biex nilqgħu kontra l-faqar u kontra l-esklużjoni soċjali.  

Il-Ministru qalet li d-Dipartiment tas-Sigurtà Soċjali u l-Korporazzjoni għax-Xogħol u Taħriġ jaħdmu in tandem imma se nagħti eżempji kemm dan mhu veru xejn.  Anzi dawn tant jaħdmu għal rashom u b’mod territorjali li ġieli b’deċiżjonijiet ta’ waħda jew oħra jkollok persuni li jispiċċaw għal xhur sħaħ iridu jitherrew imorru fl-uffiċini joqogħdu jikxfu għawarhom, ma jaslu mkien u jagħmlu x-xhur mingħajr il-benefiċċji soċjali.  Tant ħadtu b’interess dak li qalet il-Ministru li mhux biss smajtu imma tlabt it-transcript biex inkun ċerta minn dak li smajt u fost l-affarijiet li laqtuni kien meta qalet  li se jkomplu jsaħħu l-protezzjoni u se jkomplu jżidu l-opportunitajiet għal xi wħud min-nies li jiltaqgħu magħhom ta’ kuljum li raġunijiet ekonomiċi, soċjali u taħlita ta’ diffikultajiet irendulhom ħajjithom diffiċilissima.  Qalet li rridu noqogħdu attenti li ma jkollniex nies li jkunu fir-riskju tal-esklużjoni soċjali.

Sur President, fl-intervent tiegħi se nġib għall-attenzjoni ta’ dan il-parlament diversi sitwazzjonijiet ta’ anomaliji fil-liġi tas-sigurtà soċjali li rriżultaw minħabba li kellna gvern li għal dawn l-aħħar 25 sena kien iħares lejn dan il-qasam tant importanti b’mod spezzettat u mhux b’mod ħolistiku.  Dan għaliex ħafna drabi ħa miżuri biex ikunu vote catching lejliet elezzjoni iktar minn kollox jew biex jidher gustuż ma’ ċerti setturi.  Dan kollu qed joħloq ħafna diskriminazzjoni.  Naħseb li kieku din il-liġi kellha titkellem kienet tgħid allaħares kont biċċa drapp għax kieku l-imqass għadda minn fuqi miljun darba.  Il-liġi tas-sigurtà soċjali llum kemm qiegħda b’mod ħolistiku tindirizza l-bżonnijiet reali, soċjali u ekonomiċi ta’ pajjiżna?  Se nagħti eżempju ta’ familji b’ġenitur wieħed.  Illum il-liġi tas-sigurtà soċjali tipprovdi ċerti ammont ta’ benefiċċji f’forma ta’ cash handouts lill-familji b’ġenitur wieħed imma ma tipprovdix benefiċċji oħra. Dak mhux biżżejjed. 

Mela f’nifs għandna l-gvern jgħidilna li jinsab inkwetat fuq ir-rata baxxa ta’ parteċipazzjoni fis-suq tax-xogħol u mbagħad fin-nifsijiet l-oħrajn kollha, bil-mod kif jaħdem u bil-liġijiet li jġibilna hawnhekk, ħadd ma jgħidilna, pereżempju, b’liema mod se jinċentiva biex familja b’ġenitur wieħed, bid-diffikultajiet tagħhom, iridu jrabbu l-familja.  Ħafna minn dawn il-ġenituri huma nisa.  Hemm irġiel ukoll imma fil-parti l-kbira tagħhom huma nisa.  Naf irġiel bl-istess sitwazzjoni tan-nisa li m’għandhomx biżżejjed appoġġ biex ikunu jistgħu joħorġu jaħdmu, anke għal ftit sigħat, minkejja l-fatt li llum hemm il-benefiċċju li tista’ taħdem għal ċertu ammont ta’ flus fil-ġimgħa u tkompli tingħata l-għajnuna soċjali.  Imma dak mhux biżżejjed.  Għandna ħafna nisa li għandhom bżonn ta’ retraining u għandna ħafna nisa li għandhom bżonn li jkollhom l-appoġġ permezz ta’ nurseries jew childcare facilities.  Ħafna jħossuhom li ma jistgħux joħorġu jaħdmu għax jekk se joħorġu jaħdmu xorta dawk il-flus li se jaqilgħu se jispiċċaw għand in-nursery jew iċ-childcare facilities li jkunu qed jikru.  Aħna għandna bżonn li jkollna liġi tas-sigurtà soċjali li tassew tindirizza dawn ir-realtajiet tal-lum mhux biss fuq livell soċjali imma fuq livell ekonomiku wkoll, kemm fuq livell micro tal-familja kif ukoll fuq livell macro bħala pajjiż.  

Sur President, jiena waħda minn dawk, bħal ħafna oħrajn f’dan il-parlament, li xbajna nitkellmu fuq x’qed jiġri fil-qrati tagħna, fuq il-forom differenti ta’ familji li għandna u fuq kemm għandna bżonn naraw eżattament il-bżonnijiet tagħhom.  Illum għandna sitwazzjoni fil-Qorti tal-Familja fejn ikun hemm deċiżjonijiet fejn it-tfal, f’każijiet ta’ separazzjonijiet, jingħataw b’kura u b’kustodja konġunta.  Għandna tfal li jgħixu erbat ijiem mal-omm u tliet ijiem mal-missier jew erbat ijiem mal-missier u tliet ijiem mal-omm.  Se nsemmi każ mingħajr ma nsemmi l-ismijiet fejn hemm tliet itfal involuti, kien hemm separazzjoni u ngħataw joint custody, ħamest ijiem mal-missier u fil-weekend mal-omm.  Mela, Alla jbierek, xi ħadd irrapporta lill-omm minn dawn il-famużi rapporti anonomi, intbagħtu l-ispetturi – u nagħmilha ċara, ara ħadd ma jgħid li qed nipprova nipproteġi lil min jabbuża, min jabbuża ejja naqbduh għax dak ħalliel, għalija min jieħu dak li mhux ħaqqu qed jisraq – biex jagħmlu inspection fejn toqgħod l-omm u Alla jbierek, għax sabu l-uniformijiet hemmhekk u anke affarijiet oħra tat-tfal li qattgħu l-weekend hemmhekk, jiġifieri l-Ġimgħa jinġabru wara l-iskola, imorru bl-uniformi għand l-omm u tinħasel l-uniformi u t-Tnejn terġa’ twassalhom l-iskola, spiċċaw qatgħu l-benefiċċji soċjali tal-missier li dan imantni lil dawn it-tfal ħamest ijiem fil-ġimgħa.  
Sadanittant dan ma jistax joħroġ jaħdem għax dawn it-fal għadhom żgħar u għandhom bżonn l-attenzjoni sħiħa.  Dan spiċċa ilu ma nafx kemm-il xahar għaddej niġru għand l-arbitru u nipprovaw nipperswadu li ħafna mill-ħwejjeġ kienu jinsabu għand l-omm mhux għax hemm l-abbuż imma għax inzertat il-weekend.  Dawn ġabu lil dan il-povru missier li anqas għandu biex jixtri l-uniformijiet tat-tfal u kellu japplika wkoll għand il-Malta Community Chest Fund għall-għajnuna.  Hawnhekk il-Ministru fl-introduzzjoni għal din il-liġi qaltilna li hemm bżonn ikollna ċerta lenti individwalista fuq il-każijiet li għandna.  Illum, dawn it-tip ta’ każijiet m’għadhomx waħdiet.  Illum, ħafna drabi mill-Qorti tal-Familja qed ikollna sentenzi  iktar ta’ joint care and custody milli bħalma kienet qabel li, per eżempju, tkun fdata l-kura u kustodja għand l-omm aktar milli l-irġiel.  Aħna għandna bżonn li jkollna liġi li tkun komprensiva, liġi li tkun ħolistika u li tkun tirrifleti tassew ir-realtajiet ta’ dak li qegħdin ngħixu fih illum.  
Fl-istess introduzzjoni l-Ministru qalet li rridu naċċertaw irwieħna li f’dan il-pajjiż ikollna entitajiet li jaħdmu flimkien biex jiggwidaw lin-nies filwaqt li jgħinuhom biex jieħdu dak li għandhom dritt għalih meta għandhom bżonn l-għajnuna u li daqstant ieħor irridu niggwidawhom biex huma jkunu parti attiva minn din is-soċjetà.  Din hija marbuta ma’ dak li għamilt riferenza għalih fil-bidu nett, jiġifieri l-ħtieġa li jkollna dipartimenti u korporazzjonijiet jaħdmu b’mod koordinat u mhux kulħadd b’mod territorjali.  Għandna sitwazzjoni territorjali bejn id-dipartiment tas-sigurtà soċjali u l-Korporazzjoni tax-Xogħol u Taħriġ.  

Hawnhekk nista’ insemmi każ partikolari ta’ persuna li kienet bl-invalidity pension, din ħasset li tista’ terġa’ tmur lura fuq xogħol produttiv, marret hi minn jeddha biex terġa’ tibda taħdem, kollox konformi mal-liġi, kienet reġistrata mal-ETC li qiegħda taħdem u llum l-ETC qaluli li hi ma tinformax lid-Dipartiment tas-Sigurtà Soċjali dwar min daħal lura fid-dinja tax-xogħol.  Dawn baqgħu jibagħtulu għal perjodu qasir ta’ żmien l-invalidity pension biex imbagħad f’daqqa waħda talbuh kollox lura f’daqqa.  Għaliex għandna noqogħdu nġibu f’qagħda lin-nies li jridu jmorru out of their way biex jerġgħu jirrifondu meta kieku hemm koordinament l-affarijiet ikunu ferm aħjar?  

Hemm ukoll nuqqas ta’ koordinament bejn id-Dipartiment tas-Sigurtà Soċjali u d-Dipartiment tat-Taxxi Interni.  Mela aħna nħallsu l-kontribuzzjonijiet soċjali u dawn jinġabru mid-Dipartiment tat-Taxxi Interni.  Naf nies li r-records tal-kontribuzzjonijiet tagħhom ma nstabux u jgħidulhom li dawn qegħdin fil-warehouses il-Marsa.  Dawn ikollhom bżonn ċerta prova għax id-Dipartiment tas-Sigurtà Soċjali ma jkollux dawn ir-records meta tiġi biex tinħadem il-pensjoni, u allura toħroġ rata ta’ pensjoni li tkun baxxa, l-individwu jkun jaf li hu jkun ħadem ċertu ammont ta’ snin, imma sfortunatament ir-records mid-Dipartiment tat-Taxxi Interni mhux dejjem jinstabu u dak l-individwu joqgħod ibati l-konsegwenzi.  Dan kollu għax m’għandniex koordinazzjoni.  Mela d-Dipartiment tas-Sigurtà Soċjali huwa responsabbli li jaħdem il-pensjoni, sadanittant min suppost qed iżomm ir-records tal-ħlasijiet ma jżommhomx tajjeb u b’mod li meta tirreferi għal numru ta’ snin ilu tkun tista’ ssibhom, dik l-evidenza li jkollu bżonn id-dipartiment biex fuqha tinħadem ir-rata tal-pensjoni ma tkunx available, bil-konsegwenza li ħafna nies jieħdu pensjonijiet inqas meta ma jkunx ħaqqhom.  Bħalissa qed jiġuni diversi każijiet li jiena stess inħeġġiġhom biex jappellaw quddiem l-arbitru imma sfortunatament, minħabba n-nuqqas ta’ din l-evidenza ħafna drabi dawn it-tip ta’ każijiet jispiċċaw jintilfu intortament.  

Il-Ministru qalet ukoll li jkun hemm ċerti realtajiet ġodda li meta titkellem mad-direttur ġenerali u mal-uffiċjali l-oħra li jagħmlu parti mid-dipartiment tas-sigurtà soċjali jgħidulek li l-liġi torbtilhom idejhom u ftit li xejn jistgħu jiċċaqilqu.  Naħseb li dan mhux eżatt għax il-liġi tas-sigurtà soċjali tagħti diskrezzjoni kbira lid-direttur.  Dik id-diskrezzjoni hija mogħtija apposta għax jista’ jkollok liġi daqsxiex li timmira biex tolqot kollox, imma sfortunatament ma tista’ qatt tkun li tolqot kull realtà ġdida li tkun qed tikber.  Il-leġislatur ta’ 55 sena ilu kien jaf x’qed jagħmel meta ta din id-diskrezzjoni kbira lid-direttur biex ikun hemm il-flessibilità.  Naturalment, hija responsabilità kbira u d-direttur irid ikun konvint u jrid jinvestiga biex jasal għal ċerta konklużjoni, imma hemm ukoll dan il-poter li fejn għandek realtajiet ġodda li qed ifeġġu u li forsi jkunu għadhom mhumiex daqshekk pressanti, għandek safety valve fid-diskrezzjoni li għandu d-direttur.  

Sur President, nixtieq nerġa’ mmur fuq il-punt li għamilt dwar il-ħtieġa ta’ koordinament, b’mod partikolari bejn id-Dipartiment tas-Sigurtà Soċjali u l-ETC u qed ngħid dan għax l-ETC tiddetermina kważi l-benefiċċju tal-qgħad.  Għandek sitwazzjoni fejn - u dan jirriżultali mill-każijiet li jidhru quddiem in-National Employment Authority – persuna ċċempel lill-ETC u t-telefonata tagħha ma tiġix recorded mill-uffiċjal fuq il-file tagħha li tkun ċemplet għax, per eżempju, għandha appuntament l-isptar u allura din tispiċċa tinqata’ għax ma tkunx marret għall-intervista.  Il-profiling tan-nies, pereżempju, ma jsirx sew.  Kelli diversi każijiet ta’ nies li ntbagħtu għall-intervisti biex jaħdmu fuq xogħol domestiku fl-isptar.  Każ partikolari minnhom kien jirrigwarda bniedem li jbati mill-asthma u ma jistax jaħdem f’ċertu tip ta’ dħaħen u rwejjaħ ta’ deterġenti.  Għax ippreżenta din id-diffikultà, min kien qed jagħmillu l-intervista ġabu li ma jridx jaħdem u Alla jbierek dan spiċċa nqata’ mill-ewwel parti tar-reġistru, twaddab fuq it-tieni parti tar-reġistru u tilef il-benefiċċju soċjali għal numru ta’ xhur.  Dan mhux sew u għalhekk hemm bżonn ta’ koordinament.  

Sur President, irrid ngħid ukoll li naqbel ma’ dak li qed ikun imressaq f’din il-liġi fejn għandu x’jaqsam il-kwestjoni biex ma jkunx hemm impatt ħażin fuq il-pensjoni ta’ min illum qed jagħżel li jaħdem bir-reduced hours biex jibbilanċja d-dmirijiet tiegħu bejn il-familja u x-xogħol.  Apparti din il-miżura, kont nistenna lill-Ministru tiġi hawnhekk u permezz ta’ dan l-abbozz ta’ liġi tindirizza l-problema li ħoloq l-istess gvern bl-introduzzjoni li suppost kellha tibda taħdem din is-sena tal-guaranteed minimum pension.  Għamilt żewġ mistoqsijiet parlamentari matul din is-sena fuq din il-kwestjoni u kont nistenna li dan kien biżżejjed biex juri lill-gvern li hemm bżonn jagħmel xi ħaġa fuqha.  Għamilt mistoqsija parlamentari 24392 u mistoqsija parlamentari 24989, it-tnejn sfortunatament juruk li l-ewwel nett, fejn tidħol il-kwestjoni ta’ pensjonijiet hemm mare magnum u niddubita jekk id-Dipartiment tas-Sigurtà Soċjali għandux iktar minn tlieta, erbgħa min-nies li jafu eżattament kif jinħadmu l-pensjonijiet.  
Għal dawk li twieldu mill-1962 lil hawn il-guaranteed minimum pension suppost se tieħu over il-benefiċċju tan-national minimum pension. F’dan il-pajjiż, grazzi għal Gvernijiet Laburisti ta’ qabel, ħadd ma jispiċċa mingħajr pensjoni.  Għandna l-pensjoni kontributorja li min jaħdem iħallas il-bolla għaliha imma għandna diversi xebbiet u ġuvintur li jkunu daru bil-ġenituri tagħhom, ma jkunux ħadmu u ma jkollhomx kontribuzzjonijiet soċjali.  Dawn meta jagħlqu l-età tal-irtirar ma jispiċċawx imutu bil-ġuħ imma jingħataw dik li llum insejħulha n-national minimum pension.  Din is-sena kellha tibqa’ n-national minimum pension għal dawk in-nies li twieldu qabel l-1962 u għal dawk li twieldu mill-1962 lil hawn kellha tidħol il-guaranteed minimum pension.  Ħalli nispjega d-differenza u nagħti prova ta’ dak li kont qed ngħid mill-bidu nett.  Jien ma nifhimx ir-raġunar tal-gvern f’din il-biċċa, għax b’din il-miżura tal-guaranteed minimum pension se jagħmel diskriminazzjoni kbira u jwaddab in-nies fil-faqar u fl-esklużjoni soċjali, dak li tant tkellmet fuqu fid-dettall il-Ministru fl-introduzzjoni għal din il-liġi.  Ejja nimmaġinaw tnejn min-nies, wieħed twieled fl-1961 u l-ieħor twieled fl-1962, sfortunatament laqtithom karozza u t-tnejn ġew invalidi.  
Mela dak li twieled fl-1961 jaqa’ taħt il-benefiċċju li jeżisti llum, in-national minimum pension u jieħu pensjoni massima ta’ €127 u dak li twieled fl-1962 bl-introduzzjoni tal-guaranteed national minimum pension jieħu €171, differenza ta’ prattikament ftit aktar minn €40 fil-ġimgħa.  Dawn l-affarijiet x’inhuma?  Għandna ħafna affarijiet marbutin mal-età li ma jagħmlux sens.  Jiena nifhem li r-riforma li l-gvern ġab hawnhekk meta għolla l-età tal-pensjoni għal 65 sena ntrabtet mal-età.  Nifhimha li kien hemm cut-off minn meta tibda tapplika l-65 sena u meta tapplika l-40 sena servizz għall-kontribuzzjonijiet soċjali biex inti tieħu ż-żewġ terzi tal-pensjoni, imma ma nifhem qatt kif il-bidla min-national minimum pension, li hija benefiċċju soċjali għall-guaranteed minimum pension hija wkoll marbuta ma’ meta twelidt.  Mela spiċċajna għandna gvern li jorbot il-policies tiegħu mal-fortuna u mal-oroskopju?  Għax hekk ġiet din, min kellu x-xorti jitwieled fl-1962 se jkun jista’, jekk jiġi invalidu, jieħu €171 massimu u min twieled qabel l-1961, jekk jiġrilu l-istess ħaġa, dan jieħu inqas, jieħu €127.  Jiena kont nippretendi li l-Ministru tiġi bl-emendi fuq dawn għax hawnhekk il-Ministru tkellmet ħafna fuq il-ġustizzja u fuq l-importanza li ma jkollniex diskriminazzjoni.

Sur President,  anomalija oħra hi dwar nisa li twieldu bejn l-1951 u l-1961 meta kellna r-riforma fil-pensjonijiet meta għoliet l-età tal-irtirar għal 65 sena.  Dawn ħadu l-effetti l-ħżiena tar-riforma, jiġifieri żdiditilhom l-età tal-pensjoni u żdiditilhom ukoll kemm-il sena jridu jħallsu kontribuzzjonijiet soċjali biex jieħdu ż-żewġ terzi, però imbagħad ma ħadux l-uniku effett pożittiv li kien hemm li ħadu minn twieled mill-1962 ‘l quddiem, jiġifieri li għal kull wild li kellhom jieħdu sentejn credit fil-kontribuzzjonijiet soċjali.  Mela l-ewwel inħolqot diskrepanza bejn dawk in-nisa li twieldu bejn l-1951 u l-1961 għal dawk li twieldu mill-1962 ‘il hemm u t-tieni hemm diskriminazzjoni anke bejn is-sessi, għaliex fl-aħħar mill-aħħar raġel li qatt ma qagħad hu d-dar biex irabbi t-tfal u minflok waqfet il-mara mix-xogħol.  Almenu f’dan il-pajjiż sal-lum, jekk jeżistu huma tant ftit li jien personalment lanqas smajt bihom.  Meta koppja tiddeċiedi li xi ħadd minnhom jieqaf jaħdem biex irabbi t-tfal, biex ikun il-homemaker, ħafna drabi fil-maġġoranza assoluta tkun il-mara.  Mela r-raġel fil-pensjoni tiegħu mhux se jkollu interruzzjoni imma f’dan il-każ se jkun hemm interruzzjoni.  U dawn in-nisa li twieldu bejn l-1951 u l-1961 ħadu l-effetti ħżiena tar-riforma, għax żdiditilhom l-età tal-pensjoni u żdidulhom għal 35 sena kontribuzzjonijiet minflok 30 sena.  Imma sadanittant dak li ngħata lin-nisa mill-1962 ‘il hemm, jiġifieri dawk is-sentejn credits għal kull wild li jkollhom, dik ma ħaduhiex.  Jiena kont nistenna li l-Ministru tiġi wkoll b’emenda biex tirranġa din it-tip ta’ anomalija li toħloq diskriminazzjoni.  

Ridt insemmi wkoll fejn jidħlu r-romol nisa li f’dan il-każ jieħdu l-massimu ta’ pensjoni kontributorja ta’ €183 fil-ġimgħa.  Dawn jieħdu bejn wieħed u ieħor five ninths tas-salarju li jkollu r-raġel, imma l-massimu tal-contributory survivors’ pension hija ta’ €183 fil-ġimgħa.  Jekk ikollhom li għalqu t-18-il sena u tibqa’ taħdem dik il-mara, – ara daqsxejn x’kontradizzjonijiet għandna – il-pensjoni tiġi sa minimu ta’ €110, jiġifieri tonqos b’€70 fil-ġimgħa.  Il-gvern il-ħin kollu jgħid li għandna rata baxxa ta’ nisa jipparteċipaw fid-dinja tax-xogħol, u dik hija xi ħaġa li naqblu fuqha aħna wkoll u bħala Oppożizzjoni wkoll ninsabu nkwetati.  Anzi ħalli kulħadd, jekk jista’ ikun, jibqa’ jaħdem, aħna dejjem nitkellmu dwar kif se ninċentivaw  biex ikollna l-bilanċ bejn ix-xogħol u l-familja biex kemm jista’ ikun nibqgħu nipparteċipaw fid-dinja tax-xogħol. Minkejja li anke l-gvern jgħid hekk, imbagħad noħolqu dawn l-anomaliji li jekk mara tibqa’ fil-gainful occupation tagħha u jkollha tifel jew tifla ta’ 18-il sena sena, dik tonqsilha din il-pensjoni.  U anomalija oħra issa!  Mela xi ħaġa li kienet tant importanti daħħalna saħansitra anke l-manteniment fejn ikun hemm break up tal-famija sa 23 sena u issa hawnhekk għadna marbutin sa 18-il sena.  Ħaġa tikkontrasta mal-oħra u jiena nħoss li dawn kienu t-tip ta’ emendi li kellha tinkludi l-Ministru f’dan l-abbozz ta’ liġi li għandna quddiemna.

Kwestjoni oħra.  Għandna raġel li jieħu minimu ta’ €127 pensjoni bħala koppja.  Malli l-mara tiegħu tieħu l-pensjoni – m’hemmx għalfejn tkun xi pensjoni enormi – din tonqoslu u tiġi ta’ single.  Meta għandek koppja li għandhom żewġ pensjonijiet, ħafna drabi, anzi f’kull każ, issib li dawn ikunu qabżu l-means testing ta’ kollox. Dan ifisser li la jieħdu mediċini, ma jieħdu xejn benefiċċji u jibqgħu jġorru kollox huma.  Issa hawnhekk aħna qed nitkellmu fuq pensjonijiet, jiġifieri fuq età meta ċ-chances huma li dak li jkun jibda jkollu ċerti kondizzjonijiet u allura jrid jonfoq aktar kemm f’dak li huwa forsi ikel għal xi dieta u anke mediċini. U minkejja dan qegħdin nikkastigaw lir-raġel biex tonqoslu l-pensjoni.  

Nixtieq nirrimarka wkoll dwar dik l-emenda li għandha x’taqsam mal-għajnuna medika, fejn issa x-Schedule V li hija mehmuża ma’ Kap. 318 tal-Att dwar is-Sigurtà Soċjali ġiet estiża b’aktar kondizzjonijiet. Jiena wkoll ngħid li kien hemm bżonnha u kien hemm bżonn li jiżdiedu dawn il-kondizzjonijiet, però anke hawn, il-gvern, bir-rispett kollu qed jara sa mnieħru.  Illum id-dinja kollha qed titkellem fuq ċertu tip ta’ kondizzjonijiet li huma ekonomikament importanti li tindirizzahom fil-pront.  Hawn mhux qed nitkellmu minn aspett soċjali biex inti ttejjeb biss il-kwalità tal-ħajja tan-nies u tal-familja, imma anke kondizzjonijiet li jfissru miljuni kbar ta’ flejjes għall-pajjiż.  Dawn tħallew barra u jien in partikolari se nsemmi d-dementia.  Fl-Ewropa u d-dinja llum qed iħarsu lejn l-Alzheimer disease u qed jipprovaw jagħmlu minn kollox biex jindirizzawha għax din tfisser il-miljuni, u hawn Malta nwessgħu x-Schedule V  u d-dementia tibqa’ mhux inkluża.  Jiena ħadt żewġ siltiet mill-World Alzheimer’s Report tal-2011 li hija responsabbli minnu l-Alzheimer’s Disease International u fih jingħad li:  

“They specifically focus on the benefits of early diagnosis and intervention.”.

Dan ir-rapport jiffoka proprju fuq il-benefiċċji li inti tagħmel id-dianjosi kmieni u jkollok intervent kmieni kemm jista’ ikun fejn tidħol l-Alzheimer, id-dementia.  Dan ir-rapport jistima li 27 million of the 36 million dimentia sufferers worldwide are undiagnosed.  L-istess rapport jgħid li early diagnosis could save up to Stg.6,254 li jiġu €7,169.61 per person. Jiġifieri hawnhekk dan il-Worlds Alzheimer’s Report ta’ din is-sena qed jgħid ċar u tond kemm hu bżonnjuż li l-ewwelnett we diagnose, jiġifieri li nidentifikaw il-persuna li għandha l-bidu tad-dementia u l-ħtieġa tal-intervent kmieni.  Aħna nafu li min jimrad bid-dementia m’hemmx kura għalih, imma huwa ppruvat xjentifikament u medikament li meta inti tintervjeni kmieni u tibda tagħti l-kura kmieni, fosthom anke bil-mediċini, tista’ tittardja ħafna l-proċess tagħha.  Meta inti għandek persuna f’ċertu stadju ta’ dementia, għandek ħafna stress fuq il-finanzi tal-pajjiż għaliex dik imbagħad ma tibqax tkun f’qagħda li l-familjari tagħha jkunu jistgħu jieħdu ħsiebha u allura trid tistituzzjonalizzaha. Aħna diġá għandna problema kbira bid-djar tal-anzjani.  Għandna r-residenza San Vinċenz b’waiting list tal-mijiet, għandna d-djar l-oħra tal-anzjani fil-komunità kollha b’waiting list, u l-Ministru tas-Saħħa dejjem jgħid li l-isptar Mater Dei splodut bis-sodod fil-kuriduri minħabba li għandu l-anzjani qegħdin hemmhekk.  Allura ma nipprovawx nagħmlu minn kollox biex nagħmlu l-poplu aware minn din is-sitwazzjoni, imma fuq kollox aware li hemm bżonn li jkun hemm interventi kmieni u li jkun hemm diagnosis kmieni fuq il-persuna?  

Fost it-trattamenti u l-interventi li jistgħu jsiru huma proprju l-mediċini.  Min hu konxju ta’ dawn l-affarijiet jirrealizza li dawn huma mediċini li jiswew il-flus u ħafna anzjani, bil-pensjonijiet tagħhom, ma jifilħux jixtruhom.  L-ewwelnett ħadd ma jammetti li qed jibda jsir demented, jiġifieri probabbli tkun il-familja tagħhom li tibda tinduna, jiġifieri lanqas jagħmlu xejn huma minn jeddhom.  Imma ħafna anzjani bil-pensjonijiet tagħhom ma jaffordjawx dawn it-tip ta’ mediċini u lanqas il-familji.  Il-Ministru għamlet eloġju sħiħ u qalet li meta llum inħarsu lejn surveys naraw li bħala indikaturi ta’ faqar jew ta’ riskju ta’ faqar jidħlu affarijiet li lanqas biss konna noħolmu li se nużawhom.  Fosthom semmiet l-internet u semmiet il-computer u alla jbierek ma semmietx l-għoli tal-ħajja u l-ispejjeż tal-mediċini u l-għoli tal-kontijiet tad-dawl u l-ilma!  Dawn huma l-istress kbir li l-familji u l-anzjani tagħna qed ikollhom fejn tidħol il-kwestjoni tal-għoli tal-ħajja.  Huma l-piżijiet tal-kontijiet tad-dawl u l-ilma u tal-gass f’daqqa waħda. 

Anke hawnhekk l-Unjoni Ewropea ilha li kellha indikatur fir-rigward tal-faqar u l-esklużjoni soċjali jekk il-familja jew l-individwu jiflaħx iħallas għas-servizzi, jiġifieri d-dawl, l-ilma u l-gass.  Imma għall-Partit Nazzjonalista fil-gvern dan l-indikatur qatt ma skoprih.  Bir-rispett kollu jiena naħseb li rridu nkunu ferm aktar down to earth u jekk irridu nħarsu lejn il-liġi tas-sigurtà soċjali mhux nieħdu gost għax tant inġibu emendi.  Ejja nieħdu gost  billi nħarsu lejn ir-realtà soċjo-ekonomika ta’ pajjiżna, lejn l-iżvilupp li għamlu l-familji tagħna, lejn il-forom differenti ta’ familja u lejn iċ-ċirkostanzi li llum qegħdin jiżviluppaw anke fil-qrati tagħna.  Ejjew inħarsu wkoll lejn il-kondizzjonijiet tas-saħħa li aktar ma jgħaddi ż-żmien aktar qed insiru an ageing population u iktar jistgħu jkomplu jiżviluppaw, fosthom il-kondizzjoni tad-dementia.  Ejjew inħarsu lejn dan kollu, imbagħad inressqu hawnhekk f’dan il-parlament abbozz ta’ liġi li jkun ħolistiku u jkopri dawn l-aspetti kollha imma li jassigura wkoll li d-dipartimenti u l-entitajiet jaħdmu flimkien biex jilħqu l-oġġettivi tal-protezzjoni soċjali, tal-welfare u tal-ġustizzja soċjali f’pajjiżna. Dawn iridu jkunu in tandem, iridu jkunu koordinati u jridu jkunu jafu li għandhom jimxu flimkien lejn l-istess triq.  Nirringrazzjak. 

THE DEPUTY SPEAKER:  Grazzi.  Aktar rimarki?  L-Onor. Michael Farrugia.

ONOR. MICHAEL FARRUGIA: Sur President, bħalma qalu diversi kollegi tiegħi miż-żewġ naħat tal-Kamra, dan l-abbozz ta’ liġi jolqot erba’ aspetti.  Se nikkonċentra u nkompli fuq dak li għadha kif spiċċat fuqu l-kollega tiegħi l-Onor. Marie Louise Coleiro Preca.  Jiena tajt ukoll kas x’qal il-Ministru tas-Saħħa matul il-ġimgħa li għaddiet u li kien hu li ħajjarni nipparteċipa aktar f’dan id-dibattitu, imma ħalli nibda mill-ewwel b’punt amministrattiv.  

Il-Ministru Joseph Cassar qassam id-diskors tiegħu fuq diversi punti u beda fuq il-kwestjoni amministrattiva.  Jien għadni niftakar li 15-il sena ilu bħal dan iż-żmien, kif jien irfist l-għatba tal-uffiċċju, l-ewwel ħaġa li qaluli kienet li hemm 400 mediċina out of stock u 700 mediċina low stock.  Jiena mill-ewwel tlabt biex nara daqsxejn is-sistema tal-istores kif qed taħdem imma kienu qaluli li m’għandniex sistema għax is-sistema tal-computer kienet falliet.  Mela l-ewwel problema li kien hemm kienet kwestjoni amministrattiva, u aħna  ħadna d-deċiżjoni li nbiddlu s-sistema ta’ kompjuterizzazzjoni. Konna daħħalna għall-ewwel darba xi ħaġa importanti fl-istores li jkollok expiry date, li jkollok lot number u li tkun taf kull pillola kemm tiswa.  Ma kien hemm xejn eżistenti u din kienet l-ewwel fażi li saret immedjatament.  Riċentement iltqajt ma’ kollega tiegħi li indirettament kellu x’jaqsam ma’ dak il-proġett ta’ IT fl-istores u ħaġa tal-iskantament dan qalli li t-tieni u t-tielet fażi li kellhom isiru, sal-lum, 14-il sena wara, baqgħu ma ddaħħlux!  Illum huwa impossibbli li jkollok l-audit trail tal-mediċini tas-surgical supplies.  Nitkellmu fuq sostennibilità meta lanqas biss għandna kontroll fuq kif qegħdin jitmexxew l-affarijiet illum! 

Apparti min hekk, naħseb li rridu nħarsu lejn is-sistema tal-mediċini minn viżjoni kompletament differenti.  Irridu nagħmlu enfasi kbira fuq il-prevenzjoni u din hemm ħafna lentijiet kif tħares lejha.  Trid lenti differenti għal setturi differenti.  Wieħed mis-setturi ta’ prevenzjoni li rridu nħarsu lejh huwa proprju dak ta’ kif għandhom jintużaw il-mediċini.  Rigward mediċini llum wieħed irid jagħmel evalwazzjoni dwar x’inhu r-riżultat ekonomiku soċjali u anke dwar is-saħħa tal-individwu jekk wieħed jagħti mediċina b’xejn.  Dan irridu nħarsu lejh b’mod differenti għal setturi differenti, u biex nagħti eżempju se nsemmi dak li għadha kif spiċċat fuqu l-kollega tiegħi, jiġifieri l-kondizzjoni tad-dementia.  L-ewwel enfasi li rridu nagħmlu fil-kwestjoni tad-dementia hi li jrid ikun hemm preparazzjoni aħjar tas-settur mediku b’mod mill-aktar wiesgħa mhux biss tat-tobba kif jidentifikaw li persuna tkun qed tersaq lejn il-possibilità tad-dementia.  Ir-raġuni hi li jekk bniedem li jsofri mill-Alzheimer’s, li hija tip ta’ dimentia li qed naraw iktar u iktar persuni jbatu minnha, wieħed jilħqu fil-bidu u jagħtih kura.  Mhux se ngħid li se tfejqu  
imma tittardja l-proċess ta’ deterjorazzjoni tal-pazjent.  

Waħda mill-affarijiet li wieħed irid jirrealizza hi li l-każijiet tal-Alzheimer’s jistgħu jwasslu għal problemi kbar soċjali kemm fi ħdan il-familji li jieħdu ħsieb lill-pazjenti u anke fuq il-pajjiż. Fil-każijiet tal-Alzheimer’s, meta jaggravaw, ħafna drabi ma nibqgħux nieħdu ħsieb pazjent wieħed imma nispiċċaw nieħdu ħsieb xi ħames pazjenti għax l-istatistika u anke r-riċerka fuq l-Alzheimer’s turi li deterjorazzjoni tal-pazjenti bl-Alzheimers twassal biex mill-inqas tlieta jew erba’ membri oħra tal-familja li jieħdu ħsieb il-pazjent jispiċċaw bi problemi huma wkoll, u f’ċerti każi jispiċċaw f’sitwazzjoni ta’ ansjetà u depressjoni. Ħafna jispiċċaw ikollhom jitilqu mill-post tax-xogħol biex jieħdu ħsieb lill-qraba tagħhom u dan huwa piż ieħor fuq il-gvern.  Huwa għalhekk li l-25 pajjiż fl-Unjoni Ewropea kollha wżaw moħħhom u t-trattament tal-Alzheimer’s jew jagħtuh b’xejn jew inkella jagħtuh bi prezz sussidjat.  

Naturalment dan għamluh għax għarfu li huwa għaqli li jibdew jagħtu l-attenzjoni neċessarja bħala parti mill-prevenzjoni tal-kondizzjoni, biex kemm jista’ ikun il-pazjenti ma jmorrux għall-agħar.  Issa kif solvejniha din il-problema hawn Malta?  Hawn Malta solvejna l-problema billi lill-pazjenti li jbatu bl-Alzheimer’s istituzzjonalizzahom!  Ftaħnilhom is-swali u tfajnihom hemmhekk u kulħadd ifarfar!  Issa jekk il-gvern kellu jagħmel evalwazzjoni ekonomika jsib li jkun jaqbillu aktar li jagħti għajnuna lill-pazjenti li jieħdu l-mediċini għall-Alzheimer’s u li jagħmel tagħlim mhux biss lit-tobba, imma anke lill-poplu inġenerali dwar kif wieħed jagħraf fil-bidu l-possibilità li individwu beda t-triq lejn il-marda tad-dementia.  Jekk nagħmlu hekk inkunu qegħdin nagħmlu l-ewwel passi ‘l quddiem.

Kondizzjoni oħra li tiswa ċertu ammont ta’ flus għall-kura tagħha, imma li fl-evalwazzjoni li wieħed irid jagħmel, irid jara l-problema fit-tul, hi l-osteoporosis, jiġifieri fejn għandek l-għadam li jiddgħajjef.  Minn din il-kondizzjoni aktar ibatu n-nisa milli l-irġiel.  Huwa importanti li wieħed jilħaqha fil-bidu, u hawnhekk naħseb li rridu nibdew inħarsu lejn proċess ta’ screening biex wieħed jara l-bone density.  Illum il-ġurnata qed naraw każijiet ta’ nies li laħqu ċertu età u jiksru saqajhom jew jiksru s-sinsla ta’ daharhom b’riżultat tal-osteoporosis.  Dan jiġri għas-sempliċi raġuni li qatt ma ntbagħtu biex jagħmlu t-test tal-bone density jew inkella qatt ma ndenjaw imorru u jistaqsu għall-possibilità li jista’ jsirilhom dan it-tip ta’ test.  

Aħna  nafu li s-soċjetà tagħna qed issir aktar anzjana - u fuq l-anzjanità issa nitkellem iktar ‘il quddiem – u allura se jkun hemm iktar każijiet ta’ ksur tas-sinsla u ksur tas-saqajn bi spiża għall-gvern, għax il-pazjent imbagħad irid imur l-isptar, joqgħod hemmhekk, issirlu l-operazzjoni u jrid isir proċess ta’ riabilitazzjoni.  Dan apparti l-kwestjoni li jkollhom bżonn lil xi ħadd jieħu ħsiebhom u problemi li dak li jkun jaf ma jkollu ħadd min joqgħod id-dar miegħu u allura jispiċċaw f’xi dar tal-anzjani jew inkella xi ħadd qarib tagħhom ikollu jitlaq mix-xogħol u jmur joqgħod magħhom b’piż fuq is-servizzi soċjali.  Din irridu nħarsu lejha minn lat ħolistiku għall-aħħar bħalma rridu nagħmlu fuq id-dementia.  Ma nistgħux niffokaw biss fuq is-saħħa imma rridu naraw ukoll l-effett soċjali, l-effett fuq is-social services u l-effett fuq il-finanzi tal-gvern b’mod mill-aktar ħolistiku u wiesgħa.  L-osteoporosis nistgħu f’ħafna każi nittardjawha u f’ċertu każi, f’dan il-każ nistgħu nwaqqfu l-proċess jew nirriversjawh xi ftit.  B’dan il-mod innaqqsu r-rata ta’ ksur, iktar u iktar f’soċjetà li qed issir aktar anzjana.  Mela rridu  ninvestu mhux għal-lum, imma rridu ninvestu għal għada.  Jien jiddispjaċini meta f’ġurnal lokali rajt li d-dementia kienet iddaħħlet bħala waħda fil-lista tax-Schedule V imma meta fittixtha ma sibthiex.  

Huwa tajjeb ukoll li pazjenti bid-diabete ddaħħlu bħala Schedule V u tneħħew mill-karta r-roża però safejn naf jien hemm qabża kbira bejn Schedule V u l-karta r-roża.  Bl-iskuża li issa se nagħtuhom iktar siringi u bl-iskuża li rridu naraw kif se taħdem il-kwestjoni tal-monitors tad-demm, kif se jingħata?  Se jingħata lil kulmin għandu d-diabete jew lil kulmin qiegħed fuq l-insulina?  Kif se taħdem?  Baħħ!  Ma kellna risposti ċari ta’ xejn.  U jien stennejt aktar dettall mhux li nitkellmu kwarta u naħarbu ‘l hemm.  Il-polio, it-tuberkulożi, il-lepresi u d-diabete se jitneħħew minn fuq il-kartuna r-roża u se jitpoġġew fuq il-kartuna s-safra.  Dan ifisser li dawn l-erba’ kondizzjonijiet li kellhom ċertu ammont ta’ benefiċċji, anke fil-qasam tas-saħħa, se jitneħħewlhom u dan m’għednihx lin-nies.  Għednilhom biss li se jiżdidulhom is-siringi, li se nagħtuhom il-monitors imma m’għednilhomx li fl-istess ħin il-kura kollha li kien jieħu b’xejn permezz tal-karta r-roża dik se nneħħuhielhom.  Sfortunatament lil min ibati b’dawn l-erba’ kondizzjonijiet ħadd ma qalilhom xejn.  Attwalment irridu naraw jekk fl-aħħar mill-aħħar dawn hux se jitnaqqsulhom l-għajnuniet li kienu jingħataw minflok se jiżdidulhom.  

Sur President, waħda mill-affarijiet li rridu naraw hija li jkollna sistema bis-serjetà.  Jekk irid jitkellem fuq sostenibilità mhux billi l-gvern ma jdaħħalx ċertu mediċini li jiswew il-flus.  Is-sostenibilità hija li jkollok audit trail ta’ fejn qed imorru l-mediċini u tara kif tista’ taħdem aħjar.  Irrid ngħid ukoll li its about time li l-gvern jagħti daqsxejn iktar dritt u awtorità lit-tobba tal-familja.  Din ilni nippriedka fuqha u jibqa’ ma jsir assolutament xejn. Kważi fil-qasam tas-saħħa ddejjaqt nitkellem għax minkejja li titkellem u tipprova tgħin, qatt ma jsir xejn.  Ejja ngħidu li wieħed rah il-professur u tah mediċina minħabba x-xaħam fid-demm.  Dan qiegħed bid-dieta, qiegħed iżomm attenzjoni stretta imma x-xaħam fid-demm ma niżillux kemm wieħed jixtieq.  Il-professur ikun tah pillola waħda kuljum.  Mela ġie għand it-tabib tal-familja u t-tabib tal-familja ħass li l-aħjar ħaġa hija li żżidlu d-doża għal tnejn kuljum.  Le, ma tistax!  Jgħidulek li trid terġa’ tibagħtu l-isptar biex jerġa’ jagħmel appuntament mal-professur ħalli dan imbagħad jiddeċiedi jekk għandux jieħu pillola waħda jew tnejn!  Din hija load fuq l-isptar għalxejn!  

Dan biex ma nsemmix il-famuża Pharmacy of Your Choice.  Teħdunix ħażin.  L-ewwel ftehim li sar mal-GRTU u l-Malta Chamber of Pharmacists kont involut fih jien fl-1998 fuq il-prinċipju li tiddaħħal is-sistema tal-Pharmacy of Your Choice.  Naqbel magħha u nissapportjaha imma mhux kif iddaħħlet, lejliet l-elezzjoni, bl-addoċċ, għax għadna sal-lum inbatu r-riperkussjonijiet tad-dħul tagħha bil-mod ħażin li saret. Illum il-ġurnata, jiġik pazjent, imur għand it-tabib, jagħmillu riċetta, iħalli riċetta għand l-ispiżjar, l-ispiżjar wara xi tliet ijiem li jmur, jinformah li m’għandux dik il-mediċina għax ma bagħtuhilux.  Dan jgħid lill-klijent biex imur iċ-ċentru tas-saħħa.  Issa wieħed mill-Mellieħa, qabel kien imur il-Mosta, imma hemmhekk l-ispiżerija tinsab magħluqa u allura jgħidulu biex imur Birkirkara.  L-ispiżerija tal-gvern ta’ Birkirkara wkoll magħluqa u allura jrid imur il-Furjana mill-Mellieħa sabiex jara jekk għandhomx il-mediċini hemmhekk li l-ispiżjar, bil-Pharmacy of Your Choice, ma kellux!  Imur hemmhekk u lill-ispiżjar tiegħu jgħidlu li ma bagħtulux.  Qabel, fl-antik kont tmur għand it-tabib tal-berġa, jagħmillek ir-riċetta, tħalli l-kartuna l-berġa, wara ħmistax tmur il-berġa tiġbor il-mediċina.  Illum pazjent nilagħbu bih qisu yoyo għas-sempliċi raġuni li s-supply tal-mediċini lejn l-ispiżeriji privati li llum daħlu fl-iskema, b’xi mod jew ieħor jaslu u l-Pharmacy of your Choice mhux qed taħdem tajjeb.  Barra minn hekk l-ispiżeriji tal-policlinic ġieli ma jkollhomx ukoll, imma ssibha l-isptar biss, u l-Pharmacy of Your Choice ma jagħtuhx supply, jew inkella jagħtuh supply baxxa.  

Dan qed ngħidu biex mhux niġu hawnhekk u niftaħru kemm se ndaħħlu mediċini. Sfortunatament mhijiex l-ewwel darba li mediċini ma ssibhomx fis-suq privat u l-gvern ma kellux!  L-agħar ikun meta m’hemmx alternattiva għalihom!  Għamilna żmien pereżempju, bla Amiodarone.  M’hemmx alternattiva għaliha, jew tieħu lilha jew ma teħodhiex.  Il-gvern ma kellux, fil-privat ma jbigħuhiex u l-pazjent mingħajrhom.  Din qiegħda biex tikkontrolla r-ritmu tal-qalb meta l-qalb tħabbat ħażin.  Din hija s-sitwazzjoni.  Aħna nieħdu pjaċir b’lista itwal ta’ kondizzjonijiet li ngħataw il-mediċini b’xejn, imma l-pazjenti hemm barra mhux il-lista itwal iridu, imma li jsibu l-mediċina.  

Din taqa’ all square fuq ir-responsabilità tas-sistema kif qed titħaddem.  Kont hemmhekk, naf x’inhuma l-problemi u naf kif kellna niġġelduhom.  Issa jiena mhux qed ngħid għal meta nagħmlu jumejn, tlieta jew kultant ġimgħa bl-istock ma jasalx fil-ħin eċċ, imma għal meta ndumu x-xhur.  Xhur sħaħ!  Imbagħad tmur tixtrihom bl-għoli.  Imbagħad ikollok il-kwestjonijiet li tkellmet fuqhom il-kollega tiegħi, persuni li d-dħul tagħhom huwa minimu u malli jiġi l-kont tad-dawl u l-ilma, jikolulhom.  Imbagħad iridu jleħħqu mal-problemi l-oħrajn.  Biex inkomplu ngħaxxquha, ikollhom xi kondizzjoni bħall-osteoporosis li tkompli tiklilhom iktar minn ġol-but għax il-mediċini jiswew għexieren ta’ ewro fix-xahar.  Jew inkella ma jieħdu xejn, bħalma jiġri ħafna drabi, imbagħad jispiċċaw bil-problemi li s-soċjetà trid tirrispondi għalihom iktar ‘il quddiem.  Dan kollu b’riżultat ta’ nuqqasijiet min-naħa tal-gvern.  

Il-fatt li ddaħħlu ċertu ammont ta’ mediċini forsi mhux bilfors wieħed jieħu riżultat tiegħu llum, imma gvernijiet ta’ għada pitgħada jirringrazzjawna talli qed nagħtu mediċini b’xejn bħala parti mill-kura u bħala prevenzjoni.  Dan għaliex, ir-riżultati għada pitgħada jkunu ħafna u ħafna aħjar.  Min-naħa l-oħra, irrid ngħid ukoll Ii huwa tajjeb li ddaħħlu numru ta’ kondizzjonijiet oħrajn mal-lista li kien hemm.  Dik hija xi ħaġa li aħna dejjem nissapportjaw, biss, bħalma għedt, irridu nħarsu lejn is-sistema b’lenti kompletament differenti.  Irridu nħarsu wkoll lejn sistema li fl-aħħar mill-aħħar mhux tikkura biss il-mard li hemm illum, imma tipprevjeni milli l-mard imur għall-agħar u jkollna l-problemi għada pitgħada. 

Sur President, irridu nħarsu wkoll lejn sitwazzjoni oħra inġenerali ġewwa pajjiżna  għal meta niġu biex nagħmlu ċerti riformi.  Kif dejjem ngħid, riformi ma jfissrux li wieħed jara eżattament it-trend kif inhi llum u jieħu deċiżjonijiet skont dik it-trend.  Waħda mill-affarijiet li rridu nibdew inħarsu hi kif nistgħu nbiddlu dik it-trend.  Ejja ngħidu li se nagħmlu riforma tas-servizzi soċjali.  Mela rridu nġibu l-istatistika, naraw li tul dawn l-aħħar snin twieldu daqshekk tfal, se jkollna problema, se jkun hawn tant anzjani, se jkun hawn tant tfal bl-istess rata tat-twelid, din hija problema, u allura rridu naraw kif insibu soluzzjoni.  Is-soluzzjoni hija billi wieħed iħares lejn l-istatistika u mbagħad jara kif jista’ jbiddel dik l-istatistika. Jekk wieħed jibda jitkellem fuq il-pensjonijiet naraw li f’pajjiżna suppost konna qegħdin nimmiraw li jkollna ċertu ammont ta’ xogħol imma dan intilef jew ġie delayed għax xi ħadd iddeċieda min-naħa tal-gvern li ma jieħux ċertu passi.  Dan kollu jaffettwa.  
Per eżempju, jekk wieħed iħares lejn l-istatistika tal-Unjoni Ewropea jsib li Malta għandha l-inqas rata ta’ nies li jistgħu jaħdmu u qegħdin jaħdmu!  Jistgħu jkunu ħafna fatturi li jwasslu għal dan.  Fost il-fatturi li ġieli ssemmew kienet ir-rata baxxa ta’ parteċipazzjoni ta’ nisa fid-dinja tax-xogħol.  Jekk għandek rata baxxa ta’ nisa fid-dinja tax-xogħol, waħda mill-affarijiet li rridu naraw hija kif se nżidu dik ir-rata.  Hemm metodi differenti ta’ kif nistgħu nżidu dik ir-rata.  Saret riċerka li kienet turi li jekk intawwlu l-perijodu tal-maternity leave, ir-rata tal-parteċipazzjoni tan-nisa tista’ tiżdied b’9%.  X’kienet id-deċiżjoni tal-gvern?  Mar jitkellem mal-pajjiżi tal-Ewropa u vvota kontra tagħha. Fuq parteċipazzjonijiet ta’ nisa fid-dinja tax-xogħol qed naraw tlajjar għall-aħħar biex ikun hemm ċentri tat-tfal.  Nitkellmu fuq iktar parteċipazzjoni tan-nisa fid-dinja tax-xogħol, nitkellmu fuq l-introduzzjoni tat-teleworking u iktar iva milli le, jekk ikun hemm mara li trid tagħmel teleworking iċ-ċansijiet huma li aktar jgħidulha le milli iva, u f’ċerti dipartimenti r-risposta tkun le lil ħadd. Nistgħu mhux indumu nippriedkaw u nippontifikaw u jkollna l-ogħla awtoritajiet li jitkellmu fuq it-teleworking u anke l-ogħla awtoritajiet fiċ-ċivil jitkellmu fuq it-teleworking għax imbagħad meta jmur xi ħadd biex japplika jgħidulu le.  Jekk jitlob transfer biex imur x’imkien fejn hemm it-teleworking jgħidulu le wkoll.  Ngħid ukoll li anke t-time sharing hija sistema li taħdem.  
Sur President, jekk il-gvern irid li jkollu ntrojtu aktar bħala ħlas ta’ bolla, jekk il-gvern irid ikollu dħul aktar bil-ħlas tat-taxxa rridu naraw li mhux biss tiżdied il-parteċipazzjoni tan-nisa fid-dinja tax-xogħol, imma jispiċċa darba għal dejjem minn dan il-pajjiż ix-xogħol prekarju. Din hi ħaġa tal-mistħija!  Lanqas biss jitħallsu l-minimum wage.  Il-gvern iħallas lill-kuntrattur, il-bulk il-kbira tal-ħlas kull siegħa għal kull ħaddiem tispiċċa għand il-kuntrattur u l-ħaddiem lanqas jieħu terz ta’ kemm qed iħallas il-gvern.  Din hi ħaġa tal-mistħija!  Hawnhekk irridu naraw kif nistgħu nbiddlu din it-trend fejn qed inkomplu nagħfsu fuq il-ħaddiem, inkomplu nintaxxawh u nkomplu nniżżluh ‘l isfel minflok intellgħuh ‘il fuq.  

Sur President, il-mentalità li għandna hi li meta jkollna kriżi, il-bakketta maġika hija waħda, jew tnaqqas il-benefiċċji jew inkella żżid il-bolla ħalli wieħed jagħmel tajjeb għall-futur, jew inkella naraw kif se nkomplu nagħfsu lill-familji Maltin u Għawdxin billi nġiegħluhom jikkontribwixxu aktar direttament jew indirettament.  B’dan il-mod il-ħaddiem ikompli jitlef mid-dħul finanzjarju tiegħu, speċjalment fi żmien meta l-familji għaddejjin minn problemi kbar.  Nittama li fil-budget li ġej ftit tal-ġimgħat oħra, jittieħdu azzjonijiet bis-serjetà f’ġieħ il-familji Maltin u Għawdxin għall-benefiċċji ta’ kulħadd. Nittama li jittieħdu azzjonijiet li jħajru iktar parteċipazzjoni ta’ nies fid-dinja tax-xogħol.  Huwa tajjeb għall-ħaddiema, huwa tajjeb għall-individwu, huwa tajjeb għall-familji tagħhom, huwa tajjeb għall-gvern, huwa tajjeb għall-anzjani għax il-pensjoni u l-benefiċċji tagħhom jibqgħu sostenibbli u jkun hemm is-sostenibilità wkoll fil-qasam tas-saħħa.  Bil-parteċipazzjoni akbar tal-ħaddiema fid-dinja tax-xogħol ikun hemm ukoll is-sostenibilità fil-qasam tal-edukazzjoni imma waħda mill-affarijiet li rridu nagħmlu hija li nħarsu b’viżjoni kompletament differenti. 

Jien nemmen li wasal iż-żmien li ssir il-bidla neċessarja f’pajjiżna biex isiru r-riformi li ma kienx lest li jagħmel dan il-gvern.  Jiena persważ li se nkun minn ta’ quddiem li nimbotta biex isiru dawn ir-riformi u nibdlu l-mod kif inħarsu lejn il-qasam soċjali u l-mod kif inħarsu lejn il-prevenzjoni u kif għandhom jintużaw fil-mediċini bħala parti mill-proċess ta’ prevenzjoni fil-qasam tas-saħħa.  Dawn jiddaħħlu flimkien mar-riformi kollha neċessarji ħalli s-servizz li jingħata l-poplu Malti u Għawdxi jkun wieħed dehen li jingħata lilu, ikun aħjar u jkun l-għira ta’ pajjiżi oħrajn.  Nirringrazzjak. 

THE DEPUTY SPEAKER: Grazzi.  Aktar rimarki?  (Onor. Membri:  No)  Mela nistieden lill-Ministru Dolores Cristina biex, jekk jogħġobha, tgħaddi għall-winding up.  

ONOR. DOLORES CRISTINA:  Sur President, l-ewwel u qabel kollox nirringrazzja lill-kollegi kollha miż-żewġ naħat tal-Kamra li ħadu sehem f’dan id-dibattitu fuq l-abbozz ta’ liġi li għandna quddiemna u li ressaq numru ta’ emendi għal-Liġi tas-Sigurtà Soċjali.  F’dan il-winding up se nipprova nwieġeb għal ċerti kummenti u mistoqsijiet li saru.  L-ewwel tkellem l-Onor. Carmelo Abela dwar il-ħtieġa ta’ Att dwar is-Sigurtà Soċjali ġdid, li mbagħad semmietu ħafna fit-tul l-Onor. Marie Louise Coleiro Preca fejn bdiet tikkwota dak li għedt fil-bidu jien li din hija liġi li għandha 55 sena.  Jiena naqbel li għandna bżonn li jkollna liġi li tħares lejn il-ħteġijiet tal-lum, li twieġeb għar-realtajiet tal-lum imma  naturalment, meta wieħed ikun fl-Oppożizzjoni, ikun pjuttost gallarija u faċli ħafna li ssir il-kritika.  Meta wieħed ikun qed jaħdem b’mod kontinwu, ix-xogħol jibda jurik il-ħteġijiet li hemm u jibda jurik eżattament li faċli titkellem imma meta tiġi għall-implimentazzjoni jew għat-tfassil ta’ xi ħaġa pjuttost ġdida, ir-realtajiet huma differenti.  
Jien irrid infakkar hawnhekk li l-ministeru li kont immexxi jiena bejn l-2004 u l-2008, dak iż-żmien tal-Familja u ta’ Solidarjetà Soċjali, flimkien mad-Dipartiment tas-Sigurtà Soċjali, konna analizzajna l-ħtieġa vera li għandna bżonn Att ġdid.  Konna ħarisna wkoll lejn ix-xogħol li jrid isir u konna fassalna wkoll pjan pjuttost ambizzjuż.  Niftakar li f’Lujlu tal-2006 kont tajt struzzjonijiet lil working group li kont waqqaft apposta fi ħdan il-ministeru biex nagħmlu riforma fis-sistema tas-sigurtà soċjali tagħna u biex inħarsu wkoll lejn il-leġislazzjoni dwar is-sigurtà soċjali tagħna.  It-terms of reference li kont tajt dak iż-żmien lil dan il-working group kienu li kellu jħares lejn is-sistema kurrenti tal-benefiċċji soċjali u jagħmel konsultazzjonijiet u jitkellem ma’ dawk kollha li huma interessati fosthom ma’ korpi kostitwiti, ma’ individwi u ma’ min dan il-working group deherlu li jista’ jagħti kontribut siewi.  Il-grupp kellu wkoll jidentifika areas partikolari fejn stajna nagħmlu tibdiliet u titjib. Kellu jħares ukoll lejn ir-realtajiet tal-lum, speċjalment fejn jidħlu l-benefiċċji soċjali tagħna u kellna nħarsu lejn kwestjonijiet fejn tidħol id-diskriminazzjoni fuq bażi ta’ sess, kif ukoll lejn il-leġislazzjoni kollha.  Dan il-working group ressaq emendi wkoll biex nissimplifikaw u biex nagħmlu streamlining biex l-Att ikun jista’ jinftiehem aktar minn dawk li jaqrawh u minn dawk li jużawh, għaliex huwa veru li partijiet minnu huma diffiċli   
ħafna biex jinftiehmu.  Fl-aħħar mill-aħħar dan il-working group kellu jissottometti u jgħaddili proposti u rakkmandazzjonijiet biex naraw fejn sejrin.  

Dak il-working group li kien twaqqaf f’Lujlu 2006, ftit inqas minn sena wara, f’Ġunju 2007 kien tani rapport li kellu l-isem ta’ “The Social Security Act,  a Macro Review.”  Ir-rapport, li kien rapport tajjeb ħafna, kellu konklużjoni kif jgħidulha which says it all.  Dan ir-rapport kien ressaq numru ta’ proposti li aħna stajna nużaw, u wżajna uħud minnhom biex inneħħu wħud mid-diskrepanzi li kienu u għadhom jeżistu wkoll.  L-istess working group però kien ħareġ bl-ammissjoni li dawn is-suġġerimenti u l-proposti li qegħdin jagħmlu huma bħala membri ta’ dan il-working group, kienu jeħtieġu iktar konsultazzjoni estensiva u iktar analisi fil-fond speċjalment fejn jidħlu wkoll it-tibdil soċjali li kellna, il-projections demografiċi u l-implikazzjonijiet finanzjarji.  

Hawnhekk se nieqaf fuq din il-frażi “l-implikazzjonijiet finanzjarji” għax illum smajt ħafna affarijiet ġejjin min-naħa tal-Oppożizzjoni.  Naturalment, is-soltu storja, dik li jiena nista’ nkun idealista imma l-affarijiet fejn irridu mmorru nista’ narahom, fejn nixtieq immur huma ħafna, però meta wieħed jitkellem mingħajr ma jagħti kas tal-implikazzjonijiet finanzjarji, allura jkun pjuttost qed jitkellem fl-ajru.  Jien illum smajt ħafna affarijiet u ngħid li jiddispjaċini li lanqas kien hemm rikonoxximent ta’ kif saru ċerti tibdiliet tul dawn is-snin li bil-mod il-mod qegħdin iwasslu għal bidliet radikali, estensivi u importanti ħafna fil-liġi tas-sigurtà soċjali tagħna. Anke jekk ma qlibniex kollox ta’ taħt fuq, però tibdiliet saru u nerġa’ nirrepeti li dawn kienu estensivi u radikali.  

Naturalment dan il-working group qal li waqt li qiegħed jgħidilna x’inhuma l-areas fejn l-iktar hemm bżonn ta’ tibdil u riforma, però jirrepeti fil-konklużjoni tiegħu li jridu jkunu proċessi analitiċi b’konsultazzjoni iktar fil-fond biex iwassluna wkoll ħalli nersqu lejn benefiċċji li jkunu – u hawn nuża dawk il-kliem li saru popolari ħafna - adegwati u sostenibbli fis-snin li ġejjin. Meta aħna nitkellmu fuq benefiċċji soċjali, bħalma nitkellmu ħafna fuq il-pensjonijiet u r-riforma tal-pensjonijiet, irridu naraw li jkunu adegwati, li ikunu tajbin u biżżejjed għal dak li jkun però li jkunu wkoll sostenibbli.  L-iktar areas  ta’ riforma li dan il-working group kien tkellem dwarhom f’dan ir-rapport kien fejn jidħlu persuni b’diżabilità, fejn tidħol l-għajnuna soċjali, speċjalment dik li tolqot lil single parents u wkoll kif naraw li waqt li qegħdin ngħinu bil-benefiċċji soċjali, aħna ninkoraġġixxu u nkomplu nħeġġu li jkollna parteċipazzjoni iktar fis-suq tax-xogħol biex ma jkollniex nies li jibqgħu tul ħajjithom kollha dipendenti fuq il-benefeċċji li jagħtihom l-Istat.  

Ir-rapport ħares ukoll lejn il-means testing, ta’ kif għandna bżonn indawwru, inbiddlu u nirranġaw b’mod aħjar dak li aħna ngħidulu t-test tal-mezzi.  Kien hemm ukoll ħarsien lejn dak li huwa msejjaħ palliative care.  Naturalment ix-xogħol għaddej.  Meta rġajt dħalt f’dan il-ministeru fl-2010, waħda mill-ewwel mistqosijiet li għamilt lid-direttur ġenerali kienet dwar fejn waslu f’dak li għandu x’jaqsam mar-riformi fil-benefeċċji soċjali u r-riforma fl-Att dwar is-Sigurtà Soċjali.  It-tweġiba kienet li bil-mod il-mod aħna qegħdin nipproponu li anke permezz ta’ miżuri li jidħlu fil-budget ta’ kull sena, tidħol ċerta riforma.  Kultant lanqas nirrealizzaw x’qed isir.  Kultant lanqas nirrealizzaw li fis-snin li għaddew biddilna l-mod kif tittieħed iċ-children allowance, fejn ġibna lit-tfal ugwali u ma għamilniex differenzi bejn minn twieled l-ewwel, it-tieni u t-tielet u lanqas għidna li ngħoddu l-ewwel tliet itfal u l-oħrajn ma jgħoddux.  Biddilna s-sistema kollha, u llum din ġiet ħafna iktar ġusta u tħares iktar il-ħteġijet tal-familji tagħna speċjalment dawk li għandhom aktar minn tifel wieħed jew tnejn. Bħalissa, l-aktar area li qiegħda l-iktar in focus fil-ministeru hi fejn jidħlu l-benefiċċji tad-diżabilità.  

Qegħdin inħarsu wkoll lejn kif nistgħu ngħinu lis-single parents biex waqt li jkunu jistgħu jaqdu d-doveri tagħhom fil-familja, però lilhom ukoll nistgħu nħeġġuhom, nistgħu ngħinuhom biex joħorġu fis-suq tax-xogħol. Jiena smajt ukoll is-soltu riferenza għaliex dawn iridu ċ-child care centres li jkunu aċċessibbli.  Jiena wkoll naqbel magħhom dawn l-affarijiet u għalhekk qegħdin bil-mod il-mod niftħu iktar child care centres.  Fejn huwa possibbli qed niftħuhom fl-iskejjel u qed niftħuhom ukoll naturalment bl-inqas prezzijiet possibbli.  Għandna persuni, għandna familji li ma jħallsu xejn meta huma jgħaddu mill-means test.  Dan l-aħħar, xi ħadd għaddieli manifest fejn ħsibtni li se naqra xi 20 paġna ta’ proposti, fejn il-proposta hija li jkollna child care centre u after school programmes f’kull lokalità li għandna.  Naturalment hemm nixtiequ naslu imma again, ħadd ma jiġi jistaqsi dwar kemm se tiġi tqum biex tagħmilha u ssostniha.  Jekk xi ħadd hawnhekk jaħseb li m’hemmx implikazzjonijiet finanzjarji meta nifħu u mmexxu child care centre bl-istandards li poġġejna, allura qegħdin noħolmu.  Jien inkun irrid lil min jiġi jagħmel dawn il-proposti li jaħdem daqsxejn il-costings.  Huwa faċli li nqumu f’din il-Kamra u ngħidu li rridu hekk u għandna nagħmlu hekk, però nfakkar fi żmenijiet oħra, fl-1997 meta nfetaħ child care centre fi żmien Gvern Laburista ta’ dak iż-żmien.  Kien child care centre li kien qiegħed iżomm ir-rata ta’ Lm0.50c fis-siegħa u madwar 15–il sena ilu kważi ħadd ma seta’ jaffordjah.  Kien hemm biss xi erbat itfal li marru f’dan il-child care centre.  

Nerġa’ nirrepeti, meta wieħed ma jagħtix kas tal-financial considerations faċli jgħid li rridu child care centre f’kull belt u raħal li għandna Malta u Għawdex.  Anke jien nixtieqhom, però rridu nkunu realistiċi.  Illum smajna li għandna nbiddlu dan il-benefiċċju soċjali, għandna ndawru din il-pensjoni u għandna nagħmlu hekk u hekk. Idealment nagħmlu kollox.  Nistgħu nagħmlu wishlist twila kemm tridu, però meta tiġi biex tagħmilha bil-fatti trid tara kemm verament tista’ tagħmel dak li tixtieq.  Ma’ tistax tfaqqa’ subgħajk u bil-bacchetta magica tagħmel kollox mil-lum għal għada.  Jiena ngħid li kultant l-affarijiet isiru bil-mod però hawn ġew qisna lanqas biss kulħadd jaf x’qed jiġri.  Din hija waħda mill-affarijiet li dejjem tibqa’ tinkwetani.  

Sur President, irrid ngħid ukoll li anke x-xogħol fuq is-single means-testing mechanism jinsab għaddej.  Ir-rapport għadu ma ġiex konkluż però kif jiġi konkluż allura nkunu nistgħu nitkellmu dwaru.  Dan il-working group qalilna wkoll biex aħna naraw kif nistgħu ngħinu wkoll, inħeġġu li jkun hemm il-kura tal-anzjani fil-komunità, fid-djar stess, il-kura ta’ persuni b’diżabilità, il-kura ta’ persuni li għandhom problemi ta’ saħħa.  Hawnhekk ukoll qegħdin inħarsu lejn ir-rakkmandazzjonijiet li tana l-working group biex inkunu nistgħu ndaħħlu ċertu tibdiliet.  Ix-xogħol qiegħed isir.  Il-working group stess fl-2007 qalilna li diffiċli ħafna biex taqbad l-Att tas-Sigurtà Soċjali kif inhu llum u tipprova taqilbu ta’ taħt fuq mingħajr ma jkollok implikazzjonijiet serji ħafna u allura d-deċiżjoni kienet li nagħmlu tibdiliet bil-mod il-mod.  Infakkar li għamilna tibdiliet f’dik li hija l-pensjoni tal-invalidità u għamilna riforma fil-pensjonijiet. 

L-Onor. Coleiro Preca llum qalet li hemm affarijiet diskriminatorji u nġusti.  Ovvjament hi qrat ir-rakkmandazzjonijiet li għamel il-working group proprju f’Diċembru 2010, meta jien poġġejt dan id-dokument fuq il-Mejda tal-Kamra, u allura ġabithom hawnhekk bħala proposti li għandna nbiddluhom.  Hemmhekk nagħmlu t-tibdil meta nħarsu lejn it-tieni pass li rridu nieħdu aħna fir-riforma tal-pensjonijiet. Allaħares ma saritx din ir-riforma tal-pensjonijiet.  Din għamilniha ftit tas-snin ilu u diġà bdejna naraw riżultati pożittivi.  Hawnhekk jiena smajt lill-Onor. Sant jitkellem fuq id-dokument li ħareġ il-working group proprju issa u li saret il-fażi ta’ konsultazzjoni, u minn hawn u ftit ieħor tasal il-feedback  tagħha, pero’ ngħid il-verità inkwetani ftit anke kif tkellem, għaliex dehrli li kien dismissive  għal kollox tax-xogħol li għamel il-working group Malti. Kellu kontribut li kellu ħafna nuances u kien hemm ħafna affarijiet li naturalment jien ma naqbilx magħhom. Per eżempju hu ta ad intendere li kważi kważi l-working group tagħna sempliċement qisu qabad xi cut and paste minn xi ħaġa ta’ xi world bank li huwa kompletament mechanical u li ma ħarisx lejn realtajiet.  

L-Onor. Sant tkellem ħafna dwar ideoloġiji u naħseb li aktar milli nitkellmu fuq ideoloġiji hawnhekk aħjar naraw eżattament x’inhu l-aħjar mod ta’ kif irridu nersqu lejn riforma fil-pensjonijiet tagħna, it-tieni pass  biex naċċertaw ruħna li ċ-ċittadini tal-futur ikunu koperti wkoll u li jkollhom pensjonijiet sostenibbli u adegwati.  Naturalment m’huwiex minnu li l-working group qisu għamel xi xogħol fl-ajru. Anzi l-Pensions Working Group ħa r-rapporti kollha li ħarġu mill-Kummissjoni tal-Unjoni Ewropea, ħares ukoll lejn x’qed isir f’pajjiżi oħra bħall-Ġappun, l-Amerka u l-komunita’ Ewropea, għaliex aħna segwejna wkoll hemmhekk ix-xogħol li qiegħed isir - u naħseb wieħed huwa inġust meta jarmi hekk rapport ta’ working group li għamel ix-xogħol  tiegħu kif kellu jagħmlu u għamel ir-rakkomandazzjonijiet.  Jiena nirrepeti hawnhekk illi l-working group ħadem b’mod l-aktar indipendenti u li l-Gvern bl-ebda mod m’hu kommess li jaċċetta r-rakkomandazzjonijiet li għamel. Din ma ngħidhiex b’nuqqas ta’ rispett.  

Infakkar li meta kellna r-riforma fil-pensjonijiet fl-2007 fejn  kellna diskussjonijiet twal fis-sentejn ta’ qabel, kien hemm ħafna rakkomandazzjonijiet li għamlilna l-working group ta’ dak iż-żmien u meta ġejna hawnhekk biex inressqu l-emendi fil-Parlament kien hemm ħafna li m’aċċettajniex, kien hemm oħrajn li  aċċettajna u kien hemm oħrajn li bdilnihom kif dehrilna. Konna għamilna dawk l-emendi abbażi ta’ ħafna konsultazzjoni. Pero’ b’dispjaċir ngħid - u niddejjaq ngħidha - li dak iż-żmien l-Onor. Sant ma kienx interessat fir-riforma tal-pensjonijiet. Infatti l-Partit Laburista dak iż-żmien naħseb kien l-uniku stakeholder li la pparteċipa fid-diskussjoni u lanqas fil-konsultazzjoni tal-emendi li għamilna dak iż-żmien. Anzi li ħarġet kienet nota qasira proprju 48 siegħa qabel ma bdejna d-dibattitu f’dan il-Parlament li kien hemm il-proposta li nagħmlu konferenza nazzjonali and then we’ll take it from there.  Il-konferenza nazzjonali kienet ilha li saret, id-diskussjonijiet kienu ilhom isiru u l-konsultazzjonijiet kienu qegħdin isiru wkoll.  Din id-darba nieħu gost ngħid li l-Oppożizzjoni - u hawnhekk qed nara lill-Onor. Charles Mangion flimkien ma’ kollegi tiegħu  - ħadu sehem u qegħdin jieħdu sehem fid-diskussjonijiet dwar ir-riforma fil-pensjonijiet. Jekk mhux qed niżbalja kellna żewġ laqgħat fejn konna preżenti u intom kellkom laqgħat ukoll mal-working group u l-feedback tagħkom naturalment kien utli ħafna u apprezzat ħafna.  

Sur President, l-Onor. Mangion quddiemi hawnhekk jitkellem ħafna dwar it-tkabbir tal-ekonomija. Naturalment it-tkabbir tal-ekonomija hija xi ħaġa importanti ħafna biex aħna jkollna pensjonijiet u benefiċċji sostenibbli li jilħqu għall-ħteġijiet tan-nies tagħna.  Naturalment l-importanza tat-tkabbir ekonomiku ħadd ma jmeriha u aħna bla dubju ta’ xejn irridu nżidu wkoll il-parteċipazzjoni tan-nies fix-xogħol, pero’ increased labour participation m’hijiex soluzzjoni waħedha għal fejn jidħlu l-pensjonijiet.  Filwaqt li veru aħna għandna rata ta’ 55% ta’ dik li ngħidulha active participation li hija baxxa ħafna, speċjalment fejn jidħlu n-nisa u anke dawk li ħarġu bil-pensjoni, pero’ rrid infakkar ukoll li permezz ta’ miżura li daħħalna ftit taż-żmien ilu fejn min qiegħed jieħu l-pensjoni jista’ jaħdem u jaqla’ kemm irid mingħajr ma din taffettwalu l-pensjoni, din diġa’ wasslitna biex għandna madwar 8,000 pensjonant li baqgħu fil-qasam tax-xogħol.  

Anke fejn jidħlu n-nisa u l-qasam tax-xogħol, jien hawnhekk għadni kif smajt lill-Onor. Michael Farrugia li milli jidher m’huwiex aware li Malta kellha żieda ta’ 4.4% fir-rata ta’ nisa li qegħdin jaħdmu full time f’dawn l-aħħar xhur. Din hija żieda li turi li we must be doing something right.  Aħjar xi ħadd jistenbaħ għaliex jiena niskanta kif dawn l-affarijiet qatt ma jissemmew mill-Oppożizzjoni.  Aħna x’għamilna biex żidna din ir-rata tan-nisa fil-qasam tax-xogħol?  Naturalment tajna inċentivi fejn jidħlu l-income tax, fejn nisa li jidħlu lura għax-xogħol wara li jkollhom it-tfal għandhom sena fejn ma jħallsux income tax. Dan hu investiment li rrendielna diġa’.  Kien hemm ukoll l-għajnuna li nipprovaw nagħtu anke lil dawk li għandhom it-tfal tagħhom fiċ-child care centres u postijiet oħra b’għajnuna finanzjarja, tax credits u affarijiet oħra. Dawn huma inċentivi li jħajru lin-nisa jerġgħu lura fuq il-post tax-xogħol.  Din hija waħda mill-affarijiet li wieħed ma jistax jinnegaha għaliex ċifra ta’ 4.4% żieda m’hijiex waħda li għandha tiġi injorata.  

L-Onor. Charles Mangion semma wkoll iż-żieda fl-eta’ tal-pensjoni u jiena minn hawnhekk ngħidlu li la l-Prim Ministru u lanqas ħadd minn din in-naħa tal-Kamra ma ħa xi impenn li r-retirement age se titla’ minn xi 65 għal 67 sena, jiġifieri marbuta ma’ dik li ngħidulha l-longevity.  Ħadd minna bl-ebda mod ma ħa dan l-impenn.  Aħna r-riforma tagħna għamilniha diġa’, għollejna l-eta’ tal-pensjoni b’mod gradwali għal 65 sena u bl-ebda mod ma ħadna xi impenn ieħor. 

Peress li min-naħa tal-Oppożizzjoni ċerti affarijiet ma joħorġux ċari, se nirreferi wkoll għal-leave tal-maternità.  Dan m’għandux x’jaqsam ma’ dawn l-emendi, pero’ ssemma’ u se nsemmih biex niċċara l-affarijiet.  Aħna, bħala Gvern, m’aħniex kontra l-estensjoni tal-leave tal-maternità pero’ waħda mill-affarijiet li qegħdin ngħidu hi li fil-pajjiżi li huma membri tal-Unjoni Ewropea ikun hemm dak li ngħidulu  a level playing field, jiġifieri li l-importanza ma tingħatax biss għal numru ta’ ġimgħat li jingħataw bħala leave tal-maternità, imma l-Unjoni Ewropea tħares ukoll lejn l-ammont li jitħallas waqt dawk il-ġimgħat għaliex hemm diskrepanzi, hemm differenzi kbar bejn pajjiż u ieħor u there should be a level playing field.  Aħna m’għedniex li kontra l-estensjoni tal-leave tal-maternità.  Li nemmnu hu li għandu jkun hemm żieda b’mod gradwali biex ma jkunx hemm piżijiet żejda fuq min iħaddem. 

Sur President, l-Onor. Abela tkellem ukoll fuq ħlas ta’ arretrati li jridu jsiru min-nies li għandhom overpayments or whatever.  Naturalment jiena fhimtu l-punt tiegħu u bl-ebda mod ma kien qiegħed jgħid li min ħa xi pagament li ma kienx dovut lilu, b’xi mod jew ieħor għandna nħalluh jabbuża. Min ikun għamel żball hu bħala benefiċċjarju, hemmhekk irid iħallas kollox lura, imma jekk l-iżball ikun tad-dipartiment  - u idealment ma jsirux żbalji imma nammetti li jsiru żbalji min-naħa tad-dipartiment għax fuq kollox qegħdin nitkellmu fuq nies li jagħmlu x-xogħol tagħhom – f’dak il-każ l-arretrati jitħallsu biss għal sentejn anke jekk l-iżball ikun ilu fuq medda ta’ snin itwal minn dak. Hemm ir-rata ta’ pagament kif issir biex il-persuna tkun megħjuna li tħallas dak li għandha tagħti b’mod gradwali wkoll. Jiena naf li ħadd hawn ġew m’hu se jgħid li għandna nħallu n-nies jieħdu flus li m’għandhomx dritt għalihom pero’ kultant ikellmuni kollegi miż-żewġ naħat tal-Kamra fejn kulħadd jara l-każ li qed jaħdem fuqu hu bħala każ ġenwin.  Hemm każi ġenwini u hemm każi li ma jkunux daqstant ġenwini.

 Sur President, wara l-intervent li għamlet l-Onor. Coleiro Preca jiena nixtieq nagħmel żewġ affarijiet ċari.  L-ewwelnett id-diskrezzjoni li għandu d-Direttur Ġenerali is-Sur Joe Camilleri, – li minn hawnhekk insellimlu għax-xogħol li jagħmel – jużaha meta jidhirlu li hemm każijiet li verament jeħtieġ li jużaha imma d-diskrezzjoni trid tintuża b’mod diskret ukoll, jiġifieri mhux xi ħaġa li għandna nużawha kif ġie ġie.  Jiena nifhem li l-Onor. Coleiro Preca ssemmi l-każijiet għax hi tiltaqa’ ma’ ħafna nies bħalma niltaqa’ jien u niltaqgħu lkoll kemm aħna.  Uħud minn dawn il-każijiet nibqgħu niftakruhom, però lanqas għandna nużaw każ wieħed jew tnejn u npoġġuhom b’mod ġenerali, għax jekk wieħed jara l-ammont ta’ każijiet li ġew in touch mad-Dipartiment tas-Sigurtà Soċjali f’sena waħda jibqa’ mistgħaġeb.  Qed jgħiduli li matul is-sena 2010 biss id-Dipartiment tas-Sigurtà Soċjali kellu madwar 660,000 talba għall-għajnuna jew għall-informazzjoni.  B’numru bħal dan bla dubju ta’ xejn se jkollok kultant min jagħti informazzjoni żbaljata u  bl-ebda mod mhu qed ngħid li jagħmel hekk għax irid jagħmel hekk, imma għaliex sfortunatament ma jkunx jaf b’mod differenti u t-talbiet għall-għajnuna soċjali li jidħlu huma eluf kbar kull sena.  Ovvjament hawnhekk qatt ma nsemmu dawk l-eluf li jimxu bil-mod kif għandhom jimxu, imma nsemmu biss in-negattiv.  Ma jimpurtax, donnha n-natura umana hekk hi, però lanqas għandna għalfejn inġibu każijiet partikolari u nxejruhom qishom ġeneralizzazzjoni li kulma jsir dejjem hekk. 

Sur President, dan igħodd anke meta nħarsu lejn kif jaħdmu l-ETC mad-Dipartiment tas-Sigurtà Soċjali.  Iva, ikollok każijiet fejn jien stess nidħol fihom u ngħidilhom li ma jistax ikun li dawn in-nies joqogħdu jistennew u allura d-Direttur Ġenerali juża d-diskrezzjoni tiegħu.  Se ngħidha minn hawnhekk; kelli laqgħa mad-Direttur Ġenerali matul il-ġimgħa li għaddiet għax jidhirli li llum qabel għada għandna bżonn inbiddlu ċertu affarijiet dwar kif għandna naqtgħu benefiċċji għax huwa veru li jkun hemm nies li jsibu ruħhom f’sitwazzjoni mwiegħra.  Jiena dejjem ngħid - u din hija direzzjoni li nagħti b’mod ċar -  li dak li jgħidulu the benefit of the doubt għandu jkun favur il-benefiċjarju u hekk għandna nimxu però mill-banda l-oħra ma nistax ma ngħidx hawnhekk in-numru kbir ta’ nies li jiġuk bis-soltu storja u mbagħad issib li jkunu qegħdin jiddefrodaw ukoll.  Hawnhekk nisimgħu dwar id-dipartiment għall-frodi u investigazzjoni dwar il-benefiċċji li jmorru l-inspectors qishom daħlu, taw daqqa t’għajn u ħarġu u ħadu deċiżjoni.  Bir-rispett kollu l-maġġoranza l-kbira tal-każijiet li huma jgħidu li hawnhekk għandna problema joħorġu li għandhom raġun.  Hemm numru kbir oħra ta’ każijiet li d-dipartiment jarahom u jgħid hawnhekk hawn id-dubji u hawnhekk m’hawnx ċertezza u noqogħdu attenti biex ma npoġġux in-nies f’sitwazzjonijiet diffiċli. Dan qed ngħidu għax wieħed m’għandux jitkellem b’mod qisu f’daqqa waħda xejn mhu għaddej tajjeb u allura għandna problemi kbar għax l-ebda entità ma taħdem ma’ entità oħra.  Noqogħdu ftit attenti għax biex nagħmlu kapital politiku mill-affarijiet ma naħsibx li hemm għalfejn wieħed jesaġera.  

Jiena xtaqt inwieġeb għal xi kummenti li għamlet l-Onor. Justyne Caruana meta bdiet titkellem fuq l-aġenzija “Support” u l-ftehim li din l-aġenzija għandha ma’ ħafna mir-residenzi tagħha fejn hemm persuni b’diżabilità.  Hawnhekk qed indaħħlu din l-emenda biex l-aġenzija “Support” tkun l-awtorità li tista’ tiġbor flus b’mod formali bir-regolamenti mingħand dawn ir-residenti peress li bħalissa minkejja l-fatt li hemm ċertu ftehim, hemm numru ta’ familji li mhumiex qegħdin iżommu dan il-ftehim u allura hemm xi diffikultajiet.  Dak li qegħdin nagħmlu issa mhuwiex ġdid.  Hawnhekk nassigura lil kulħadd li aħna ħarisna lejn dak li hemm diġa’ fil-liġi tas-sigurtà soċjali li tħares lejn l-anzjani.  Hawnhekk għandna klawsola 93 li hi l-istess klawsola li tapplika għar-residenti fid-djar tal-anzjani fejn tgħid li l-Ministru jista’, bi ftehim mal-ministru responsabbli għall-finanzi, jagħmel regolamenti li jkunu jipprovdu dwar il-kalkolu tal-kontribuzzjoni dovuta mir-residenti ta’ servizzi residenzjali finanzjati mill-Istat.  Aħna ħadna din kompletament bħala l-mudell tagħna.  M’aħna qegħdin nagħmlu xejn ġdid.  L-uniku ħaġa li qegħdin nagħmlu hi li minflok ikollna a service agreement li għandek min jiksru u allura naturalment ipoġġi piżijiet finanzjarji akbar ......

THE DEPUTY SPEAKER: Ippermettili Ministru.  L-Onor. Justyne Caruana.

ONOR. JUSTYNE CARUANA:  Jekk il-persuni b’diżabilità li qegħdin f’residenzi se jiġu fl-istess sitwazzjoni bħall-anzjani, dan ifisser li minn 60% il-kontribuzzjoni se tibda tkun ta’ 80%?

THE DEPUTY SPEAKER: Il-Ministru Cristina.

ONOR. DOLORES CRISTINA:  Ma naħsibx li huwa point of order u lanqas huwa question time, però ma jimpurtax, nista’ nirrispondi.  Hawnhekk qegħdin naraw li dawn iħallsu 60%  u l-40% l-oħra jibqgħu għand il-familja.  Sfortunatament għandna każijiet fejn il-familja lanqas biss tgħin lil dawn il-persuni li qegħdin fid-djar residenzjali.  U r-raġuni għaliex qed nagħmlu din hija għaliex jidhrilna li meta inti għandek persuna f’dar residenzjali tal-Istat, u allura jekk hemm benefiċċju jew pensjoni, din għandha tintuża proprju għall-ħteġijiet ta’ dik il-persuna u mhux tmur fil-but tal-familja.  Naturalment jiena naqbel ukoll mal-Onor. Caruana li qalet li ma nistgħux nitfgħu lil kulħadd fl-istess keffa.  Allaħares kien hekk għaliex għandek familji li jieħdu ħsieb il-membri tagħhom avolja dawn qegħdin f’dar residenzjali u jagħtuhom mill-aħjar li jistgħu, anke aktar milli tkun worth il-benefiċċju li jieħdu. 

L-Onor. Caruana tkellmet ukoll dwar it-trasport u nixtieq ngħidilha li l-issue tat-trasport qiegħda tiġi indirizzata.  Din hija xi ħaġa kumplessa ħafna u mhijiex faċli daqskemm wieħed jixtieq ukoll.  Bħalissa l-Kumitat tal-Evalwazzjoni tat-Tenders tefgħu rakkomandazzjonijiet proprju lid-Dipartiment tal-Kuntratti biex ikun hemm dak li nsejħulu  a negotiated procedure għaliex l-offerti li kienu ntefgħu kienu ogħla ħafna iktar mill-istima oriġinali u bħalissa jinsab għaddej il-proċess.  Dwar is-servizz li jingħata min-nies li jaħdmu fid-dipartimenti tagħna, dawk li ngħidulhom l-area offices, nirrealizzaw li għandna postijiet li rridu ntejbuhom.  Hawnhekk xi ħadd qal li għandna xi area offices li mhumiex aċċessibbli biżżejjed.  Infakkar li din is-sena għamilna tibdiliet kbar ġewwa l-Imsida u anke ġewwa ż-Żejtun.  L-Imsida ressaqna l-area office f’area fejn kważi kważi nista’ ngħid li qegħdin nagħmlu ċentru għall-komunità tal-Imsida biex inkunu nistgħu nagħtu servizz aħjar.  
Aħna nagħrfu l-ħtieġa li n-nies jingħataw servizz aktar personalizzat u s-servizz personalizzat b’din il-kwantità ta’ nies li jersqu lejn id-dipartiment u lejn l-area offices mhux faċli biex tagħtihulhom.  Jidhrilna li l-aħjar mod u manjiera kif nistgħu nimxu hu li l-preżenza tad-Dipartiment tas-Sigurtà Soċjali tinfirex ħafna iktar fil-komunitajiet ta’ lokalitajiet differenti ta’ Malta u Għawdex.  Irrid ngħid li diġa’ kellna proġett pilota mal-Kunsill Lokali tal-Gudja li wera biċ-ċar li fejn ikollok arranġament bejn id-dipartiment u l-kunsill lokali r-riżultat huwa ħafna iktar aħjar.  It-triq li rridu nieħdu hi li jkollna ħafna iktar servizzi fil-komunità bl-għajnuna tal-kunsilli lokali.  Nirringrazzjak.

THE DEPUTY SPEAKER: Grazzi.  Il-mistoqsija hi li l-Abbozz ta’ Liġi msejjaħ “Att biex jemenda d-diversi disposizzjonijiet tal-Att dwar is-Sigurtà Soċjali” ikun moqri t-Tieni Darba.  Dawk favur?  (Onor. Membri:  Aye)  Dawk kontra?  Agreed.  

Il-mozzjoni għaddiet nem. con u l-Abbozz ta’ Liġi ġie moqri t-Tieni Darba.


ABBOZZ TA’ LIĠI LI JEMENDA DIVERSI LIĠIIJIET LI GĦANDHOM X’JAQSMU MA’ MATERJI DWAR 
ID-DIŻABILITÀ  

VARIOUS LAWS (DISABILITY MATTERS) (AMENDMENT) BILL

THE DEPUTY SPEAKER:  Il-Ministru tal-Edukazzjoni, Xogħol u Familja.  

ONOR. DOLORES CRISTINA:  Sur President, nipproponi t-Tieni Qari tal-Abbozz ta’ Liġi  msejjaħ “Att li jemenda diversi liġijiet li għandhom x’jaqsmu ma’ materji dwar id-diżabilità”.  

THE DEPUTY SPEAKER:  Min jissekonda?  

ONOR. KARL GOUDER:  Nissekonda.  

THE DEPUTY SPEAKER:  Rimarki?  Il-Ministru tal-Edukazzjoni, Xogħol u Familja.  

ONOR. DOLORES CRISTINA:  Sur President, illum se nitkellmu dwar emendi meħtieġa ħafna f’dan il-pajjiż għax hawnhekk qegħdin inħarsu lejn qasam tas-soċjetà li huma fost dawk l-iktar vulnerabbli u qed nirreferi għall-persuni b’diżabilità.  Huma emendi li jidhrilna li huma meħtieġa kemm jista’ jkun malajr biex inħarsu konvenzjoni tal-Ġnus Magħquda dwar id-drittijiet tal-persuni b’diżabilità.  Fl-abbozz ta’ liġi li għadni kif għalaqt kellna riferenza għall-persuni b’diżabilità però llum se jkollna opportunità għal darb’oħra biex nitkellmu aktar fil-fond, nagħmlu analizi tas-sitwazzjoni tal-persuni b’diżabilità, tas-servizzi li għandna, tas-servizzi li m’għandniex u li nixtiequ li jkollna, tal-benefiċċji li għandna, tal-ħajja tal-persuni b’diżabilità, tal-familji tagħhom u ta’ dawk kollha li jaħdmu magħhom.  Nistgħu nitkellmu ħafna fuq ix-xewqat, l-aspirazzjonijiet personali tal-persuni b’diżabilità u tal-membri tal-familji tagħhom għax f’dan il-pajjiż naf li ngħożżu ħafna s-settur tad-diżabilità.  Fil-fatt l-ewwel liġi li emendajna tal-millennium kienet dik dwar opportunitajiet indaqs għall-persuni b’diżabilità.  

F’Malta – u din ngħidha b’ċertezza – saret bidla qawwija, bidla radikali fil-mod kif inħarsu lejn persuni b’diżabilità.  Kif dejjem ngħidu li tbiddel il-liġijiet huwa importanti però l-iktar ħaġa importanti hija li tbiddel il-mindset, il-perception tas-soċjetà lejn is-settur partikolari li tkun qed titkellem dwaru.  Niftakru kif, sfortunatament, snin ilu s-soċjetà tagħna kienet taħbi lill-persuni b’diżabilità.  Kienet taħbihom għax is-soċjetà stess donnha ma kellhiex ħiliet, ma kellhiex kompetenza kif se timxi ma’ persuni b’diżabilità però bil-mod il-mod, sirna ħafna iktar konxji mhux biss tad-dmirijiet tagħna imma iktar u iktar tad-drittijiet tal-persuni b’diżabilità, tad-dinjità li għandha tgawdi kull persuna b’diżabilità, tal-opportunitajiet li għandna noħolqu, mhux biss l-opportunitajiet imma anke tal-kontribut kbir li jistgħu jagħtu persuni b’diżabilità lis-soċjetà tagħna.  

Hawnhekk nixtieq ngħid li dejjem nipprovaw kemm jista’ jkun nisimgħu, nitgħallmu u fejn hu possibbli nimplimentaw is-suġġerimenti tal-persuni b’diżabilità stess u fejn dan mhux possibbli, allura tal-membri tal-familji tagħhom u ta’ dawk li jaħdmu magħhom, però bla dubju ta’ xejn il-persuni b’diżabilità jridu jkunu parteċipi għal dak kollu li jolqot lilhom, u kollox jolqot lilhom.  Irridu nitkellmu fuq il-mainstreaming tad-drittijiet tal-persuni b’diżabilità.  L-abbozz ta’ liġi li għandna quddiemna llum nemmen li qed jagħmel dan.  Irrid ngħid li inti qatt m’għandek abbozz ta’ liġi perfett u naħseb li anke meta niġu biex nidħlu aktar fil-fond f’dan id-dibattitu se nisimgħu suġġerimenti u kummenti oħra.  Anke meta naslu fl-istadju ta’ kumitat m’għandix dubju li hemmhekk ukoll inkunu għadna fl-istadju fejn nistgħu nitkellmu dwar il-ħteġijiet tal-persuni b’diżabilità u x’nistgħu nagħmlu biex intejbu l-ħajja tagħhom.  Naħseb li dan l-abbozz ta’ liġi li għandna quddiemna juri b’mod ċar l-impenn qawwi li pajjiżna għandu biex persuni b’diżabilità jkollhom garanzija tad-drittijiet fundamentali tagħhom li huma fuq kollox drittijiet umani, u biex jiġi assigurat ukoll li huma jkunu jistgħu jgawdu l-ogħla kwalità ta’ ħajja.  

Hawnhekk qegħdin inħarsu lejn abbozz ta’ liġi li permezz tiegħu Malta se tkun tista’ tirratifika l-Konvenzjoni tal-Ġnus Magħquda dwar id-Drittijiet tal-Persuni b’Diżabilità.  Hawnhekk irrid nagħti ftit background ta’ x’inhi din il-konvenzjoni u x’parti kellha Malta biex ġiet imfassla din il-konvenzjoni.  Din hija konvenzjoni li ġiet addottata mill-Assemblea Ġenerali tan-Nazzjonijiet Uniti f’Diċembrju tal-2006.  Kienet l-ewwel konvenzjoni tan-Nazzjonijiet Uniti li ġiet addottata fis-seklu 21 u minn fost it-trattati u l-konvenzjonijiet kollha tan-Nazzjonijiet Uniti l-inqas waħda li qatt damet biex tiġi addottata.  Fil-fatt ġiet adottata fuq perjodu qasir a paragun ta’ konvenzjonijiet oħra u allura dan juri biċ-ċar il-ħeġġa u l-impenn tal-pajjiżi kollha membri tan-Nazzjonijiet Uniti biex huma wkoll iressqu ‘l quddiem id-drittijiet tal-persuni b’diżabilità.  

Il-konvenzjoni daħlet fis-seħħ f’Mejju tal-2008 wara li kienu rratifikawha 20 pajjiż, u din kienet ikkonsidrata bħala pass kbir ‘il quddiem fil-protezzjoni u fil-promozzjoni tad-drittijiet tal-persuni b’diżabilità lejn id-dinjità tagħhom.  Waħda mill-iktar affarijiet sbieħ li fiha hija li titkellem dwar il-kontribut li għandhom x’joffru lis-soċjetà tagħna.  L-istorja ta’ kif saret il-konvenzjoni hija waħda interessanti ħafna u tmur lura għal statement li kien għamel l-ex-President tal-Messiku, Vicente Fox, f’konferenza li seħħet f’Durban fl-Afrika t’Isfel fl-2001.  Hemmhekk hu saħaq li kien hemm bżonn ta’ konvenzjoni tan-Nazzjonijiet Uniti sabiex din tipprovdi, tissalvagwardja u tipproteġi d-drittijiet tal-persuni b’diżabilità.  L-istess president reġa’ għamel din il-proposta fis-56 laqgħa tal-Assemblea Ġenerali tan-Nazzjonijiet Uniti f’Diċembru tal-2001 meta din l-Assemblea Ġenerali kienet stabbilit kumitat ad hoc sabiex jikkonsidra l-viabbilità, il-possibilità li jkollok konvenzjoni bħal din li kienet suġġerita mill-ex-President tal-Messiku.  Dan il-kumitat ad hoc waqqaf ukoll working group fi ħdanu biex seta’ jaħdem fuq l-abbozzar tal-konvenzjoni li mbagħad kellu jservi bħala bażi li fuqhom isiru n-negozjati għall-konvenzjoni.  
Fl-2004, il-working group ippubblika l-abbozz tal-konvenzjoni li mbagħad ġie addottat mill-kumitat fit-tmien sessjoni tiegħu f’Awissu tal-2006.  Il-kumitat kien jikkonsisti min-numru ta’ rappreżentanti ta’ gvernijiet u importanti ħafna li nirrealizzaw li fil-fatt kien hemm bosta organizzazzjonijiet ta’ persuni b’diżabilità bħala membri f’dan il-kumitat.  U hekk kellu jkun u hekk għandu jkun.  Dawn kellhom rwol importanti ħafna fid-drafting tal-konvenzjoni u s-slogan kienet slogan qawwija ħafna li tgħid dak kollu li qegħdin jgħidu l-persuni b’diżabilità “Nothing about us without us”, jiġifieri xejn dwarna mingħajrna, jiġifieri l-parteċipazzjoni tagħna hija kruċjali.  Naħseb din is-slogan kienet il-gwida, ix-shining light li għenet il-kumitat fix-xogħol tiegħu.  

Malta kienet fl-ewwel grupp ta’ pajjiżi li ffirmaw din il-konvenzjoni meta bdiet tiġi ffirmata mill-istati membri f’Marzu 2007.  Dan kien żmien opportun, kien żmien meta konna qegħdin niċċelebraw is-sena Ewropea għall-opportunitajiet indaqs għal kulħadd u allura ttieħed dan il-pass daqstant importanti.  Bħala pajjiż iffirmajna wkoll dak li jgħidulu l-optional protocol li hemm ma’ din il-konvenzjoni u li permezz ta’ dan il-protocol ċittadini Maltin jistgħu jitolbu lill-kumitat dwar il-persuni b’diżabilità fi ħdan il-Ġnus Magħquda sabiex jagħmel l-investigazzjonijiet tiegħu jekk il-pajjiż ma jsegwix il-provvedimenti ta’ din il-konvenzjoni.  Dan ifisser li aħna poġġejna lilna nfusna taħt skrutinju volontarju.  Malta ħadmet ħafna, tat input siewi fix-xogħol li sar lejn it-tfassil ta’ din il-konvenzjoni.  Malta kienet parteċipi fl-isteering committee għad-drittijiet tal-bniedem u f’dan il-kumitat, ir-rappreżentanti tagħna, rappreżentanti mill-Kummissjoni Nazzjonali Persuni b’Diżabilità, - u minn hawnhekk insellem b’mod partikolari liċ-Chairman Joe Camilleri u lil Freddie Bezzina – mhux biss attendew is-serje ta’ laqgħat li fihom ħadmu bis-sħiħ sabiex itejbu l-provvedimenti tal-konvenzjoni imma kellna feedback li tahom ġieħ, li faħħarhom u li kienu parti kruċjali mit-tfassil ta’ din il-konvenzjoni.  Naf iż-żewġ persuni li għadni kif semmejt mill-qrib fix-xogħol tagħhom u naf l-impenn li dejjem kellhom f’dan is-settur u ma kellix dubju li huma ntefgħu b’ruħhom u ġisimhom biex jaħdmu fuq din il-konvenzjoni.  Niftakarhom ukoll għax f’dan iż-żmien kont ministru responsabbli minn dan is-settur ukoll u allura kien ikolli updates mingħandhom dwar ix-xogħol li kienu qed jagħmlu.  

Irrid ngħid li kellna numru ta’ pajjiżi rappreżentanti tal-Unjoni Ewropea li bdew iħarsu lejn il-punti ta’ dan il-kumitat li kien fi ħdan in-Nazzjonijiet Uniti u mbagħad nnegozjaw it-trattat tul it-tmien seduti li damu għaddejjin sakemm ħareġ l-abbozz li diġà semmejt.  Il-KNPD stess tista’ ssemmi numru ta’ punti li fuqhom saħqet f’dawn il-laqgħat tal-COM, jiġifieri kieku llum għandi lil Joe Camilleri jew lil Freddie Bezzina hawnhekk, jistgħu jgħidulna eżattament fuq xiex iffokaw ħafna.  Kien hemm punti minn tagħhom li saru parti mill-konvenzjoni u naf li waħda mill-affarijiet li kienet għal qalbhom ħafna kienet il-ħtieġa li l-lingwa tas-sinjali tiġi rikonoxxuta bħala lingwa fiha nnfisha.  Kienu wkoll preżenti għall-iffirmar tal-konvenzjoni minn Malta li sar f’Marzu tal-2007. 

Naħseb li din il-ħidma min-naħa tal-Kummissjoni Nazzjonali Persuni b’Diżabilità lokali kienet pass tassew importanti.  L-ewwel nett urietna biċ-ċar li kellna kummissjoni li, kif ngħidu, kienet on the ball, kienet taf eżattament x’inhu għaddej, kienet taf eżattament xi trid, kienet taf eżattament il-livell ta’ parteċipazzjoni li għandu jkollha f’dan it-tfassil tal-konvenzjoni u saħqet u kompliet tisħaq sakemm ċerti affarijiet li kienet temmen fihom bis-sħiħ iddaħħlu f’din il-konvenzjoni.  Naħseb li nkun qed nonqos jekk ma nerġax ngħid li l-membri tal-KNPD li ħadu sehem għamlu unur lilhom infushom, lill-gvern u lill-pajjiż kollu.  

Sur President, xi ħadd jista’ jiġi jgħid li għadda wisq żmien minn Marzu tal-2007 sal-lum u jmissna ilna li ħadna l-passi meħtieġa għar-ratifikazzjoni.  Infakkar li l-ewwel nett, hemm numru ta’ pajjiżi żviluppati barranin, jiġifieri pajjiżi bħall-Amerika, in-Norveġja, l-Islanda, l-Irlanda u anke l-Finlandja li għadhom lanqas biss irratifikaw din il-konvenzjoni.  Barra minn hekk, illum hemm 153 pajjiż li ffirmaw il-konvenzjoni però 90 minnhom biss iffirmaw il-protocol u aħna wieħed minn dawn id-90 pajjiż.  Nixtieq ngħid, mhux biex nagħmel xi ġustifikazzjoni, għax niftakar li fl-2007 konna diġà qegħdin nitkellmu fuq il-ħtieġa ta’ emendi biex inkunu nistgħu nirratifikaw il-konvenzjoni però mhijiex ħaġa faċli għax trid tara li għandek il-leġislazzjoni lokali li twieġeb għal dak li hemm fil-konvenzjoni.  Jiena għalhekk nista’ nifhem ukoll li hemm numru ta’ pajjiżi li huma kkonsidrati li huma żviluppati iktar minna li għadhom lanqas irratifikaw.  Aħna, bħala pajjiż, ħadna din ir-ratifikazzjoni b’ħafna serjetà u d-dewmien kien riżultat ta’ numru ta’ inizjattivi li ħadna f’dawn is-snin, f’dawn l-interim years, biex niżguraw ruħna li din il-konvenzjoni tiġi riflessa fil-liġi Maltija kif imiss u kif suppost ħalli ma jkunx hemm il-periklu li xi persuni b’diżabilità jħossu li għandhom id-drittijiet tagħhom esklużi minn xi liġi li għandha x’taqsam mad-diżabilità.

Sur President, hawnhekk qegħdin inħarsu lejn emendi għal numru ta’ liġijiet fosthom il-Kodiċi Ċivili, il-Kodiċi tal-Organizzazzjoni u Proċedura Ċivili u l-Att dwar l-Opportunitajiet Indaqs Persuni b’Diżabilità.  Biex din ir-ratifikazzjoni sseħħ b’mod xieraq, f’Ġunju tal-2008 il-Prim Ministru kien appunta kumitat interministerjali biex jagħmel ir-rakkmandazzjonijiet tiegħu dwar x’hemm bżonn biex Malta tkun f’pożizzjoni li tkun tista’ tirratifika l-konvenzjoni.  Dan il-kumitat kien inkarigat biex jidentifika l-liġi, il-politika u l-miżuri amministrattivi kollha f’pajjiżna li huma inkompattibbli mal-konvenzjoni u allura jirrikmanda wkoll il-bidliet li hemm bżonn biex Malta ssir konformi mal-konvenzjoni, li jeżamina x’miżuri u servizzi oħra għandna bżonn biex il-pajjiż ikun jista’ jirratifika l-konvenzjoni, jeżamina l-miżuri li Malta għandha bżonn sabiex jiġi ratifikat l-optional protocol u biex jagħmel evalwazzjoni tal-infiq neċessarju sabiex il-proposti tiegħu jkunu jistgħu jseħħu.  Naturalment, dan tal-aħħar huwa element kruċjali wkoll.  

F’dan il-kumitat kien hemm is-segretarji permanenti li kienu responsabbli mill-ministeru tal-politika soċjali, bħala chairpersons però kien hemm rappreżentanti mill-Uffiċċju tal-Prim Ministru, mill-ministeru tal-finanzi, mill-uffiċċju tal-Avukat Ġenerali għax qegħdin nitkellmu fuq leġislazzjoni, mill-Kummissjoni Nazzjonali Persuni b’Diżabilità kif ukoll mill-Malta Federation of Organisations of Persons with Disability, l-MFOPD.  Ir-rapport tal-kumitat interministerjali ngħata lill-Prim Ministru fil-bidu tal-2010.  Wara li kien ippreżentat dan ir-rapport, bħala ministeru responsabbli mill-politika soċjali studjajna bir-reqqa r-rakkmandazzjonijiet tal-kumitat biex naraw kif nistgħu ninkorporawhom fil-kontest tal-liġi preżenti.  Dan kien proċess li ħa ftit taż-żmien għax svolġa ruħu permezz ta’ numru ta’ diskussjonijiet u laqgħat twal mal-KNPD, mal-Avukat Ġenerali kif ukoll mal-kabinett. 

Sur President, f’April ta’ din is-sena flimkien mal-KNPD iltqajna ma’ espert dwar il-konvenzjoni, Dr Gauthier de Beco, li huwa avukat dwar id-drittijiet tal-bniedem fl-Università ta’ Louvaine u fl-istess żmien kellna lis-Sur Jasper Dani s-CEO tal-UK Council of Disabled Persons, liema kunsill huwa nkarigat bil-moniteraġġ tal-implimentazzjoni tal-konvenzjoni fir-Renju Unit.  Is-Sur Dani, li huwa persuna b’diżabilità, kien ta’ għajnuna kbira, il-kelma li rrid nuża hija li kien ta’ ispirazzjoni kbira fix-xogħol tagħna lokali u dan jgħodd anke għal Dr de Beco.  Dawn huma żewġ esperti li servew biex jikkjarifikaw xi domandi li kien għad fadlilna dwar x’kellna bżonn nagħmlu għall-finijiet ta’ ratifikazzjoni ta’ din il-konvenzjoni.  B’riżultat tar-rapport tal-kumitat interministerjali, b’numru ta’ laqgħat kemm ma’ nies lokali kif ukoll ma’ nies barranin fassalna l-abbozz li għaddejt mill-Ewwel Qari f’Lulju qabel ma għalaq il-parlament. Kien ippubblikat fil-Gazzetta tal-Gvern fil-5 ta’ Awwissu u llum qegħdin hawnhekk biex nibdew id-dibattitu fuqu.  

Nixtieq nitkellem dwar il-konsultazzjoni għax jekk wieħed iħares lejn “Nothing about us without us” inkunu qegħdin nonqsu jekk ma nagħmlux, ma nkomplux nagħmlu l-konsultazzjoni sħiħa li hemm bżonn.  Jiena dejjem ngħid li sakemm nagħlqu l-istadju ta’ kumitat għadna miftuħin għal kull suġġeriment li jista’ jaslilna.  Kien hemm stadju ta’ konsultazzjoni dwar dawn l-emendi f’numru ta’ okkażjonijiet.  Fil-fatt, dawn il-konsultazzjonijiet ilhom għaddejjin numru ta’ snin għax niftakar li fl-2005/2006 kienu diġà bdew jidħlu ċerti proposti biex nemendaw il-liġi tal-opportunitajiet indaqs u l-KNPD, kienet kruċjali.  Din għamlet diversi laqgħat u laqgħet bosta proposti mingħand organizzazzjonijiet interessati u mingħand individwi wkoll.  Il-KNPD għamlet mill-aħjar biex, safejn hu possibbli, ikollha kuntatt dirett u kontinwu ma’ kull min jaħdem fil-qasam tad-diżabilità u għal dan il-għan il-Kummissjoni tippubblika r-rapporti tagħha kull xahrejn biex taġġorna lil kulħadd fis-sit elettroniku tagħha dwar x’qed jiġri fil-ħajja tal-lum.  

Għaddew tliet xhur jew erba’ xhur minn mindu għamilt l-Ewwel Qari u għaddew tliet xhur minn mindu ġie ppubblikat dan l-abbozz.  Jiena kunfidenti li kulmin għandu interess f’din il-materja li qegħdin niddiskutu llum kellu ċ-ċans u l-opportunità kollha li jressaq xi punti li għandu anke lil xi membri parlamentari tal-għażla tiegħu u m’għandix dubju li se nisma’ kollegi li jgħidu li ġew avviċinati minn għaqdiet jew minn persuni b’diżabilità fuq xi punti li se niddiskutu llum bħalma ġejt avviċinata jiena.  Waqt li nkunu qegħdin nagħmlu d-dibattitu stess kultant joħorġu ċerti punti li minkejja l-konsultazzjoni li wieħed ikun għamel, minkejja d-diskussjonijiet, b’xi mod jew ieħor dawn il-punti ma jkunux ġew rilevati.  Din tiġrilna kważi f’kull liġi.  Niftakar li meta konna qegħdin nagħmlu l-istadju ta’ kumitat, fejn kellna l-liġi dwar il-fostering u dwar l-addozzjoni, żewġ liġijiet differenti, tant saru emendi hemmhekk li kienu riżultat ta’ konsultazzjoni kontinwa u jista’ jkun li f’dan il-każ nagħmlu hekk ukoll anke jekk kien hemm żmien sostanzjali biex in-nies iressqu l-proposti tagħhom.  

Sur President, xtaqt ngħid x’tipprovdi din il-konvenzjoni tal-Ġnus Magħquda dwar id-drittijiet tal-persuni b’diżabilità.  Din il-konvenzjoni għandha sservi bħala pjattaforma li tagħtina linji gwida ċari ħafna tar-responsabilitajiet li pajjiż, li soċjetà għandha fil-qasam tant importanti tad-diżabilità.  Il-konvenzjoni għandha l-għan aħħari li tiżgura li persuni b’diżabilità jkunu jistgħu jeżerċitaw, li jistgħu jgawdu d-drittijiet umani tagħhom b’nuqqas komplet ta’ diskriminazzjoni a konfront ta’ persuni oħra fis-soċjetà tagħna.  Il-konvenzjoni tkopri numru ta’ oqsma relatati mad-diżabilità fosthom l-aċċessibilità, mhux biss fiżika imma aċċessibilità f’forom oħra, dwar il-mobilità personali, dwar is-saħħa, dwar l-edukazzjoni, dwar ix-xogħol, dwar ir-riabilitazzjoni u l-abilitazzjoni, dwar il-parteċipazzjoni ta’ persuni b’diżabilità fil-ħajja politika, dwar opportunitajiet indaqs u l-eliminazzjoni ta’ kull forma ta’ diskriminazzjoni.  

Jiena jidhirli li din il-konvenzjoni hija waħda importanti ħafna, partikolarment għax tmur lil hinn milli tikkonsidra d-diżabilità mill-perspettiva tal-ħarsien soċjali biss imma tikkonsidra l-aspetti kollha tad-drittijiet tal-bniedem.  Fil-fatt għandna tendenza li meta nitkellmu fuq persuni b’diżabilità nħarsu lejhom bħala xi grupp ta’ nies li jiddependu ħafna mill-benefiċċji soċjali, li huma settur vulnerabbli u li għandhom bżonn ħafna għajnuna.  Jiena ma neskludi xejn minn dan però s-sabiħ ta’ din il-konvenzjoni huwa li tmur oltre l-ħarsien soċjali, anzi l-enfasi huwa fuq l-aspett tad-drittijiet tal-bniedem.  

Waqt li veru l-konvenzjoni tħares u tagħraf l-ostakli, id-diffikultajiet, il-preġudizzji, id-diskriminazzjonijiet li jkollha s-soċjetà fil-konfront ta’ persuni b’diżabilità però din hija konvenzjoni li tmur oltre minn dan u s-sabiħ tagħha hu li tħares lejn il-kontribut tal-persuni b’diżabilità.  Tħares b’mod pożittiv lejn persuni b’diżabilità u dan narawh fit-terminoloġija. Din il-konvenzjoni tiffoka ħafna fuq il-kwalità tal-ħajja ta’ persuni b’diżabilità b’mod ħolistiku, b’viżjoni ħolistika u l-pajjiżi kollha li huma parteċipi f’din il-konvenzjoni huma mħeġġa li ma jiffokawx biss fuq il-ħarsien u l-protezzjoni soċjali imma jħarsu lejn l-aspetti kollha li jagħmlu l-parteċipazzjoni tal-persuni b’diżabilità parteċipazzjoni verament attiva. 

Il-konvenzjoni sservi wkoll sabiex issaħħaħ il-mobilità tal-persuni b’diżabilità permezz li tnaqqas l-ostakli fiżiċi u soċjali wkoll.  L-iktar ħaġa li tħares lejha fost affarijiet oħra hija li telimina l-istereotipi li jpoġġu lil dak li jkun f’kaxxa, tikklassifikahom bħala grupp, bħala klassifikazzjoni ta’ nies, u anke tneħħilhom l-individwalità tagħhom, l-identità personali tagħhom.  Għalhekk din il-konvenzjoni, waqt li ma toħloqx drittijiet ġodda, isservi biex telimina d-diskriminazzjoni kontra persuni b’diżabilità fl-oqsma kollha u qed tiggarantixxi li persuni b’diżabilità jkunu jistgħu jgawdu d-dritt tagħhom għall-ħajja.  Artiklu 10 fil-konvenzjoni huwa right to life bl-istess mod bħal persuni li m’għandhomx diżabilità.  Tiggarantixxi opportunitajiet indaqs u l-avvanz ta’ tfajliet u nisa b’diżabilità, tipproteġi t-tfal b’diżabilità u barra minn hekk tirrikjedi li l-istati firmatarji jirrikonoxxu li l-persuni kollha huma indaqs quddiem il-liġi u allura tisħaq bil-kbir fuq il-protezzjoni legali ta’ persuni b’diżabilità u l-projbizzjoni ta’ diskriminazzjoni fil-kamp tal-ġustizzja.  

X’inhuma l-obbligi tal-pajjiżi taħt din il-konvenzjoni?  Il-konvenzjoni hija strument li permezz tiegħu għandek l-istati membri tan-Nazzjonijiet Uniti li jkunu jistgħu jintroduċu għadd ta’ bidliet fil-liġijiet tagħhom sabiex jiggarantixxu bl-aħjar mod l-aċċess ta’ persuni b’diżabilità għall-edukazzjoni, għall-informazzjoni, għall-kura, għas-saħħa, għax-xogħol, għall-qosma kollha li jagħmlu parti mill-ħajja tagħna ta’ kuljum.  Wara r-ratifika bħala stat membru ta’ din il-konvenzjoni, Malta se tkun inkarigata li tkompli tiżviluppa u timplimenta politika, liġijiet u miżuri amministrattivi sabiex jiġu mħarsa d-drittijiet imsemmija fil-konvenzjoni u Malta se tkun inkarigata wkoll biex tkompli tagħmel minn kollox biex telimina l-liġijiet, ir-regolamenti, l-abitudnijiet u l-prattiċi ħżiena li huma diskriminatorji.  Mela waqt li qed iddaħħal, hemm l-obbligu wkoll li nneħħu dak li mhuwiex in line ma’ din il-konvenzjoni. 

Meta Malta ffirmat il-konvenzjoni fl-2007, mal-istess firma Malta tat ukoll dik li ngħidulha l-interpretative statement fir-rigward tal-Artiklu 25A tal-Konvenzjoni.  Dan l-artiklu għandu x’jaqsam mas-servizzi tas-saħħa li huma gender sensitive, partikolarment dawk li għandhom x’jaqsmu mar-reproductive health.  Dan l-istatement għamilnih biex nikkjarifikaw il-fatt li Malta tifhem li dan l-artiklu ma jirriżultax f’xi obbligu internazzjonali sabiex Malta tagħti aċċess għall-abort, li huwa meqjus bħala att illegali fil-liġi Maltija.  Dan l-interpretative statement sar sabiex ma jiġix kompromess dan il-valur tant importanti għas-soċjetà Maltija.  

Dan l-abbozz ta’ liġi li bdejna niddibattu llum u se nkomplu fil-jiem li ġejjin se jservi wkoll biex isir wieħed mill-aħħar passi fit-triq tar-ratifikazzjoni tal-konvenzjoni.  Dan l-abbozz ta’ liġi jinkorpora fih ukoll għadd ta’ emendi addizzjonali li ġew mitluba mill-Kummissjoni Nazzjonali Persuni b’Diżabilità wara l-konsultazzjoni li kellha, bil-għan li jissaħħaħ b’mod ġenerali il-qafas leġislattiv biex dejjem niggarantixxu drittijiet aħjar għall-persuni b’diżabilità.  Irrid ngħid hawnhekk li f’dan l-abbozz ta’ liġi qed immorru oltre dak li jeħtieġ biex aħna niġu konformi mal-konvenzjoni.  Hawnhekk aħna għandna numru ta’ emendi biex il-qafas leġislattiv tagħna jkun iktar relevanti għall-isfidi li jiffaċċaw il-persuni b’diżabilità.  Aħna qegħdin naraw eżempju ta’ kif f’dawn l-aħħar snin tiddaħħal liġi u wara ftit żmien, wara tliet snin jew erbgħa, mill-ewwel tibda toħroġ il-ħtieġa ta’ numru ta’ emendi.  Din il-liġi hija tajba ħafna, hija liġi li ġiet imfaħħra minn pajjiżi barranin.  Kien hemm pajjiżi li dejjem kienu jimmaġinaw li kellhom il-liġijiet tagħhom dwar id-diżabilità b’saħħithom ħafna li qalulna li aħna għandna liġi li tiżboq il-liġi li għandhom huma.  Minkejja dan hawnhekk qegħdin naraw li wara ftit taż-żmien ikollna bżonn li ndaħħlu numru ta’ emendi.  

L-abbozz ta’ liġi li għandna quddiemna llum huwa maqsum fi tliet partijiet prinċipali.  L-ewwel taqsima fiha l-emendi għall-Kodiċi ta’ Organizzazzjoni u Proċedura Ċivili, it-tieni taqsima tipprovdi emendi għall-Kodiċi Ċivili u t-tielet taqsima tipprovdi għall-Emenda tal-Kodiċi Att dwar Opportunitajiet Indaqs għal Persuni b’Diżabilità, Kapitlu 413.  Fl-ewwel taqsima dwar il-Kodiċi ta’ Organizzazzjoni u Proċedura Ċivili hemm emendi li huma bbażati fuq ir-rakkmandazzjonijiet li għamel il-kumitat interministerjali li kien twaqqaf mill-Prim Ministru fl-2008.  Dawn ir-rakkmandazzjonijiet, fost affarijiet oħra qed iħarsu biex titneħħa terminoloġija dispreġġjattiva lejn persuni b’diżabilità mill-liġi Maltija. B’hekk, hawnhekk qegħdin naraw il-proposta għall-emenda biex jitneħħew kliem bħal “moħħ marid”, “furjuż” u l-kelma “imbeċillaġġ” u jiġu sostitwiti bil-kliem diżabilità mentali.  Illum ċerta terminoloġija ddarrasna u f’dawn iż-żminijiet m’għadniex nużaw dawn il-kliem, mhux biss biex inkunu dak li ngħidulu politically correct imma għaliex huwa kliem aħrax u kważi offensiv, li żgur li ma jħarisx id-dinjità tal-persuna li nkunu qegħdin nitkellmu dwarha.  

Fit-tieni parti hemm l-emendi għall-Kodiċi Ċivili.  Hawnhekk għandna madwar 12–il artiklu li se jiġi emendat biex tiġi eleminata din it-terminoloġija. Hawnhekk irrid nagħmel punt wieħed partikolari.  Hawnhekk għandna l-użu tal-kelma “miġnun”, li tintuża fil-liġi biex tfisser “insanity”.  Din ħallejniha kif kienet f’żewġ partijiet tal-liġi bi skop.  Għamilniha hekk partikolarment minħabba l-użu ta’ din it-terminoloġija wkoll f’liġijiet oħra, partikolarment fil-Kodiċi Kriminali li jipprovdi għall-ġenn bħala eżenzjoni mir-responsabilità kriminali.  Naf li kelli diskussjoni twila, anke mall-Ministru tal-Ġustizzja u l-Intern li b’paċenzja kbira qagħad jispjegali għaliex huwa iktar għaqli li inħallu din it-terminoloġija f’ċertu postijiet, fosthom fejn tidħol l-eżenzjoni mir-responsabilità kriminali.  

Lil hinn mill-iskop ewlieni tar-ratifkazzjoni tal-konvenzjoni, l-ewwel taqsima tal-abbozz ta’ liġi tipproponi emenda lill-artiklu 523 tal-Kodiċi ta’ Organizzazzjoni u Proċedura Ċivili dwar l-obbligi ta’ persuni li jkunu kuraturi ta’ persuni interdetti jew inkapaċitati, fosthom persuni b’diżabilità.  Permezz ta’ din l-emenda, dawn il-kuraturi se jkunu obbligati li darba fis-sena matul iż-żmien tal-kariga tagħhom, jippreżentaw lill-qorti rapport li jkun jiddeskrivi l-istat taċ-ċirkostanzi li jkollhom x’jaqsmu mal-kurazija fdata lilhom.  Jidhirli li hawnhekk qegħdin nagħtu iktar u iktar protezzjoni lill-persuni b’diżabilità li jkollhom bżonn l-għajnuna tal-kuratur.  Hawhekk qegħdin ngħinu wkoll lill-qorti billi din se jkollha iktar kontroll fuq l-istat tal-kurazija u l-kuratur innifsu sabiex dejjem tkun tista’ tiżgura ruħha li l-kurazija qed titwettaq fl-aħjar interess tal-persuna interdetta jew inkapaċitata.  Permezz ta’ emendi tal-istess artiklu, il-qorti se tingħata wkoll il-poter li wara li tkun rat ir-rapport, tista’ tisma’ lill-kuratur u lil kull persuna oħra li jidhrilha xierqa sabiex tiżgura l-benessere tal-persuna interdetta u sabiex naraw li d-drittijiet u d-dmirijiet tal-kuratur ukoll qegħdin jittieħdu in konsiderazzjoni. Hawnhekk, l-ikbar għan huwa li nagħtu protezzjoni lill-persuna b’diżabilità.  

It-tielet part tal-abbozz ta’ liġi jipprovdi emendi għall-Att dwar Opportunitajiet Indaqs għal Persuni b’Diżabilità, bl-iskop li jirrifletti l-ħtiġijiet tal-konvenzjoni dejjem skont ir-rapport li ħareġ mill-kumitat interministerjali dwar l-implimentazzjoni tal-konvenzjoni.  Din il-part tal-abbozz ta’ liġi fiha numru ta’ proposti li jservu sabiex jissalvagwardjaw id-drittijiet ta’ persuni b’diżabilità.  Fosthom, hemm introduzzjoni wkoll tal-kunċett ta’ fastidju, dak li bl-Ingliż ngħidulu harassement, minħabba d-diżabilità.  Għall-ewwel darba qed nipproponu li dan jiġi meqjus bħala reat, b’piena ta’ multa jew ta’ priġunerija. 

Emenda oħra li qed nipproponu f’din it-tielet taqsima tirrigwarda mhux biss l-aċċess ta’ persuni b’diżabilità għall-edukazzjoni, għax dan id-dritt ta’ aċċess għall-edukazzjoni diġà hemm ipprovdut għalih fl-att li għandna, iżda wkoll tagħti garanzija sabiex dawn l-istudenti, jekk ikollhom xi bidla fiċ-ċirkostanzi tagħhom, ikunu jistgħu ikomplu jaċċessaw l-edukazzjoni minn sena għall-oħra, dik li hawnhekk qed insejħulha bl-Ingliż il-continued participation in education.  Permezz tal-emenda li qegħdin nagħmlu hawnhekk, is-servizzi edukattivi għall-persuni li jiżviluppaw xi forma ta’ diżabilità waqt l-istudji tagħhom se jkunu estiżi b’tali mod li nkomplu nagħtu garanzija għal edukazzjoni ta’ kwalità għolja fl-aqwa interess tal-istudent.  

Hawnhekk, naturalment, qegħdin inħarsu lejn sfidi sostanzjali, però, m’għandix dubju li nkunu nistgħu nilqgħu għal dawk l-isfidi wkoll.  Fit-tielet taqsima, l-abbozz ta’ liġi jipprovdi wkoll…

THE DEPUTY SPEAKER:  Ministru, nixtieq niġbidlek l-attenzjoni li sar il-ħin.  Tixtieq tibqa’ in possession?

ONOR. DOLORES CRISTINA:  Iva.

Fid-9.00 p.m. id-diskussjoni ġiet interrotta u baqgħet aġġornata.

THE DEPUTY SPEAKER:  Qabel nistieden lill-Ministru biex tipproponi l-Aġġornament tal-Kamra nixtieq nirreferi għall-fatt li fil-ħin tal-mistoqsijiet aktar kmieni llum tqajmet kwestjoni dwar risposta għal mistoqsija parlamentari 28863, fejn fir-risposta ngħad li qed issir riferenza għall-mistoqsija parlamentari 297. Dwar dan kien hemm ukoll ammont ta’ diskussjoni min-naħa tal-Onor. Joe Mizzi. Fil-verità l-mistoqsija parlamentari 297 kellha tkun mistoqsija written 297,  jiġifieri filwaqt li huwa veru li hemm l-ittra “W” nieqsa fir-risposta, il-kontenut tal-mistoqsija W297 hija preċiżament marbuta mal-mistoqsija 28863 li hija fuq l-istess suġġett.  


PERMESS TAL-KAMRA

THE DEPUTY SPEAKER:  L-Onor. Frederick Azzopardi.

ONOR. FREDERICK AZZOPARDI:  Bil-permess tal-Kamra, f’isem il-President tal-Kumitat Permanenti dwar l-Affarijiet Soċjali, inqieqħed fuq il-Mejda tal-Kamra:-

Kopja ta’ stqarrija għall-istampa dwar lejla ta’ tifkira għall-ħamsin sena mill-mewt tal-Poeta Nazzjonali Dun Karm Psaila li dwarha kien hemm qbil fil-Kumitat Permanent dwar l-Affarijiet Soċjali, li se tiġi organizzata fil-Palazz, nhar it-Tlieta, 25 ta’ Ottubru 2011.
THE DEPUTY SPEAKER: Nistieden lill-Ministru biex, jekk jogħġobha, tipproponi l-Aġġornament tal-Kamra.


AĠĠORNAMENT

ONOR. DOROLES CRISTINA:  Sur President, nipproponi l-Aġġornament tal-Kamra għal nhar it-Tlieta, 18 ta’ Ottubru 2011, fis-6.00 pm b’din l-aġenda:-

Ordnijiet tal-Ġurnata

Abbozz ta’ Liġi li jemenda l-Att dwar il-Professjoni Nutarili u l-Arkivji Nutarili - Tieni Qari (Kont);

Abbozz ta’ Liġi li jemenda diversi liġiijiet li għandhom x’jaqsmu ma’ materji dwar id-diżabilità  – Tieni Qari (Kont);

Abbozz ta’ Liġi dwar il-Kummissarju tat-Taxxi - Tieni Qari; 

Abbozz ta’ Liġi li jemenda l-Kodiċi Ċivili - Tieni Qari  (Kont); 

Abbozz ta’ Liġi dwar il-Protezzjoni ta’ Min jiżvela Informazzjoni li tkun Protetta - Tieni Qari;  

Abbozz ta’ Liġi li jemenda l-Att dwar Gwardjani Privati u Lokali – Tieni Qari; u 

Abbozz ta’ Liġi li jemenda l-Att dwar is-Sigurtà Soċjali - Kumitat.

________________

Abbozz ta’ Liġi dwar ir-Reġistru Ċentrali - Kumitat Permanenti;

Abbozz ta’ Liġi dwar Reġistrazzjoni għall-Protezzjoni tal-Minuri - Kumitat Permanenti; 

Abbozz ta’ Liġi dwar il-Ġustizzja Riparatriċi - Kumitat Permanenti; u

Abbozz ta’ Liġi li jemenda l-Att dwar il-Kummissjoni Permanenti Kontra l-Korruzzjoni - Kumitat Permanenti.

THE DEPUTY SPEAKER:  Grazzi.  Aktar rimarki?  L-Onor. Karl Gouder.

ONOR. KARL GOUDER:  Sur President, xtaqt li f’din in-nofs siegħa nitkellem ftit dwar problema li iktar ma huwa qed jgħaddi ż-żmien, iktar qiegħed nisma’ dwarha, iktar qiegħed nara dwarha, u għidt li naħseb li tkun idea tajba li forsi f’dan il-parlament nibdew inħarsu ftit lejn dan is-suġġett.  Qiegħed nitkellem dwar it-traffiku f’pajjiżna.

Irrid nibda billi nirrikonoxxi li llum il-ġurnata l-pajjiż qiegħed jaħdem kontra kull mewġ li ġej minn barra biex jegħleb sfidi oħra differenti u ikbar.  Fost dawn insibu l-isfida tax-xogħol, l-isfida tal-edukazzjoni u l-isfida tas-saħħa.  Hemmhekk qegħdin niksbu riżultati tajbin.  Naħseb li l-focus tagħna bħala gvern u bħala pajjiż għandu jibqa’ hemmhekk u dawn it-tliet pilastri, speċjalment f’dan iż-żmien diffiċli, għandna nibqgħu nagħtuhom l-importanza li ħaqqhom.  

Sur President, aktar ma titkellem ma’ nies, iktar ma tara social networks, iktar ma tara kummenti tan-nies, aktar tibda tinduna li t-traffiku f’pajjiżna qed isir problema u jekk m’aħniex se nagħmlu xi ħaġa issa, meta qed nindunaw li din qed issir problema kbira, allura din il-problema, li jien ngħid għadna nistgħu nsolvuha, tista’ wkoll taħrab minn idejna.  Qabel dan id-diskors jiena bdejt naqra numru ta’ rapporti biex nieħu idea ta’ minn fejn ġejja din.  Minn rapport li joħroġ mill-Kummissjoni Ewropea dwar l-istat tat-traffiku, Malta hija waħda minn dawk il-pajjiżi li l-motorization beda fi stadju tard ħafna vis-à-vis pajjiżi oħrajn, iżda mbagħad dan sploda f’daqqa waħda.  F’dan il-pajjiż, affarijiet bħal dawn jibdew tard imma mbagħad jisplodu ’l fuq fin-numri.  Fl-1970 f’Malta kellek 204 karozzi għal kull 1,000 persuna u fis-sena 2002 kellek 504 għal kull 1,000 persuna.  Allura nifhmu li pajjiżna l-ewwel nett għandu popolazzjoni densa ta’ 200 għal kull metru kwadru meta tikkomparah ma’ pajjiżi oħrajn.  F’pajjiż fejn nofs il-popolazzjoni għandhom karozza tifhem li hemm pressjonijiet fuqna u naħseb li tkun ħaġa tajba li dan il-parlament jibda jħares ftit lejn dawn l-affarijiet.  

Ħaġa oħra li rajt fi stħarriġ li sar mill-Kummissjoni Ewropea hi li meta dawn staqsew lill-Maltin x’inhuma l-affarijiet li jinkwetawhom, dawn semmew diversi affarijiet, imma 30% tal-popolazzjoni fost suġġetti oħra semmew it-traffiku u t-traffic jams b’mod partikolari.  Xtaqt li nitkellmu fuq traffiku u xi jfisser.  Naħseb li lkoll kemm aħna nsuqu l-ħin kollu, b’mod partikolari filgħodu u fil-ħin tal-5 a.m, jiġifieri fil-ħin li bl-Ingliż huwa msejjaħ rush hour.  Sa ftit ilu dan konna narawh bħala xi ħaġa li kienet problema għall-pajjiżi barra minn Malta, imma llum, il-kwestjoni tar-rush hour hija xi ħaġa Maltija wkoll.  Jien ngħid li din għandha anke effett fuq il-kwalità tal-ħajja tagħna lkoll għal diversi raġunijiet. 

Illum qed nindunaw iktar minn qatt qabel li n-nies iridu jaħsbu ħafna qabel, iqumu qabel u jdumu iktar biex imorru għax-xogħol jew fejn iridu jmorru.  Jekk insolvu l-problema tat-traffiku li għandna f’pajjiżna, se jkun hemm vantaġġi oħrajn li żgur jgħinuna.  L-ewwel ħaġa hija inqas stress fuq min isuq u b’mod partikolari inqas emmissjonijiet.  Naħseb li iktar ma jgħaddi ż-żmien, iktar irridu nagħfsu fuq il-kwestjoni tal-emissjonijiet.  Pajjiżna qiegħed jikseb riżultati anke jekk nistgħu nagħmlu iktar biex naraw li l-emmissjonijiet f’pajjiżna jonqsu.  Bla dubju, waħda mill-kaġuni huwa l-karozzi.  L-agħar huma l-karozzi li jdumu ħafna mixgħulin fit-triq u ma jiċċaqalqux.  Mela b’riżultat li nsolvu l-problema tat-traffiku jkollna ambjent iktar nadif.  

Sur President, fil-bidu semmejt it-tliet pilastri tax-xogħol, l-edukazzjoni u s-saħħa.  Bla dubju, ir-raba’ pilastru huwa l-ambjent.  Irrid ngħid li f’dawn l-aħħar snin żidna r-ritmu tagħna biex inkomplu ntejbu l-ambjent ta’ pajjiżna però għad fadlilna x’nagħmlu u waħda mill-affarijiet li nistgħu nagħmlu biex insebbħu u ntejbu l-kwalità tal-arja hija billi naraw li jkollna sistema ta’ traffiku aħjar.  Jien rajt ukoll artiklu li kitbet Dr. Petra Bianchi, li hija d-direttur għall-protezzjoni tal-ambjent fil-MEPA fejn titkellem dwar it-traffiku b’mod partikolari u tgħid żewġ affarijiet.  L-ewwel nett issemmi l-fatt li we are in this altogether, jiġifieri din hija responsabilità tar-regolaturi, responsabilità tal-operaturi, hi tgħid li hija responsabilità wkoll tal-lobbyists, tal-gvern u tal-pubbliku in ġenerali.  Bħala gvern ovvjament għandna r-responsabilità u l-privileġġ li nieħdu l-leadership role fiha u naraw li bħala soċjetà nibdew inħarsu ftit lejn din il-problema bi ftit iktar serjetà.  Dr Bianchi tgħid li mhemmx dubju that many established practices and habits huma kaġun ta’ din il-problema.  Naħseb li fis-snin li ġejjin irridu nibdew inbiddlu l-mod ta’ kif aħna nivjaġġaw.  Jien għedt u nerġa’ ngħid li l-problema ta’ pajjiżna hija problema li aħna kważi kważi city state.
Meta tmur f’kull pajjiż u belt madwar l-Ewropa b’mod partikolari, imma mhux biss fl-Ewropa, tara li l-problema tat-traffiku hija kbira.  Sfortunatment, id-daqs tagħna huwa tant żgħir li naħseb li l-problemi li jkollna aħna f’pajjiżna, huma problemi li jkollhom bliet barra minn Malta u allura, qed nibdew naraw, iktar ma’ jgħaddi ż-żmien li l-problema tat-traffiku qiegħda tiżdiet kullimkien.

Aħna ninsabu għaddejjin minn riforma fit-trasport pubbliku.  Naħseb li problemi għad għandna, u nifhem li għad fadlilna x’nagħmlu biex nilħqu verament dak li konna wegħdna li se nagħmlu.  Naf li fil-jiem il-ġejjin, dan il-parlament se jkollu ħin ukoll jiddiskuti t-trasport pubbliku.  B’rieda tajba min-naħa ta’ kulħadd - u jidher anke minn żviluppi li rajna fil-ġranet li għaddew li hemm rieda tajba - jien konvint li fix-xhur u l-ġimgħat li ġejjin din se tissolva.  Din żgur li hija parti mis-soluzzjoni għal din il-problema.  Irridu nifhmu li mhux faċli ssir rivoluzzjoni li ilha tistenna għal 60 sena u rridu nkunu iktar realistiċi.  Forsi aħna stess bħala gvern żbaljajna meta tajna l-impressjoni li din il-problema se tissolva mil-lum għal għada, għax messna konna nafu li meta tiġi biex tbiddel sistema li tkun ilha hemmhekk għal 60 sena se jieħu ż-żmien.  Jiena fiduċjuż li fi żmien qasir, il-problema tas-sistema tat-trasport pubbliku għad tissolva u se ttaffi ftit mill-problemi li għandna bit-traffiku.

Sur President, meta naħseb fuq il-problemi tat-traffiku tiġini mill-ewwel f’moħħi l-area tat-traffic lights li hemm il-Marsa, ħdejn iċ-Ċimiterju tal-Addolorata, u r-rebus li jkun hemm hemmhekk.  Huwa veru li fil-madwar jinsabu għaddejjin proġetti infrastrutturali kbar f’toroq arterjali u huma affarijiet li jridu jsiru.  Bħal kull ħaġa oħra, meta inti tagħmel proġetti bħal dawn, waqt li jkun għaddej il-proġett trid issofri l-konsegwenza tiegħu, però m’għandix dubju wkoll li meta dawn ikunu lesti, il-problema tat-traffiku tonqos ukoll.  Irrid ngħaddu kumment li f’dan il-pajjiż ix-xogħol li jsir fit-toroq idum wisq.  Jiena, bħal kulħadd hawn ġew, insiefru f’pajjiżi barra minn Malta u naraw li xi kultant f’pajjiżi barra minn Malta xogħlijiet fit-toroq xi kultant isiru overnight.  Ftit ilu kont Londra u letteralment bil-lejl, bejn id-9.00 p.m. u d-9.00 a.m. dawn qalgħu triq sħiħa, għamlu x-xogħol li kellhom jagħmlu u reġgħu għattewha.  F’Malta ndumu wisq. 

Sur President, dan qed ngħidu minkejja li nirrikonoxxi li qed isiru ħafna u ħafna toroq.  Ejjew nirrikonoxxu li anke fuq it-toroq arterjali qed isir ħafna xogħol.  Naħseb li kienet drawwa li ngħidu li t-toroq ta’ Malta huma kollha ħżiena, imma speċjalment f’din il-leġislatura qed isir ħafna xogħol biex din il-ħaġa tispiċċa darba għal dejjem.  Fil-fatt min juża t-toroq ta’ pajjiżna jirrealizza li l-istat tagħhom dejjem qed ikun aħjar. Naħseb li rridu nagħmlu iktar biex mhux biss ikollna toroq aħjar, kif qed ikollna, imma anke ż-żmien li qed nieħdu biex nagħmlu dawn it-toroq, irridu nkomplu nnaqsuh.  Il-poplu Malti jifhem u huwa lest li jagħmel sagrifiċċju meta jsir proġett.  Wieħed irid ibati, wieħed irid juża postijiet oħra u allura jkun hemm iktar konġestjoni.  Naħseb li aktar ma jgħaddi ż-żmien, aħna bħala poplu iktar qed nistennew standards għoljin, lesti li nagħmlu sagrifiċċju skont kemm hemm bżonn, skont il-ħin, imma mhux imbagħad proġett jibqa’ għaddej fit-tul wisq.  Naħseb li meta niġu biex naħdmu fuq it-toroq irridu naraw li jkun hemm żmien stipulat, żmien rispettabbli li jkun tajjeb kemm għall-kuntrattur, kif ukoll għall-gvern.  Għandu jkun stipulat żmien li ma jkunx twil wisq, imma mbagħad meta jibda l-proġett, naraw li dan isir fil-ħin.

Jien naħseb li hemm żewġ tipi ta’ soluzzjonijiet.  Nifhem li din hija problema li ma tissolviex malajr.  L-għan tiegħi llum mhuwiex biss li nsib is-soluzzjonijiet imma xtaqt li jibda jkollna iktar awareness u nibdew nifhmu, forsi anke aħna li għandna responsabilità li nirrappreżentaw, l-ewwel u qabel kollox lill-poplu tagħna.  Forsi dan aktar u aktar jgħodd għalina ta’ din in-naħa li għandna t-tmexxija tal-pajjiż.  Naħseb li wasal iż-żmien li kif qalet Petra Bianchi, nibdew inġibu l-i​stakeholders kollha flimkien u nibdew naraw u nħabblu moħħna fuq kif din il-problema nistgħu nibdew nindirizzawha.  Lili, ma jagħtinix li nsemmi l-problemi u mbagħad ma nitfax xi ftit ideat fuq x’naqseb jien, fl-umiltà tiegħi, dwar x’jistgħu jkunu s-soluzzjonijiet.  L-ewwel nett, fix-short term, xi ħaġa li tkiddni mmens hija li f’pajjiżna, speċjament filgħodu, ikollok diversi junctions, kulħadd dieħel ma’ xulxin u ma jkun hemm ħadd jikkontrolla. Imbagħad tgħaddi minn triq oħra li hija triq għad-dritt u ssib tliet wardens fil-ġenb kważi ma jagħmlu xejn, sempliċement jaraw jistgħux jagħtu ċitazzjoni lil xi ħadd.  
Speċjalment il-wardens, u forsi anke lill-pulizija, nistgħu nużawhom ftit aħjar.  Forsi dawn il-persuni li nħallu f’toroq fejn m’hemmx problemi tat-traffiku li joqogħdu hemm biex jaraw lil min se jagħtu ċitazzjoni, speċjalment fil-ħinijiet li nafu li huma problematiċi nistgħu npoġġuhom f’junctions partikolari li jistgħu jidderieġu t-traffiku aħjar.  Kulħadd jaf liema huma l-junctions.  B’mod partikolari għandek il-famuża roundabout tat-tankijiet tal-gass, ftit qabel ma tmur l-università, fejn ikun hemm ħinijiet fejn ikun hemm pulizija u f’dawk il-ħinijiet it-traffiku jimxi ħafna aħjar, imma mbagħad jerġgħu jibdew il-problemi.  Nerġa’ insemmi l-junction tal-Marsa u postijiet oħrajn.  Jiena ġej minn distrett li jikkomprendi Tas-Sliema u San Ġiljan, fejn it-traffiku, iktar ma jmur, iktar qed isir diffiċli.  Naħseb li forsi anke bl-għajnuna tal-kunsilli lokali nistgħu naraw li l-wardens jintużaw b’mod aħjar.

Xi ħaġa li wieħed jara wkoll llum il-ġurnata hija triq li tibda two lanes, issir three lanes, u terġa’ issir two lanes.  Naħseb li ma tridx tkun daqshekk għaref biex tifhem li kull m’għamilt kien li mexxejt it-traffiku għal ftit metri, imbagħad se ssib konġestjoni ftit metri ’il fuq.  B’naqra rieda tajba, dawn huma affarijiet li ma tantx jiswew flus u huma affarijiet li nistgħu nagħmlu fix-short term biex naraw li din il-problema tibda titnaqqas.  Ma nistax nifhem – u din hi ħaġa li ħafna nies jargumentaw dwarha – kif għandna main roads bħal, per eżempju, it-triq li tagħti għall-Imdina li hija magħmula minn lane waħda.  Hija xi ħaġa li ma nistax nifhem, b’mod partikolari għax huma toroq li huma traffikużi mmens u ma nafx x’jiġri meta jinqala’ xi ħaġa u jkollha tgħaddi ambulanza minn hemmhekk.  Mhux qed ngħid li għandi raġuni f’dawn l-affarijiet imma naħseb ikun tajjeb li nibdew niddiskutuhom u fejn hemm soluzzjonijiet li ma tantx jirrikedju ħafna flus naħseb li nistgħu nibdew b’mod immedjatament nagħmluhom. 

Imbagħad ikollok is-soluzzjonijiet li huma long term fejn inħarsu lejn flyovers ġodda, inħarsu lejn rethinking sħiħ tal-mod kif jgħaddi t-traffiku f’pajjiżna.  Naħseb li ma nistgħux nibqgħu nipposponu l-problema tal-long term u issa stess irridu nibdew nippjanaw ftit iktar fit-tul.  Jekk se nitkellmu fuq flyovers ġodda, jekk se nitkellmu fuq modi differenti ta’ kif nużaw u mmexxu t-traffiku f’pajjiżna jew jekk se nibdew nagħmlu xi ħaġa minn issa, is-soluzzjonijiet se narawhom erba’ jew ħames snin oħra meta m’hemmx dubju li l-problema se tikber ħafna iktar.  Dan għax il-kwalità tal-ħajja li ngħixu, qiegħda ssir aħjar u allura l-karozza ssir ħafna affordable.  Huwa fatt li llum il-ġurnata ħafna miż-żgħażagħ ta’ 18-il sena jistennew - u ftit minnhom jaffordjaw - li jkollhom il-karozzi tagħhom. Min-naħa l-oħra l-persuni anzjani qed jgħixu aħjar u allura se jkunu kapaċi jsuqu karozzi għal ħafna iktar snin, jiġifieri m’hemmx dubju li din il-problema se tikber.  Naħseb li llum, issa stess, ikun għaqli jekk nibdew insolvu l-affarijiet fix-short term mingħajr ħafna flus u nibdew minn issa stess naraw x’budgets għandna bżonn, xi pjanijiet għandna bżonn biex inħarsu wkoll fil-long term.  

Hemm affarijiet oħra.  Naħseb li hawnhekk jidħol l-irwol tal-kunsilli lokali.  Naħseb li rridu nitkellmu iktar mal-kunsilli lokali għax il-verità hi li dawn huma nies li jgħixu b’dawn il-problemi.  Hemm bżonn naraw l-ideat tagħhom.  Bħalissa diskussjoni li tiġini f’moħħi hija dwar il-Mellieħa jekk il-main road għandhiex tkun one way jew le.  Il-kunsill lokali qed jgħid li jridha one way.  Naħseb li għandna npoġġu bilqiegħda ma’ dawn il-kunsilli lokali, naraw x’inhuma l-ideat tagħhom u mbagħad jidħlu l-esperti u jiġġudikaw huma wara li jkunu semgħu sew lill-kunsilli lokali.  

Problema oħra li għandna hija li dan il-pajjiż li bħalissa għaddej minn żmien li qed nagħmlu proġetti kbar, proġetti li l-pajjiż għandu bżonn, proġetti li jkomplu jagħmlu pajjiżna wieħed li jixraq għal dan is-seklu.  Naħseb li kultant qegħdin niżbaljaw li meta nagħmlu ċerti proġetti mhux qed nifhmu x’tip ta’ effett se jkollu fuq it-traffiku ta’ pajjiżna.  Insemmi ċerti areas f’Tas-Sliema fejn għandek proġetti enormi telgħin, proġetti li hemm bżonnhom, li huma tajbin u juru li l-pajjiż miexi ‘l quddiem imma ma naħsibx li qed nagħtu biżżejjed każ lit-traffiku li għaddej minn hemmhekk, bir-rebus kollu li jinqala’.  Naħseb li huwa d-dmir tagħna lkoll li meta nagħmlu proġetti, speċjalment ta’ infrastruttura kbira, nieħdu din aktar in konsiderazzjoni.  

Nista’ insemmi wkoll il-problema kbira li tmur ħaġa waħda magħha u ċioè il-problema tal-parking.  Din hija xi ħaġa li matul is-snin ma tantx ħadniha bis-serjetà u llum qed nindunaw li hemm ċans li tisplodi f’wiċċna.  Nifhem u huwa veru li llum biex tagħmel ċerti proġetti trid taħseb għal numru ta’ parking adegwat taħt l-art imma naħseb li jew in-nies mhux qed jużaw dawn il-parkeġġi jew għandna numru enormi ta’ garages f’dan il-pajjiż li ma jintużawx kif suppost jintużaw biex in-nies ipoġġu l-karozzi f’posthom.  Naħseb li wasal iż-żmien li naraw li jekk se jkollna proġett li se jġib miegħu 50 karozza, ikun hemm post adegwat għal 50 karozza u mhux inqas għax inkella l-ispillover tispiċċa fit-triq.  Naħseb din hija xi ħaġa li rridu nibdew neħduha b’iktar serjetà.  
Forsi sa ftit ilu din il-problema konna nisimgħu n-nies igergru fuqha imma ma kenitx xi ħaġa li kienet daqshekk kbira u konna ngħidu li din hija xi ħaġa li n-nies igergru fuqha bħallikieku jridu jgergru fuq xi ħaġa, imma naħseb li llum qed issir problema iktar reali u qed ngħixuha lkoll kemm aħna.  Ftit ilu xi ħadd qalli li hemm ċerti postijiet f’Malta li jibża’ jmur u meta tisma’ hekk tibda taħseb li dawn huma postijiet li hemm xi affarijiet koroh fihom, imma dan jibża’ jmur minħabba l-ħin enormi li jdum biex jasal s’hemmhekk u dan għandu effetti kbar fuq diversi affarijiet oħra.  Għandu effetti kbar fuq il-businesses, għandu effetti kbar fuq il-ħwienet li jkunu hemmhekk, jiġifieri it’s a ripple effect.  

Naħseb li l-ewwelnett, ejjew insolvu darba għal dejjem il-problema li għandna tat-trasport pubbliku.  Jiena konvint li kif insolvuha - u fiduċjuż li din se tissolva -  din se tnaqqas ftit mill-problema li għandna għax tnaqqas l-ammont ta’ nies li jużaw il-karozzi tagħhom u allura nikkreaw aktar spazju.  It-tieni nett, ejjew nibdew nużaw kunċetti ta’ park and rides li jkollhom sistema ta’ trasportazzjoni tajba u li ma jkunux daqshekk għolja.  Naħseb li jiena nkun l-ewwel wieħed li nkun lest li nuża l-park and ride jekk ma jkunx b’miżati fenomenali u b’ċertezza li nasal fejn irrid nasal malajr.  Din hija xi ħaġa ħolistika, din hija xi ħaġa kbira u wasal iż-żmien li nippjanawha fit-tul. Wasal iż-żmien li nħarsu lejha mhux b’lenti imma nħarsu lejha minn fuq u nibdew insolvu l-problemi li għandna.  

Xtaqt li forsi fiż-żmien li ġej, forsi anke issa meta nibdew niddiskutu l-kwestjoni tat-trasport pubbliku, ikollna ċ-ċans bħala parlament li nitkellmu ftit fuq it-traffiku u forsi lkoll kemm aħna minflok noqogħdu ngergru biss fuq il-kwestjoni tat-traffiku, inħabblu moħħna ftit x’nistgħu nagħmlu biex din il-problema nibdew insolvuha.  Ħadd minna mhu espert, għandna esperjenza f’dan il-qasam, għandna l-ideat tagħna u jekk Gvern u Oppożizzjoni u l-istakeholders inpoġġu bilqiegħda flimkien naħseb li nsibu soluzzjonijiet.  Nifhem li ħafna mis-soluzzjonijiet se jiswew ħafna flus imma kif dan il-pajjiż kellu sfidi oħra fil-passat u solvejnihom, sfidi kbar fejn kellna ninvestu miljuni ta’ ewro, naħseb li wasal iż-żmien li nibdew ninvestu l-miljuni ta’ ewro f’din il-problema.  Nittama li din il-ħaġa nibdew inħarsu lejha bi ftit iktar serjetà għax hija l-kwalità tal-ħajja tagħna lkoll li timxi ‘l quddiem.  Nirringrazzjak.

THE DEPUTY SPEAKER:  Grazzi.  Il-Kamra hija aġġornata għal għada t-Tlieta, 18 ta’ Ottubru 2011, fis-6.00 p.m. bl-aġenda kif komunikata mill-Ministru tal-Edukazzjoni, Xogħol u Familja.  

Fid-9.30 p.m. il-Kamra aġġornat mingħajr ma saret il-mistoqsija.  


MISTOQSIJIET GĦAL TWEĠIBIET ORALI MWIEĠBA BIL-MIKTUB

AWTORITAJIET - SPIŻA FUQ SALARJI U PERKAĊĊI 

27925. L-ONOR. ANĠLU FARRUGIA  staqsa lill-Ministru tal-Finanzi, l-Ekonomija u Investiment: Jista' l-Ministru jpoġġi fuq il-Mejda tal-Kamra tabella tal-ispiża tas-salarji u perkaċċi li l-gvern iħallas lill-awtoritajiet? Jistgħu dawn ikunu preżentati separatament skont il-gradi sa mis-sena 2004 sal-lum?
ONOR. TONIO FENECH:  Ngħarraf lill-Onor. Interpellant illi r-risposta se tingħata f’seduta oħra.
TISWIJA TA’ LINJA TAT-TELEPHONE
27946. L-ONOR. SILVIO PARNIS  staqsa lill-Ministru għall-Infrastruttura, Trasport u Komunikazzjoni: Jista' l-Ministru jara li tiġi rranġata l-linja tat-telephone ta' anzjana li d-dettalji tagħha qed jintbagħtu separatament, għax tgħidx kemm ilha ċċempel biex jirranġawhielha?
ONOR. AUSTIN GATT:  Ninsab infurmat li l-każ inkwistjoni huwa każ purament privat bejn il-persuna konċernata u s-service provider. 
ENEMALTA – KAŻ DWAR PROBLEMA TA’ QTUGĦ TA’ DAWL

27947. L-ONOR. SILVIO PARNIS  staqsa lill-Ministru tal-Finanzi, l-Ekonomija u Investiment: Jista' l-Ministru jara l-każ ta' famlija li ilha tirrapporta fuq problema ta' bozza ta' barra li kif tinxtegħel jinqata' d-dawl ta' ġewwa tal-familja li d-dettalji dwarha qed jintbagħtu separatament u ilhom fuq dan l-ilment aktar minn sena u baqgħu bla riżultat?
ONOR. TONIO FENECH:  Ngħarraf lill-Onor. Interpellant illi dan l-ilment ġie investigat u wara li saret il-manutenzjoni meħtieġa l-klijent ġie mitlub biex jiċċekkja wkoll l-istallazzjoni tiegħu u jinfurmana bir-riżultat.
REĠISTRAZZJONI GĦAX-XOGĦOL – PERSUNI FUQ ASSISTENZA SOĊJALI

27959. L-ONOR. ANĠLU FARRUGIA  staqsa lill-Ministru tal-Edukazzjoni, Xogħol u l-Familja: Tista' l-Ministru tipprovdi statistika ta’ kemm kienu dawk li kienu jirreġistraw taħt Part 1 u Part 2 matul ix-xhur ta’ Ġunju u Lulju 2011 li nqelbu fuq l-assistenza soċjali u kemm minnhom spiċċaw jieħdu xi forma ta’ pensjoni?
ONOR. DOLORES CRISTINA:  Ninforma lill-Onor. Interpellant illi minn dawk li jirreġistraw taħt l-ewwel parti tar-Reġistru matul ix-xhur ta’ Ġunju u Lulju;  

1. Kien hemm 15-il persuna li qalbu minn Għajnuna Soċjali għad-Diżimpieg/Benefiċċju għad-Diżimpieg/ Benefiċċju Speċjali għad-Diżimpieg għal Pensjoni tal-Età (mhux Kontributorja).

2. Kien hemm 214-il persuna li qalbu minn Għajnuna Soċjali għad-Diżimpieg/Benefiċċju għad-Diżimpieg/ Benefiċċju Speċjali għad-Diżimpieg għal Għajnuna Soċjali.

3. Kien hemm 20 persuna li qalbu minn Għajnuna Soċjali għad-Diżimpieg/Benefiċċju għad-Diżimpieg/ Benefiċċju Specjali għad-Diżimpieg għal Pensjoni taż-Żewġ Terzi.

4. Kien hemm 1505 persuna  li qalbu minn Benefiċċju għad-Diżimpieg/Benefiċċju Speċjali għad-Diżimpieg għal Għajnuna Soċjali għad-Diżimpieg.

Minn dawk li kien hemm taħt it-tieni parti tar-reġistru ma kien hemm ħadd li inqaleb fuq l-assistenza soċjali jew li spiċċa jieħu xi forma ta’ pensjoni għall-istess perjodu. 

GĦAQDA TAN-NAR TAL-MELLIEĦA - APPLIKAZZJONI GĦAL KAMRA TAN-NAR

27960. L-ONOR. ANĠLU FARRUGIA  staqsa lill-Prim Ministru: Jista' l-Prim Ministru jgħid jekk saritx applikazzjoni mill-ġdid għal kamra tan-nar/fabbrika mill-għaqda tan-nar tal-Mellieħa? Jista’ jgħid kemm-il darba saret din l-applikazzjoni u f’liema żona qed jiġi propost dan l-iżvilupp?  
ONOR. LAWRENCE GONZI:  Infurmat li skont is-sistema tal-informatika tal-Awtorità ta' Malta dwar l-Ambjent u l-Ippjanar hemm applikazzjoni waħda magħmula mill-Għaqda tan-Nar Marija Bambina għall-kamra tan-nar.  Infurmat ukoll illi din l-applikazzjoni saret darba biss.  Id-dettalji ta' din l-applikazzjoni tpoġġew fuq il-Mejda tal-Kamra waqt il-ħin tat-Tqegħid ta’ Karti. 

Din l-informazzjoni nġabret billi nstabu l-applikazzjonijiet li jew fil-proposta tagħhom għandhom xi waħda mill-kliem "nar","fire" jew "pyro" u huma fil-Kunsill Lokali tal-Mellieħa jew li l-kunjom jew l-indirizz għandhom il-kliem "Marija Bambina".

KAŻIJIET TA' VANDALIŻMU U SERQ

27964. L-ONOR. ANĠLU FARRUGIA  staqsa lill-Ministru tal-Ġustizzja u l-Intern: Jista' l-Ministru jipprovdi statistika tar-rapporti li tressqu lill-awtoritajiet mis-sena 2008 sal-lum, rigward każi ta' vandaliżmu u serq fil-lokalitajiet?  Kemm-il każ minn dawk rapportati gie solvut mill-Korp tal-Pulizija?  Kemm tressqu akkużati relatati mal-istess kazijiet?  Tista’ din l-istatistika tiġi provduta sena b'sena, lokal b'lokal?

ONOR. CARMELO MIFSUD BONNICI:  Ninsab infurmat illi statistika fuq każijiet ta' vandaliżmu ma tinżammx separata imma inklużi f'dawk ta' ħsara volontarja.  L-istatistika ta' ħsara volontarja u serq irrapurtat lill-Pulizija skont il-lokalità minn Jannar tal-2008 sa Settembru tal-2011 tpoġġiet fuq il-Mejda tal-Kamra waqt il-ħin ta’ Tqegħid ta’ Karti. 

Għar-rigward it-tieni, it-tielet u r-raba’ domanda ninsab infurmat illi ma tinżammx statistika kompjuterizzata kif mitluba u għalhekk trid tinġabar manwalment. 
KARTI TAL-IDENTITÀ - PROĊESS TA’ TIĠDID

27965. L-ONOR. ANĠLU FARRUGIA  staqsa lill-Ministru għall-Infrastruttura, Trasport u Komunikazzjoni: Jista' l-Ministru jgħid fiex wasal il-proċess tal-karti tal-identità l-ġodda u meta huwa propost li jitlestew?
ONOR. AUSTIN GATT:  Filwaqt li l-iżvilupp tas-sistema jaqa’ taħt id-dekasteru tiegħi u miexi skont il-pjan, ir-responsabbiltà tal-mass roll out  tal-karta tal-identità ma taqax taħt ir-responsabiltà tal-Ministeru tiegħi imma tal-Uffiċċju tal-Prim Ministru. Għaldaqstant nitlob lill-Onor. Interpellant jirreferi l-mistoqsija lill-Ministru konċernat.
RESIDENZA SAN VINĊENZ DE PAULE - APPLIKAZZJONI GĦAL ADMISSION
27968. L-ONOR. SILVIO PARNIS  staqsa lill-Ministru tas-Saħħa, l-Anzjani u l-Kura fil-Komunità: Jista' l-Ministru jara l-każ ta' anzjana, xebba ta' 82 sena li tinsab weħidha u li d-dettalji tagħha qed jingħataw separatament, li ilha li applikat biex tidħol fir-Residenza San Vinċenz de Paule u minkejja dan iż-żmien kollu ħadd ma kellimha?
ONOR. JOSEPH CASSAR:  Infurmat li din l-anzjana qiegħda fil-lista ta’ stennija tal-high priority għal dar tal-anzjani. L-anzjana ġiet infurmata bid-deċiżjonijiet tal-bord b’żewġ ittri datati l-1 ta’ Marzu 2007 u 11 ta’ Diċembru 2008.
GĦAWDEX - PROĠETT PILOTA TA’ VILLAĠĠ GĦAWDXI
28044. L-ONOR. GINO CAUCHI  staqsa lill-Ministru għal Għawdex: Tista' l-Ministru tgħid jekk bħala parti minn Eco-Gozo, kienx inbeda l-proġett pilota ta’ villaġġ Għawdxi li jservi bħala mudell? Jekk fl-affermattiv, liema huwa dan il-villaġġ? Tista’ tagħti lista ta’ inizjattivi li ttieħdu sena b’sena fl-2008, 2009 u 2010 f’dan il-villaġġ fil-linja tal-politika ta’ Eco Gozo? Tista' tgħid x’kienet l-ispiża b’rabta mal-inizjattiva ta’ Eco-Gozo f’dan il-villaġġ fl-2008, 2009 u 2010 b’mod separat?
ONOR. GIOVANNA DEBONO:  Ninforma illi f'laqgħa li kont sejjaħt jiena mas-sindki tal-lokalitajiet f'Għawdex, kien intlaħaq qbil li minflok tintgħażel lokalità waħda fejn isir dan il-proġett, tingħata l-opportunità lil kull lokalità li tibbenefika minn dan l-investiment u titjib.

Għalhekk jien infurmata li lejn l-aħħar tas-sena 2010, il-Ministeru għal Għawdex ippubblika Skema għal Proġetti fil-Komunità.  Il-fondi allokati għal din l-iskema huma ta' €1,190,000.
GĦAWDEX - ENERĠIJA ĠĠENERATA MINN SORSI ALTERNATTIVI

28045. L-ONOR. GINO CAUCHI  staqsa lill-Ministru għal Għawdex: Tista' l-Ministru tgħid kemm kemm huwa l-persentaġġ tal-enerġija ġġenerata f’Għawdex minn sorsi alternattivi?
ONOR. GIOVANNA DEBONO:  Nitlob lill-Onor. Interpellant jagħmel id-domanda tiegħu lill-Ministru kkonċernat.
STUDENTI GĦAWDXIN – SUSSIDJU  

28046. L-ONOR. GINO CAUCHI  staqsa lill-Ministru għal Għawdex: Tista' l-Ministru tagħti lista ta’ inċentivi mogħtija lil studenti Għawdxin fl-2008, 2009 u 2010  li għażlu li jsegwu korsijiet ta’ livell terzjarju marbuta mal-miri strateġiċi tal-gvern għall-iżvilupp ta' Għawdex?
ONOR. GIOVANNA DEBONO:  Ninsab infurmata li l-istudenti Għawdxin li jattendu l-Università f'Malta fuq bażi full-time, inklużi dawk li jattendu korsijiet ta' livell terzjarju marbuta mal-miri strateġiċi tal-gvern għall-iżvilupp ta' Għawdex, jirċievu mingħand il-Ministeru għal Għawdex sussidju li jammonta għal €116.47 kull xahar kif ukoll sussidju ta' €0.47 għal kull ġurnata li huma jaqsmu minn Għawdex għal Malta sabiex jattendu l-Università.
SPTAR ĠENERALI TA' GĦAWDEX - RECORDS U MEDICAL FILES ELETTRONIĊI

28047. L-ONOR. GINO CAUCHI  staqsa lill-Ministru għal Għawdex: Tista' l-Ministru tgħid fiex wasal ix-xogħol fuq is-sistema ta’ records u medical files elettroniċi fl-Isptar Ġenerali ta’ Għawdex li jkunu magħquda u kompatibbli mal-Isptar Mater Dei? Tista' tgħid x’kienet l-ispiża b’rabta ma’ din l-inizjattiva fl-2008, fl-2009 u fl-2010 b’mod separat? Hemm data ta’ meta din l-inizjattiva se tkun lesta?
ONOR. GIOVANNA DEBONO:  Ninsab infurmata li sew l-Isptar Mater Dei kif ukoll l-Isptar Ġenerali t'Għawdex irid ikollhom sistemi ta' files mediċi ugwali biex ma jinħolqux problemi meta pazjenti jiġu riferuti minn sptar għal ieħor.  Għaldaqstant x'ħin jiġi deċiż x'sistema se titħaddem fl-Isptar Mater Dei, jinbdew ukoll il-proċeduri biex din tiġi introdotta fl-Isptar Ġenerali t'Għawdex.

Infatti s-sistemi tal-Patient Administration System, Picture Archiving and Communication System/Radiology Information System u Laboratory Information System imħaddma fl-Isptar Mater Dei huma ukoll imħaddma fl-Isptar Ġenerali t'Għawdex.
GĦAWDEX - DIRETTORAT RESPONSABBLI MILL-PROMOZZJONI TAT-TURIŻMU

28048. L-ONOR. GINO CAUCHI  staqsa lill-Ministru għal Għawdex: Tista' l-Ministru tgħid x’inizjattivi ttieħdu fl-2008, fl-2009 u fl-2010 mid-direttorat fi ħdan il-Ministeru għal Għawdex responsabbli mill-promozzjoni tat-turiżmu f’Għawdex? Tista' tgħid kemm kien il-budget allokat lil dan id-direttorat sena b’sena matul l-istess snin? Tista' tgħid min huwa/hija l-persuna responsabbli mit-tmexxija ta’ dan id-direttorat?
ONOR. GIOVANNA DEBONO:  Ninforma lill-Onor. Interpellant li d-Direttorat responsabbli mit-Turiżmu u l-Iżvilupp Ekonomiku ġie mwaqqaf fis-16 ta' Lulju tal-2010.

L-ewwel allokazzjoni finanzjarja direttament relatata mal-promozzjoni tat-Turiżmu f'Għawdex, abbinata ma' dan id-direttorat, bdiet mis-sena 2011 (Ministry for Gozo - Vote 16 Recurrent, Programmes and Initiatives - 5585 Tourism Promotion Allocation).

Xogħlijiet li saru fl-2010, marbuta ma' dan id-direttorat, twettqu bil-kollaborazzjoni ta' dipartimenti oħrajn fi ħdan il-Ministeru għal Għawdex, tal-Awtorità tat-Turiżmu ta' Malta u l-Assoċjazzjoni għat-Turiżmu f'Għawdex.  Dawn kienu jinkludu numru ta' inizjattivi relatati mal-promozzjoni tal-gżira Għawdxija kemm fis-suq domestiku, bir-reklamar ta' diversi attivitajiet kulturali, kif ukoll dak internazzjonali bil-promozzjoni ta' Għawdex bħala destinazzjoni distinta.  Fl-aħħar xhur tal-2010 twettaq ukoll xogħol preparatorju għal diversi inizjattivi li qed jiġu implimentati tul l-2011.

Id-direttur responsabbli mit-tmexxija ta' dan id-direttorat huwa s-Sur Manuel Tabone M.A.Econ., B.Com.(Hons.)Econ.
BEJGĦ TA’ FJURI ĦDEJN IĊ-ĊIMITERJU

28075. L-ONOR. SILVIO PARNIS  staqsa lill-Ministru tal-Finanzi, l-Ekonomija u Investiment: Jista' l-Ministru jgħid x'irid jagħmel biex wieħed ikollu permess biex ibigħ il-fjuri ħdejn iċ-ċimiterju?  Kemm hemm persuni li għandhom il-permess?   X'tip ta' permessi hemm?   Hemm permessi pendenti?   Hemm il-ħsieb li jiġi privatizzat? 
ONOR. TONIO FENECH:  Ngħarraf lill-Onor. Interpellant illi b’kollox hemm 86 liċenżja; 50 maħruġa mid-Dipartiment tal-Kummerċ u 36 mill-Pulizija (minn meta l-liċenzji kienu għadhom taħt il-Pulizija).

Jeżistu żewġ tipi ta’ permessi; dawk li jistgħu jbigħu l-ikel u dawk li jbigħu affarijiet oħra mhux ikel. Il-bejjiegħa tal-fjuri jaqgħu taħt it-tieni kategorija.  Sal-lum m'hemmx liċenzji pendenti.

MINISTERU TAL-FINANZI, L-EKONOMIJA U INVESTIMENT - AWTORITAJIET, ENTITAJIET U BORDIJIET

28122. L-ONOR. GINO CAUCHI  staqsa lill-Ministru tal-Finanzi, l-Ekonomija u Investiment: B'referenza għat-tweġiba ta' mistoqsija parlamentari 24771, jista' l-Ministru jagħti dettalji ta' kemm hemm persuni fuq kull awtorità jew bord li huma taħt id-dekasteru tiegħu u kemm jitħallsu kull sena?
ONOR. TONIO FENECH:  Ngħarraf lill-Onor. Interpellant illi r-risposta se tingħata f’seduta oħra.
TOBBA - SISTEMA TEKNOLOĠIKA MQABBDA MAĊ-ĊENTRI TAS-SAĦĦA

28148. L-ONOR. JEAN PIERRE FARRUGIA  staqsa lill-Ministru tas-Saħħa, l-Anzjani u l-Kura fil-Komunità: Jista' l-Ministru jgħid jekk tobba li ma jaħdmux fis-settur pubbliku hux se jkollhom ukoll sistema teknoloġika mqabbda maċ-ċentri tas-saħħa u l-isptarijiet pubbliċi biex fost oħrajn ikun evitat dupplikazzjoni ta' xogħol?
ONOR. JOSEPH CASSAR:  Infurmat li bħalissa għaddej il-proġett my health record, u l-ewwel fażi ta’ dan il-proġett issa jinsab fi stadju avanzat.  L-iskop prinċipali ta’ dan il-proġett huwa li jagħmel rapporti u riżultati mediċi tal-isptar u ċ-ċentri tas-Saħħa disponibbli għall-pażjenti u għat-tobba tal-fiduċja tagħhom.  B’hekk ikun hemm titjib fil-komunikazzjoni bejn it-tobba u tiġi evitata dupplikazzjoni ta’ xogħol.

L-ewwel fażi tas-sistema mistennija li titneda pubblikament qabel l-aħħar tas-sena.
PERSUNI INTITOLATI GĦALL- MEDIĊINA B'XEJN

28149. L-ONOR. JEAN PIERRE FARRUGIA  staqsa lill-Ministru tas-Saħħa, l-Anzjani u l-Kura fil-Komunità: Jista' l-Ministru jgħid kemm-il persuna tingħata mediċina b'xejn bil-kartuna s-safra (Skeda V), kull kundizzjoni għaliha, lokalità, b'lokalità?

ONOR. JOSEPH CASSAR:  L-informazzjoni mitluba għadha qed tinġabar, għaldaqstant tweġiba tingħata f’xi seduta oħra.  
TOBBA FIĊ-ĊENTRI TAS-SAĦĦA - ŻJAJJAR FID-DJAR 

28150. L-ONOR. JEAN PIERRE FARRUGIA  staqsa lill-Ministru tas-Saħħa, l-Anzjani u l-Kura fil-Komunità: Jista' l-Ministru jgħid fuq liema kriterji jiġu aċċettati żjajjar fid-djar minn tobba fiċ-ċentri tas-saħħa? Kemm saru żjajjar, ċentru b'ċentru, fl-ewwel sitt xhur ta' din is-sena?  Kemm hemm tobba f'kull shift f'kull ċentru? 

ONOR. JOSEPH CASSAR:  L-informazzjoni tpoġġiet fuq il-Mejda tal-Kamra waqt il-ħin tat-Tqegħid ta’ Karti. 

WASTESERV - BIDLIET FL-IMPJANT TAR-RIĊIKLAĠĠ TA’ SANT’ANTNIN

28155. L-ONOR. LEO BRINCAT  staqsa lill-Ministru għar-Riżorsi u Affarijiet Rurali: Jista' l-Ministru jagħti spjegazzjoni tal-bidliet li l-kumpanija WasteServ biħsiebha tagħmel fl-impjant għar-riċiklaġġ ta’ Sant’Antnin u li pproponiet fl-applikazzjoni PA 05076/10 li ressqet quddiem l-Awtorità ta' Malta dwar l-Ambjent u l-Ippjanar, ‘To sanction minor alterations to overall layout and to sanction additions to the shed covering the approved mechanical treatment plant as per PA 4607/06’? Kemm hu stmat li se jiġu jqumu dawn il-"minor alterations to overall layout" u l-"additions to the shed covering"? Kif u minn min se jiġu ffinanzjati l-ispejjeż għal dawn il-bidliet? X’wassal lill-kumpanija WasteServ tapplika għal dawn il-bidliet meta kienu għaddew biss seba' xhur mill-ftuħ komplet tal-impjant (fil-25 ta’ Novembru 2010) meta wieħed iqis li għal dan il-proġett il-WasteServ ħallset eluf kbar ta’ liri Maltin f’konsulenzi u esperti, fosthom il-kumpanija barranija SLR? Peress li l-Ministru f’mistoqsija parlamentari 26124 fis-seduta tal-14 ta’ Ġunju 2011, kien wieġeb li l-impjant kien għadu fi stadju ta’ commissioning, issa li għaddew għaxar xhur mill-ftuħ komplet tal-impjant, x’inhi s-sitwazzjoni attwali u jekk l-impjant hux qed jitħaddem fil-kapacità massima tiegħu?
ONOR. GEORGE PULLICINO:  L-informazzjoni għadha qed tinġabar u tingħata f’seduta oħra.
SUSSIDJU FUQ HEARING AID
28163. L-ONOR. SILVIO PARNIS  staqsa lill-Ministru tas-Saħħa, l-Anzjani u l-Kura fil-Komunità: Jista' l-Ministru jikkonferma jekk hemmx xi tip ta' sussidju għal xebba li għandha pensjoni ta' €432.62, li d-dettalji tagħha qed jintbagħtu separatament, li ħadet hearing aid mingħand il-gvern u għalkemm għandha l-karta r-roża, qalulha li darba biss tista' tieħu s-sussidju? 
ONOR. JOSEPH CASSAR:  Infurmat li l-pazjenta imsemmija fil-mistoqsija parlamentari bidlulha il-hearing aid erba’ darbiet bejn is-sena 2003 u 2010.
SKEJJEL – SERVIZZ TA’ FACILITATOR
28164. L-ONOR. SILVIO PARNIS  staqsa lill-Ministru tal-Edukazzjoni, Xogħol u l-Familja: Tista' l-Ministru tara li student li d-dettalji tiegħu qed jintbagħtu separatament, ikollu servizz ta' facilitator fil-Year 1 bħalma kellu fil-kindergarden? 
ONOR. DOLORES CRISTINA:  It-tifel ingħata shared same class support fi Frar 2010 u sakemm ma ssirx talba għar-review dan is-support jibqa’ jingħata lit-tifel.
IL-FURJANA: TRIQ SANT'ANNA - LIVELLI TA' AIR POLLUTANTS
28178. L-ONOR. JEAN PIERRE FARRUGIA  staqsa lill-Prim Ministru: Jista' l-Prim Ministru jagħti rendikont ta' livelli ta' air pollutants li tkejlu xahar b'xahar din is-sena fi Triq Sant'Anna, il-Furjana? L-esperti huma sodisfatti bl-effett ta' anqas emissjonijiet mit-trasport pubbliku fl-aħħar xhur?
ONOR. LAWRENCE GONZI:  Infurmat li fi Triq Sant’Anna jitkejlu l-livelli ta' dijossidu tal-kubrit (SO2), dijossidu tal-Azotu (NO2), benzene u ozonu (O3).  Il-parametri imsemmija hawn fuq jitkejlu bil-metodu tal-passive diffusion tubes li jfisser li dawn it-tubi jridu jintbagħtu f’laboratorju fir-Renju Unit għall-analizi.  Ir-riżultati tal-analizi jieħdu tliet xhur sabiex jitlestew mil-laboratorju Ingliż u jintbagħtu lill-MEPA.  Ir-riżultati minn Lulju s’issa għalhekk għadhom pendenti. Għaldaqstant irid jgħaddi ftit taż-żmien ieħor sabiex inkun nista’ ngħaddi l-informazzjoini rikjesta u jkollna f'idejna riżultati li jistgħu jitqabblu max-xhur ta' qabel u dawk ta' wara r-riforma tat-trasport pubbliku għall-ewwel disa’ xhur tas-sena.  Idealment ikollna r-riżultati kollha f'idejna tas-sena 2011 sabiex inkunu nistgħu nikkumparaw b'mod tajjeb.
ĦADDIEMA B'PAGA MINIMA

28185. L-ONOR. JEAN PIERRE FARRUGIA  staqsa lill-Ministru tal-Finanzi, l-Ekonomija u Investiment: Jista' l-Ministru jgħid kemm hemm ħaddiema li jaqilgħu paga minima (taħt il-€160 (Gross) fil-ġimgħa) mix-xogħol full-time jew part-time tagħhom fis-settur pubbliku u fis-settur privat? Jista' jagħti din l-informazzjoni lokalità, b'lokalità?
ONOR. TONIO FENECH:  L-informazzjoni tpoġġiet fuq il-Mejda tal-Kamra waqt il-ħin ta’ Tqegħid ta’ Karti. 

ĦADDIEMA B'PAGA MINIMA

28186. L-ONOR. JEAN PIERRE FARRUGIA  staqsa lill-Ministru tal-Edukazzjoni, Xogħol u l-Familja: Tista' l-Ministru tgħid kemm-il ħaddiem li jaqla' paga minima mix-xogħol full-time jew part-time ibbenefika mill-opportunità biex jirċievi ħlas ta' €25 fil-ġimgħa talli jattendi taħriġ organizzat mill-Korporazzjoni tax-Xogħol u t-Taħriġ?
ONOR. DOLORES CRISTINA:  In-numru ta’ ħaddiema li bbenefikaw mill-opportunità biex jirċievu ħlas ta' €25 fil-ġimgħa talli jattendu taħriġ hu ta’ ħamsa (5).  Dan in-numru se jiżdied għaliex hemm oħrajn li bħalissa qed jattendu għal taħriġ u għadhom ma applikawx għaliex għadhom ma lestewx il-programm.
KULLEĠĠ ST THOMAS MORE - BDIL FIL-ĦIN

28219. L-ONOR. EVARIST BARTOLO  staqsa lill-Ministru tal-Edukazzjoni, Xogħol u l-Familja: Jirriżulta li mis-sena skolastika 2011-2012 l-iskola sekondarja fil-Kullegg St Thomas Moore se tibda 7.45 a.m., tista' l-Ministru tgħid  fi x'ħin se jibdew jinġabru t-tfal mill-karozza biex jittieħdu l-iskola meta diġà kienu jinġabru fis-6.30 a.m. u l-iskola kienet tibda fit-8.00 a.m.?
ONOR. DOLORES CRISTINA:  Fil-ftehim il-ġdid fil-maġġoranza tal-każijiet it-tfal ma jistgħux jinġabru aktar minn siegħa qabel ma tibda l-iskola.  Wieħed irid jifhem li ċ-ċokon ta’ pajjiżna u n-numru ta’ vetturi li jifilħu t-toroq jagħmilha    impossibbli li l-iskejjel jiftħu kollha fl-istess ħin. 
SKEJJEL – SORVELJANZA FUQ IT-TFAL 

28220. L-ONOR. EVARIST BARTOLO  staqsa lill-Ministru tal-Edukazzjoni, Xogħol u l-Familja: Tista' l-Ministru tgħid x'arrangamenti saru għas-sena skolastika 2011-2012 biex it-tfal ikunu sorveljati qabel ma tibda l-iskola jekk jitwasslu kmieni fil-bini tal-iskola?
ONOR. DOLORES CRISTINA:  Għal snin twal issa d-Direttorat għal Servizzi Edukattivi offra l-possibiltà li għalliema u ħaddiema oħra fl-iskejjel jagħmlu superviżjoni qabel u wara l-ħin tal-iskola bi ħlas.  Huwa ppjanat li dan is-servizz ikompli.  Ma’ dan id-Direttorat għal Servizzi Edukattivi ħareġ sejħa għall-applikazzjoni għall-għalliema rtirati u uffiċjali pubbliċi oħra biex juru l-interess tagħhom biex jagħtu dan is-servizz. Wara diskussjonijiet mad-Dipartiment tal-Kunsilli Lokali, se tiġi mnedija skema sabiex jiġu ngaġġati persuni sabiex jagħmlu s-superviżjoni qabel u wara l-ħin tal-iskola. 

Id-diskussjonijiet dwar din it-tieni skema ilhom għaddejjin għal dawn l-aħħar xhur. 

UNIVERSITÀ - DIPLOMA IN MANAGEMENT STUDIES COURSE
28263. L-ONOR. EVARIST BARTOLO  staqsa lill-Ministru tal-Edukazzjoni, Xogħol u l-Familja: Tista’ l-Ministru  tgħid meta se jibda din is-sena l-kors Diploma In Management, Evening Classes, fl-Università ta' Malta għax studenti li qed jagħmlu dan il-kors iċemplu biex isiru jafu meta se jibda l-kors u rrispondewhom li għadhom ma jafux meta se jibda?
ONOR. DOLORES CRISTINA:  Il-kors li kien iwassal għad-Diploma in Management Studies ġie ristrutturat u mgħolli għall-Higher Diploma.

Dan il-kors ġie offrut għall-ewwel darba biex jibda f’Ottubru 2011 bit-titlu ta’ Higher Diploma in Administration and Management. 

Kien hemm 118 applikazzjoni (bejn l-ewwel u t-tieni preferenza).  Minnhom, 91 applikant li ssodisfaw ir-rekwiżiti ġew infurmati li huma aċċettati.

Il-lectures tal-kors bdew t-Tnejn 10 ta' Ottubru, 2011.
SKEJJEL - TEACHING PRACTICE TAL-BEd U PGCE

28264. L-ONOR. EVARIST BARTOLO  staqsa lill-Ministru tal-Edukazzjoni, Xogħol u l-Familja: Tista’ l-Ministru tgħid fl-aħħar ħames snin skolastiċi kemm ipprovdew postijiet għat-teaching practice tal-BEd u PGCE:
i) l-iskejjel statali – primarji u sekondarji;
ii) l-iskejjel tal-Knisja – primarji u sekondarji; u
iii) l-iskejjel indipendenti – primarji u sekondarji?
ONOR. DOLORES CRISTINA: L-informazzjoni tpoġġiet fuq il-Mejda tal-Kamra waqt il-ħin ta’ Tqegħid ta’ Karti. 

ISTITUT GĦALL-ISTUDJI TURISTIĊI – STUDENTI B’DIŻABILITÀ

28265. L-ONOR. EVARIST BARTOLO  staqsa lill-Ministru tal-Edukazzjoni, Xogħol u l-Familja: Tista’ l-Ministru tgħid x’inhi l-politika tal-Istitut għall-Istudji Turistici dwar politika inklussiva? Tista’ tgħid kemm hemm żgħażagħ b’diżabilità bħalissa jattendu xi kors tal-ITS u fil-każ liema kors qed jattendu? Tista’ tgħid xi pjan hemm għas-sena 2011-2012 dwar studenti b’diżabilità? Xi preparamenti qed isiru biex jidħlu studenti ġodda b’diżabilità u liema korsijiet se jsegwu?
ONOR. DOLORES CRISTINA:  Kull student/a ammessa fl-Istitut tal-Istudji Turistiċi jingħata/tingħata dik l-għajnuna kif rakkmandat mill-iStatementing Board matul il-kors kif ukoll waqt is-sessjonijiet tal-eżamijiet. Bħalma kien isir qabel l-Istitut tal-Istudji Turistici se jibqa’ jagħti dik l-għajnuna kif rakkmandata mill-iStatementing Board.

Lista tan-numru ta’ studenti u liema kors tpoġġiet fuq il-Mejda tal-Kamra waqt il-ħin tat-Tqegħid ta’ Karti. 

MCAST - ISTITUT NAWTIKU

28266. L-ONOR. EVARIST BARTOLO  staqsa lill-Ministru tal-Edukazzjoni, Xogħol u l-Familja: Tista’ l-Ministru tgħid min huma l-persuni li qed jgħallmu fl-Istitut Nawtiku tal-MCAST? F’kull każ x’inhuma l-kwalifiki ta’ dawn il-persuni?
ONOR. DOLORES CRISTINA:  L-informazzjoni tpoġġiet fuq il-Mejda tal-Kamra waqt il-ħin tat-Tqegħid ta’ Karti. 

QORTI TA' GĦAWDEX – PERSUNI AKKUŻATI B’SEWQAN PERIKOLUŻ

28408. L-ONOR. JUSTYNE CARUANA  staqsiet lill-Ministru tal-Ġustizzja u l-Intern: Jista' l-Ministru jgħid kemm tressqu nies il-Qorti ta’ Għawdex fl-aħħar sentejn fir-rigward ta' sewqan perikoluż?
ONOR. CARMELO MIFSUD BONNICI:  Ninsab infurmat illi bejn Jannar tal-2010 u Settembru ta' din is-sena, il-Pulizija ressqet 78 persuna quddiem il-Qorti ta' Għawdex fuq akkużi ta' sewqan perikoluż.
QORTI TA' GĦAWDEX - KAWŻI TAT-TRIBUNAL INDUSTRIJALI

28409. L-ONOR. JUSTYNE CARUANA  staqsiet lill-Ministru tal-Ġustizzja u l-Intern: Peress li fil-Qorti ta’ Għawdex ma jinstemgħux kawżi tat-tribunal industrijali u peress li hemm Għawdxin li għandhom kawżi ta’ din ix-xorta u allura jkollhom joqogħdu jitilgħu Malta, ma jaħsibx il-Ministru li tista' ssir seduta għall-Għawdxin fil-bini tal-Qorti ta’ Għawdex stess?
ONOR. CARMELO MIFSUD BONNICI:  Ninsab infurmat illi fil-Qorti t'Għawdex ikun hemm smigħ ta' kawżi tat-Tribunal Industrijali.
POLITIKA NAZZJONALI DWAR IS-SAĦĦA SESSWALI

28410. L-ONOR. JUSTYNE CARUANA  staqsiet lill-Ministru tas-Saħħa, l-Anzjani u l-Kura fil-Komunità: Jista' l-Ministru jgħid x’sar fis-sena 2011 fil-qasam tal-politika nazzjonali dwar is-saħħa sesswali?
ONOR. JOSEPH CASSAR:  Infurmat li t-tfassil ta' strateġija msejsa fuq il-Politika Nazzjonali dwar is-Saħħa Sesswali għall-Gżejjer Maltin li kienet varata fl-2010 qiegħda fi stat avvanzat u huwa ppjanat li se tiġi ippublikata fil-ġimgħat li ġejjin.

l-Fondazzjoni għas-Servizzi Mediċi qiegħda tiffinalizza x-xogħlijiet fil-GU Clinic ġewwa l-Isptar Mater Dei, klinika ġdida li se tieħu post il-GU Clinic fl-Isptar Boffa.

F’dan l-aħħar xahar ħareġ tender għat-tħejjija ta’ pakkett ta’ informazzjoni għall-ġurnalisti u għat-twaqqif ta’ website dwar is-saħħa sesswali. 

Tkompla l-proġett HCube li huwa iffinanzjat mill-Unjoni Ewropeja dwar mard ta’ Hepatitis B u C u HIV. Tkomplew wkoll sezzjonijiet ta’ informazzjoni dwar saħħa sesswali ma’ diversi gruppi. Dalwaqt toħroġ sejħa għal tobba biex jipparteċipaw fi proġetti ta’ informazzjoni dwar l-infezzjoni tal-chlamydia.

Għalhekk diġà hemm għaddejjin numru ta’ inizjattivi, kollha fl-ambitu tal-istrateġija li ġiet imfassla.
UFFIĊĊJU TAL-PRIM MINISTRU -  PERSUNI B'DIŻABILITÀ

28411. L-ONOR. JUSTYNE CARUANA  staqsiet lill-Prim Ministru:    Jista' l-Prim Ministru jgħid kemm ġew impjegati persuni b’diżabilità f’dawn l-aħħar sitt xhur mill-ministeru, mid-dipartimenti u enitajiet kollha li jaqgħu taħt id-dekasteru? 
ONOR. LAWRENCE GONZI:  Ninforma lill-Onor. Interpellant li għall-perjodu msemmi l-Uffiċċju tal-Prim Ministru impjega persuna waħda b’diżabiltà.

MINISTERU TAL-AFFARIJIET BARRANIN - PERSUNI B'DIŻABILITÀ

28412. L-ONOR. JUSTYNE CARUANA  staqsiet lill-Viċi Prim Ministru u Ministru tal-Affarijiet Barranin:   Jista' l-Viċi Prim Ministru u Ministru tal-Affarijiet Barranin jgħid kemm ġew impjegati persuni b’diżabilità f’dawn l-aħħar sitt xhur mill-Ministeru, mid-dipartimenti u enitajiet kollha li jaqgħu taħt id-dekasteru? 
ONOR. TONIO BORG: Nixtieq ninforma lill-Onor. Interpellant illi ma ġiet impjegata l-ebda persuna b'diżabilità mal-Ministeru tal-Affarijiet Barranin, dipartimenti u entitajiet kollha li jaqgħu taħt dan il-Ministeru, matul dawn l-aħħar sitt (6) xhur.
MINISTERU TAL-FINANZI, L-EKONOMIJA U INVESTIMENT - PERSUNI B'DIŻABILITÀ

28413. L-ONOR. JUSTYNE CARUANA  staqsiet lill-Ministru tal-Finanzi, l-Ekonomija u Investiment: Jista' l-Ministru jgħid kemm ġew impjegati persuni b’diżabilità f’dawn l-aħħar sitt xhur mill-Ministeru, mid-dipartimenti u enitajiet kollha li jaqgħu taħt id-dekasteru? 
ONOR. TONIO FENECH:  L-informazzjoni tpoġġiet fuq il-Mejda tal-Kamra waqt il-ħin tat-Tqegħid ta’ Karti. 

KUNSILLI LOKALI – DĦUL MINN ĊITAZZJONIJIET TAL-GWARDJANI LOKALI 

28427. L-ONOR. STEFAN BUONTEMPO  staqsa lill-Prim Ministru: Jista' l-Prim Ministru jgħid mis-sena 2010 sal-lum kemm ħa kull kunsill lokali minn flus li ġew minn ċitazzjonijiet magħmula mill-gwardjani lokali?
ONOR. LAWRENCE GONZI: Nirreferi lill-Onor. Interpellant għat-tweġiba li tajt għall-mistoqsija parlamentari W294

DIPARTIMENT PROPRJETÀ TAL-GVERN - INFORMAZZJONI DWAR L-AVUKATI

28488. L-ONOR. STEFAN BUONTEMPO  staqsa lill-Ministru tal-Finanzi, l-Ekonomija u Investiment: Jista' l-Ministru jgħid min huma l-avukati li jaħdmu mal-Kummissarju tal-Artijiet? B'liema mod daħlu mal-kummissarju? Hemm avukati li huma impjegati bħala full-timers, part-timers u/jew konsulenti privati  li jirrapreżentaw lill-Kummissarju tal-Artijiet u fl-istess ħin għandhom kawżi kontra l-istess kummissarju cioè kawżi kontrih?  Jista' jgħid ukoll min huma dawk l-avukati li bħalissa qed jirrappreżentaw lill-Kummissarju tal-Artijiet fil-kawżi kontrih, kif ġew appuntati, jekk sarux calls for application u jekk humiex impjegati mal-gvern bħala avukati?
 ONOR. TONIO FENECH:  Ninsab infurmat li l-avukati li huma impjegati mad-Dipartiment Proprjetà tal-Gvern fuq bażi full-time huma tlieta. Dawn ġew ingaġġati wara li ħarġet sejħa għall-applikazzjoni għall-ingaġġ ta’ Uffiċjali Legali, bl-approvazzjoni tal-Kummisjoni dwar is-Servizz Pubbliku.

Ninsab infurmat ukoll li d-dipartiment għandu 34 avukat fil-prattika privata fuq bażi ta’ kuntratt li xogħolhom hu li jistabbilixxu min huma s-siden ta’ proprjetà privata li tkun ġiet esproprjata mill-gvern għal skop pubbliku, ħalli b’hekk id-dipartiment ikun jista’ jagħmel il-kuntratti tal-ħlas ta’ kumpens ma’ dawn is-sidien. Għalkemm il-kuntratt sar mal-Kummissarju tal-Artijiet, dawn ma jirrapreżentawx lill-Kummissarju iżda lis-sidien privati li l-art tagħhom tkun se tiġi esproprjata. Fil-fatt l-ismijiet ta’ dawn l-34 avukat, jingħataw lis-sidien privati sabiex jekk iridu, jagħżlu wieħed minn dawn l-avukati biex jagħmlilhom ir-riċerka li tipprova t-titlu tagħhom fuq l-art li tkun ġiet dikjarata meħtieġa għal skop pubbliku skont l-Ordinanza dwar l-Akkwist ta’ Artijiet għal Skopijiet Pubbliċi (Kap. 88). Dawn l-avukati ġew ingaġġati on an ad hoc basis  wara sejħa għall-applikazzjoni ppublikata fil-Gazzetta tal-Gvern datata 11 u 15 tal- Lulju, 2003.

Minħabba li tnejn mit-tliet avukati impjegati full-time mad-dipartiment qegħdin fuq unpaid leave jew maternity leave, id-dipartiment qiegħed jixtri s-servizzi ta’ tliet avukati oħra fil-prattika privata sabiex jittrattaw każijiet quddiem il-Qrati, jagħtu pariri u jagħmlu xogħol ieħor legali skont il-bżonn. Dawn ġew ingaġġati temporanjament fuq bażi ta’ kuntratt wara li ħarġet sejħa għall-expression of interest minn avukati li kienu lesti li jipprovdu servizz legali lid-dipartiment, li dehret fil-gazzetti lokali tal-5 ta’Ġunju 2011.

Fost l-avukati li jirrappreżentaw lill-Kummissarju tal-Artijiet, ħadd minnhom m’għandu kawża kontra l-Kummissarju tal-Artijiet, imma hemm minnhom  li jirrapreżentaw klijenti tagħhom fuq kawżi mad-Dipartiment tal-Artijiet.

Fil-kuntratt li għamlu dawn l-avukati mad-dipartiment, hemm stipulat li dawn għandhom jiddikjaraw minn qabel dawn il-każijiet u jiġbdu l-attenzjoni tad-dipartiment biex ma jittrattawx każijiet fejn jista’ jkun hemm konflitt ta’ interess. Fil-fatt dawn l-avukati, iddikjaraw huma stess dawk il-kawżi li huma ma jistgħux jidħlu fihom minħabba konflitt ta’ interess.

Lista tal-ismijiet tal-avukati tpoġġiet fuq il-Mejda tal-Kamra waqt il-ħin tat-Tqegħid ta’ Karti. 

ĊIMITERJU TAL-ADDOLORATA – TRASPORT TA’ FDALIJIET UMANI
28537. L-ONOR. STEFAN BUONTEMPO  staqsa lill-Ministru tas-Saħħa, l-Anzjani u l-Kura fil-Komunità: Jista' l-Ministru jgħid għaliex se jinħoloq preċedent biex il-human remains li jinsabu fl-oqbra ta' fratellanzi tal-Knisja (u/jew għaqdiet/soċjetajiet tal-Knisja) u jinsabu fiċ-ċimiterju tal-Addolorata u jitpoġġew fl-ossarju tal-istess għaqda jew fraternanza qed jiġu mitluba li jagħmlu permess ta' trasport għal kull human remain li jkun hemm biex jitpoġġa fl-ossarju meta qabel ma kien għamel hekk kien jintuża l-permess tat-tindif biss?
ONOR. JOSEPH CASSAR:  Infurmat li skont l-Ordinanza Dwar iċ-Ċimiterju tal-Addolorata, Kapitlu 18, Artiklu 3, huwa meħtieġ li jiddaħlu d-dettalji ta’ fejn isir id-difna u t-titolu tal-mejjet li jiġi midfun f’dak il-qabar. 

Skont il-Kodiċi tal-Liġijiet tal-Pulizija, Kapitlu 10, Artiklu 142 ‘Ħadd ma jista’ jaqla’ mejtin mill-oqbra jew jiftaħ oqbra mingħajr permess tal-Pulizija.’

Għaldaqstant għall-ġarr ta’ kull kadavru minn ġewwa qabar għall-ossarju jew għall-qabar ieħor hu meħtieġ il-permess tal-Pulizija fejn id-dettalji ta’ fejn tpoġġa l-katavru jiġu mniżżla.
ĊIMITERJU TAL-ADDOLORATA - ĦADDIEMA

28538. L-ONOR. STEFAN BUONTEMPO  staqsa lill-Ministru tas-Saħħa, l-Anzjani u l-Kura fil-Komunità: Jista' l-Ministru jgħid kemm hemm ħaddiema fl-Addolorata bħala deffiena, cleaners, skrivani eċċ., u jgħid x'inhu l-grad tagħhom?
ONOR. JOSEPH CASSAR: L-informazzjoni tpoġġiet fuq il-Mejda tal-Kamra waqt il-ħin tat-Tqegħid ta’ Karti. 

ĊIMITERJU TAL-ADDOLORATA - KUNDIZZJONI TAT-TOROQ

28539. L-ONOR. STEFAN BUONTEMPO  staqsa lill-Ministru tas-Saħħa, l-Anzjani u l-Kura fil-Komunità: Jista' l-Ministru jpoġġi fuq il-Mejda tal-Kamra r-rapport tal-kundizzjoni tat-toroq li hemm fiċ-Ċimiterju tal-Addolorata u tat-tindif ta' toroq li bħalissa jinsabu fi stadju ta' abbandun?
ONOR. JOSEPH CASSAR:  Infurmat li m’hemm ebda rapport speċifiku dwar il-kundizzjoni tat-toroq fiċ-Ċimetrju tal-Addolorata.  Ninforma lill-Onor. Interpellant li l-kundizzjoni tat-toroq fiċ-Ċimiterju ta’ Sta. Marija Addolorata se tkun indirizzata fil-proġett tal-estensjoni u mmaniġġar tal-istess ċimiterju.

It-tindif tat-toroq isir minn numru limitat ta’ ħaddiema responsabbli għat-tindif u dan ix-xogħol isir skont skeda stabbilita li biha jiġu kkunsidrati l-kundizzjonijiet u r-riżorsi disponibbli.

Ta’ min wieħed jinnota li bħalissa għaddej xogħol intensiv ta’ tindif, qtugħ ta’ ħaxix ħażin, żbir ta’ siġar, kif wkoll xogħol ta’ manteniment fuq l-istess ċimiterju.
ĊIMITERJU TAL-ADDOLORATA - BEJGĦ TA' OQBRA ANTIKI

28540. L-ONOR. STEFAN BUONTEMPO  staqsa lill-Ministru tas-Saħħa, l-Anzjani u l-Kura fil-Komunità: Jista' l-Ministru jgħid kemm sar bejgħ ta' oqbra antiki mis-sena 2000 fiċ-Ċimiterju tal-Addolorata?
ONOR. JOSEPH CASSAR:  Mis-sena 2000 sal-lum ma sar l-ebda bejgħ, mill-gvern, t’oqbra antiki fiċ-Ċimiterju tal-Addolorata.
MINISTERU TAL-EDUKAZZJONI, XOGĦOL U L-FAMILJA - XIRI TA' VETTURI

28564. L-ONOR. NOEL FARRUGIA  staqsa lill-Ministru tal-Edukazzjoni, Xogħol u l-Familja: Tista' l-Ministru tgħid kemm inxtraw karozzi ġodda mill-Ministeru, dekasteri u entitajiet oħra li jaqgħu taħtha matul l-ewwel disa' xhur tas-sena 2011?
ONOR. DOLORES CRISTINA:  In-numru ta’ karozzi ġodda li nxtraw mill-Ministeru u l-entitajiet li jaqgħu taħt id-dekasteru matul l-ewwel disa’ xhur tas-sena 2011 huwa hekk:

Edukazzjoni



1

Social Affairs



1

ITS 




1

DSWS




1

Awtorità tad-Djar


2

KMS




1

Arkivji Nazzjonali


1

EUPA




1
MINISTERU TAS-SAĦĦA, L-ANZJANI U L-KURA FIL-KOMUNITÀ - XIRI TA' VETTURI

28565. L-ONOR. NOEL FARRUGIA  staqsa lill-Ministru tas-Saħħa, l-Anzjani u l-Kura fil-Komunità: Jista' l-Ministru jgħid kemm inxtraw karozzi ġodda mill-Ministeru, dekasteri u entitajiet oħra li jaqgħu taħtu matul l-ewwel disa' xhur tas-sena 2011?
ONOR. JOSEPH CASSAR:  Infurmat li matul l-ewwel disa' xhur tas-sena 2011 inxtraw ħames (5) karozzi mill-Ministeru tas-Saħħa, l-Anzjani u Kura fil-Komunità.
MINISTERU GĦAL GĦAWDEX - XIRI TA' VETTURI

28566. L-ONOR. NOEL FARRUGIA  staqsa lill-Ministru għal Għawdex: Tista' l-Ministru tgħid kemm inxtraw karozzi ġodda mill-Ministeru, dekasteri u entitajiet oħra li jaqgħu taħtha matul l-ewwel disa' xhur tas-sena 2011?
ONOR. GIOVANNA DEBONO:  L-informazzjoni tpoġġiet fuq il-Mejda tal-Kamra waqt il-ħin tat-Tqegħid ta’ Karti. 

MINISTERU TAL-ĠUSTIZZJA U L-INTERN - XIRI TA' VETTURI

28567. L-ONOR. NOEL FARRUGIA  staqsa lill-Ministru tal-Ġustizzja u l-Intern: Jista' l-Ministru jgħid kemm inxtraw karozzi ġodda mill-Ministeru, dekasteri u entitajiet oħra li jaqgħu taħtu matul l-ewwel disa' xhur tas-sena 2011?
ONOR. CARMELO MIFSUD BONNICI:  Ninsab infurmat illi matul din is-sena inxtraw 5 karozzi ġodda minn entitajiet li jaqgħu taħt dan il-Ministeru.
MINISTERU TAL-FINANZI, L-EKONOMIJA U INVESTIMENT - XIRI TA' VETTURI

28568. L-ONOR. NOEL FARRUGIA  staqsa lill-Ministru tal-Finanzi, l-Ekonomija u Investiment: Jista' l-Ministru jgħid kemm inxtraw karozzi ġodda mill-Ministeru, dekasteri u entitajiet oħra li jaqgħu taħtu matul l-ewwel disa' xhur tas-sena 2011?
ONOR. TONIO FENECH:  L-informazzjoni tpoġġiet fuq il-Mejda tal-Kamra waqt il-ħin tat-Tqegħid ta’ Karti. 

UFFIĊĊJU TAL-PRIM MINISTRU - NEFQA FUQ SAFAR

28569. L-ONOR. NOEL FARRUGIA  staqsa lill-Prim Ministru: Jista' l-Prim Ministru jgħid kemm kienet in-nefqa għas-safar matul l-ewwel disa' xhur tas-sena 2011 li saru mill-Ministeru, entitajiet u dekasteri eċċ. li jaqgħu taħtu?
ONOR. LAWRENCE GONZI:  Ninforma lill-Onor. Interpellant li n-nefqa għas-safar fid-dekasteru tiegħi matul l-ewwel disa’ xhur tas-sena 2011 hija indikata fil-lista li tpoġġiet fuq il-Mejda tal-Kamra waqt il-ħin tat-Tqegħid ta’ Karti. 

Nixtieq ninfurmah li n-nefqa mhix finali peress li għad iridu jsiru xi refużjonijiet.

ĦRUĠ TAL-ISMART CARD 

28692. L-ONOR. CHARLES BUHAGIAR  staqsa lill-Ministru tal-Edukazzjoni, Xogħol u l-Familja: Tista' l-Ministru tara li tingħata l-ismart card lill-istudenti fil-bidu tas-sena skolastika u mhux xi xahar wara għax l-akbar spejjeż tal-istudenti jkunu propriju fil-bidu tas-sena biex jixtru l-kotba u materji oħra edukattivi?
ONOR. DOLORES CRISTINA:  Ninforma lill-Onor. Interpellant li studenti li jidħlu f’istituzzjonijiet edukattivi Post Sekondarji, u allura jkollhom bżonn jagħmlu l-ismart card għall-ewwel darba, jingħataw appuntament biex jagħmlu din il-card, appena jkunu aċċettati mill-istituzzjoni edukattiva. Il-card tingħata lilhom, fi żmien 10 minuti minn meta jidħlu għall-appuntament u jkunu jistgħu jużawha minn dak il-ħin stess.

L-istudenti li jkollhom diġà smart card, m’għandhomx għalfejn jibdluha u tista’ tibqa’ sservihom sa tmiem il-kors tagħhom.  Fil-każ ta’ dawn l-istudenti li qed ikomplu bl-istudji tagħhom, l-ismart card tagħhom tinfetaħ u tkun tista’ tiġi użata appena l-istituzzjoni edukattiva li jattendu fiha tinforma lill-bord responsabbli mit-tmexxija tas-sistema, li l-istudent ikun għadda għas-sena akkademika li jmiss.  Dan għaliex studenti li jkunu qed jirrepetu l-istess sena ma jkollhomx dritt għall-istipendju tul dik is-sena partikolari.
MEPA - APPLIKAZZJONIJIET GĦAL ŻVILUPP

28723. L-ONOR. CHARLES BUHAGIAR  staqsa lill-Prim Ministru: Jista' l-Prim Ministru jgħid kemm ġew validati applikazzjonijiet għall-iżvilupp lill-Awtorità ta' Malta dwar l-Ambjent u l-Ippjanar matul din is-sena sal-lum? Kemm minn dawn jirrigwardaw siti  f'areas ta' żvilupp u kemm f'areas outside developement zone? 
ONOR. LAWRENCE GONZI:  Infurmat li skont is-sistema tal-informatika tal-Awtorità ta' Malta dwar l-Ambjent u l-Ippjanar, l-istess awtorità vvalidat elfejn u tlieta u tmenin applikazzjoni (2083) sal-lum.  Elf seba' mija u erbgħa u disgħin (1794) minnhom kienu fl-iskema ta' żvilupp waqt li mitejn u disgħa u tmenin (289) kienu barra mill-iskema ta' żvilipp.
WIED TA' BIRKIRKARA - PELICAN LIGHTS
28724. L-ONOR. CHARLES BUHAGIAR  staqsa lill-Ministru għall-Infrastruttura, Trasport u Komunikazzjoni: Jista' l-Ministru jara jekk hux possibbli li matul ir-rush hours, il-pelican lights li hemm fil-Wied ta' Birkirkara, ħdejn il-McDonalds, ma jibqgħux jitħaddmu in demand u jkunu kontrollati bil-ħin peress li f'dan il-ħin jaqsmu ħafna nies b'mod li qegħdin joħolqu traffic jams kbar? 
ONOR. AUSTIN GATT:  Ninsab infurmat li dak li qed jissuġġerixxi l-Onor. Interpellant, cioè  li pelican crossing tkun attivata b'modi differenti matul il-ġurnata, mhux rakkmandat, minħabba raġunijiet ta' sigurtà.  Madanakollu, Transport Malta se tieħu l-passi neċessarji sabiex il-ħin ta' attivazzjoni ta' tali pelican light jitwal sabiex jitnaqqas l-ammont ta' attivazzjonijiet.  Dan mistenni jsir fil-jiem li ġejjin.
GĦAQDIET SPORTIVI U VOLONTARJI - KONTRIBUZZJONI TAL-UIF

28731. L-ONOR. CHARLES BUHAGIAR  staqsa lill-Prim Ministru: Jista' l-Prim Ministru jikkonsidra li f'każ ta' għaqdiet sportivi u oħrajn volontarji, meta dawn l-għaqdiet jagħmlu applikazzjoni għall-iżvilupp tal-klabb/premises tagħhom, f'każ ta' nuqqas ta' faċilità għall-ipparkjar, ma jintalbux ħlas tal-UIF minħabba li dawn l-għaqdiet jagħmlu ħafna ġid fil-komunità u jedukaw lit-tfal bla ħlas? 
ONOR. LAWRENCE GONZI: Infurmat li l-kontribuzzjoni tal-UIF titħallas fuq in-nuqqas ta' provvediment ta' parkeġġ, relatat mal-iżvilupp propost.  Sal-lum ma ssirx distinzjoni min huwa l-applikant.  Fil-preżent, proġetti li huma intiżi għall-użu lokali bħala per eżempju Każin tal-Banda, jingħata konċessjoni li l-parkeġġ meħtieġ jitnaqqas.  Però kull meta ġie stabbilit li hemm nuqqas ta' provvediment ta' parkeġġ, dejjem intalab biex jitħallas il-kontribuzzjoni tal-UIF jew CPPS skont kif japplika.  Qed tiġi kkunsidrata proposta li f’każijiet fejn l-applikant ikollu skopijiet filantropiċi li proporzjon tal-ħlas dovut taħt l-UIF jew CPPS jiġi mnaqqas f’każ ta’ qbil mal-kunsill lokali tal-post.

TEATRU MANOEL - PRODUZZJONI TAL-PANTOMIMA TAL-MILIED

28802. L-ONOR. JOE MIZZI  staqsa lill-Prim Ministru: Jista' l-Prim Ministru jgħid jekk inħarġitx sejħa għall-interess/offerti mit-Teatru Manoel għall-produzzjoni tal-pantomima tal-Milied għall-istaġun 2012/2013 peress li l-ftehim preżenti jagħlaq din is-sena? Jekk le, meta se tinħareġ?
ONOR. LAWRENCE GONZI: Tweġiba tingħata f’ xi seduta oħra.

MINISTERU GĦAR-RIŻORSI U AFFARIJIET RURALI - KIRI TA' KAROZZI

28803. L-ONOR. JOE MIZZI  staqsa lill-Ministru għar-Riżorsi u Affarijiet Rurali: Jista' l-Ministru jikkonferma jekk il-Ministeru tiegħu keriex numru ta' karozzi matul dawn il-ġimgħat? Kemm kien in-numru u kemm hi l-ispiża?

ONOR. GEORGE PULLICINO:  Ninforma lill-Onor. Interpellant li dan il-Ministeru ma daħalx f’kirjiet ġodda ta’ karozzi matul dawn l-aħħar ġimgħat.
IL-FGURA:  SORS TAT-TRAB ISWED - RAPPORT FUQ SAĦĦET IN-NIES

28858. L-ONOR. OWEN BONNICI  staqsa lill-Ministru tas-Saħħa, l-Anzjani u l-Kura fil-Komunità: Tenut kont tar-rapport tekniku li għadu kemm ġie ppubblikat dwar is-sors tat-trab iswed fil-Fgura li però ma daħalx fl-aspett tas-saħħa tan-nies tal-Fgura, jista' l-Ministru jgħid jekk il-Ministeru tiegħu huwiex beħsiebu jinkariga espert jew esperti biex jistudja r-relazzjoni bejn dan it-trab iswed u s-saħħa tan-nies?

ONOR. JOSEPH CASSAR:  Infurmat li l-Awtorità ta’ Malta dwar l-Ambjent u l-Ippjanar diġà kkomunikat mad-Direttorat għas-Saħħa Ambjentali f’dan ir-rigward u dan qed jiġi kkunsidrat.
VILLAĠĠ TAL-KARNIVAL

28859. L-ONOR. OWEN BONNICI  staqsa lill-Prim Ministru: Jista' l-Prim Ministru jinforma lill-Kamra fiex waslu d-diskussjonijiet mad-dilettanti tal-Karnival dwar id-diversi oqsma li dwarhom l-istess dilettanti għeddew li ma jipparteċipawx fil-Karnival f'każ li ma jintlaħaqx qbil dwarhom? Senjatament, x'sar mill-proġett li jiġi stabbilit Villaġġ tal-Karnival f'Kordin in linea mal-wegħda elettorali tal-Partit Nazzjonalista fl-2008?  Fiex se jkun jikkonsisti dan il-villaġġ? Kemm hu l-ammont li se jintnefaq fuq dan il-villaġġ?

ONOR. LAWRENCE GONZI:  Nirreferi lill Onor. Interpellant għat-tweġiba li tajt għall-mistoqsija parlamentari W285.

UNIVERSITÀ  - INFORMAZZJONI DWAR DAR L-ISTUDENT

28861. L-ONOR. OWEN BONNICI  staqsa lill-Ministru tal-Finanzi, l-Ekonomija u Investiment: Jista' l-Ministru jinforma lill-Parlament min hu l-proprjetarju tal-blokka tal-Università ta' Malta li jisimha Dar l-Istudent (Student House) u jekk il-pussess tal-istess blokka huwiex mogħti lil terzi, senjatament il-Kunsill Studenti Universitarji?  B'liema titlu dawn it-terzi għandhom il-pussess ta' Dar l-Istudent u xi drittijiet għandhom fuq din il-binja?  
Jista' jgħid jekk din ir-relazzjoni ġietx regolata b'xi kuntratt pubbliku/privat jew inkella b'xi xorta oħra inskritt?

ONOR. TONIO FENECH:  L-Onor. Interpellant huwa mitlub jagħmel id-domanda tiegħu lill-Ministru tal-Edukazzjoni, Xogħol u l-Familja.
UNIVERSITÀ  - INFORMAZZJONI DWAR DAR L-ISTUDENT

28862. L-ONOR. OWEN BONNICI  staqsa lill-Ministru tal-Edukazzjoni, Xogħol u l-Familja: Tista' l-Ministru tinforma lill-Parlament min hu l-proprjetarju tal-blokka tal-Università ta' Malta li jisimha Dar l-Istudent (Student House) u jekk il-pussess tal-istess blokka huwiex mogħti lil terzi, senjatament il-Kunsill Studenti Universitarji?  
B'liema titlu dawn it-terzi għandhom il-pussess ta' Dar l-Istudent u xi drittijiet għandhom fuq din il-binja?  Tista' tgħid jekk din ir-relazzjoni ġietx regolata b'xi kuntratt pubbliku/privat jew inkella b'xi xorta oħra inskritt?

ONOR. DOLORES CRISTINA:  Il-proprjetarjà tal-blokka tal-Università ta’ Malta illi qed tiġi msemmija fil-mistoqsija parlamentari hija tal-istess Università ta’ Malta.

Il-pussess tal-istess blokka ma ġiex mogħti lil terzi. Iżda, qed jiġi konċess lill-Kunsill tal-Istudenti Universitarji, b’mera tolleranza, sabiex jamministraw parti mill-blokka hekk imsejħa ‘Students’ House’.  
Dan sar permezz tad-deċizjoni tal-Kunsill tal-Università tat-30 ta’ Marzu 1994.

ENEMALTA: DIVIŻJONI TAL-GASS - GRAD MANIĠERJALI

28863. L-ONOR. JOE MIZZI  staqsa lill-Ministru tal-Finanzi, l-Ekonomija u Investiment: Billi t-tweġiba għall-mistoqsija parlamentari 27525 hi li "m'hemm ħadd fil-grad ta' manager li bħalissa qed jagħmel ix-xogħol tal-manager amministrazzjoni, fil-Marsa Power Station", jista' l-Ministru jikkonferma jekk l-individwu li qed jagħmel dan ix-xogħol għandux take home pay ta' manager, jieħu l-benefiċċji kollha ta' manager u jiffirma l-emails tiegħu bħala manager?
ONOR. TONIO FENECH:  Nirreferi lill-Onor. Interpellant għat-tweġiba mogħtija għall-mistoqsija parlamentari 297.

(Ara dokument Nru. 8172 li tpoġġa fuq il-Mejda tal-Kamra  f’Seduta Nru. 394 tat-18 ta’ Ottubru 2011)
TRANSPORT MALTA - XOGĦOL TA’ DIVING
28864. L-ONOR. JOSEPH SAMMUT  staqsa lill-Ministru għall-Infrastruttura, Trasport u Komunikazzjoni: Jista' l-Ministru jgħid min ġie inkarigat minn Transport Malta sabiex jesegwixxi xogħol ta’ diving fix-xahar ta’ Diċembru 2010 biex setgħu jsiru d-disa' ċimi?

ONOR. AUSTIN GATT:  Ninforma lill-Onor Interpellant li r-risposta tingħata f'xi seduta oħra.
43RD CIECA CONGRESS - IMPJEGATI AKKOMODATI ĠO LUKANDA

28865. L-ONOR. JOSEPH SAMMUT  staqsa lill-Ministru għall-Infrastruttura, Trasport u Komunikazzjoni: Jista' l-Ministru jgħid x’kienet ir-raġuni illi, meta ġiet organizzata  l-43rd Cieca Congress kien hemm  impjegati li, flimkien mal-PA taċ-Chairman ta' Transport Malta,  baqgħu akkomodati fil-lukanda l-lejl ukoll? Jista' jgħid kemm kienet in-nefqa globali?

ONOR. AUSTIN GATT:  Ninforma lill-Onor. Interpellant li r-risposta tingħata f'xi seduta oħra.
TRANSPORT MALTA - STALLAZZJONI TA' SWIMMER ZONES
28866. L-ONOR. JOSEPH SAMMUT  staqsa lill-Ministru għall-Infrastruttura, Trasport u Komunikazzjoni:  Fir-rigward ta' Transport Malta, jista' l-Ministru jgħid u jagħti tagħrif dwar min kien inkarigat jistalla s-swimmer zones u kemm kien il-valur għal dan ix-xogħol?
ONOR. AUSTIN GATT:  Ninforma lill-Onor Interpellant li r-risposta tingħata f'xi seduta oħra.
TRANSPORT MALTA - QAGĦDA FINANZJARJA

28867. L-ONOR. JOSEPH SAMMUT  staqsa lill-Ministru għall-Infrastruttura, Trasport u Komunikazzjoni: Jista' l-Ministru jgħid x’inhi l-qagħda finanzjarja preżenti ta' Transport Malta? Jista' l-Ministru jindika min huma l-kredituri ta' Transport Malta u x'inhu l-ammont dovut?
ONOR. AUSTIN GATT:  Rigward l-ewwel parti tal-mistoqsija, nitlob lill-Onor. Interpellant sabiex ikun aktar speċifiku.

Rigward it-tieni parti tal-mistoqsija din hi materja ta’ natura kunfidenzjali għaliex hi informazzjoni kummerċjali.
TRANSPORT MALTA - KUMPANIJI TAL-CLEANING
28868. L-ONOR. JOSEPH SAMMUT  staqsa lill-Ministru għall-Infrastruttura, Trasport u Komunikazzjoni: Jista' l-Ministru jgħid x’inhi r-raġuni li Transport Malta taħdem b’erba' kumpaniji tal-cleaning meta l-awtorità għandha l-cleaners tagħha? Jista' jgħid min huma dawn il-kumpaniji u għaliex meta kien hemm konferenza l-head office daħlu xogħol cleaners privati u mhux il-cleaners tal-awtorità?
ONOR. AUSTIN GATT:  Ninsab infurmat  li Transport Malta għandha sitt cleaners li huma mqassma kif ġej:

2 fil-Malta Transport Centre;

2 fl-uffiċċju tal-port workers;

1 fl-uffiċċju ta’ Sa Maison (Land Transport Directorate); u

1 fl-uffiċċju tal-Imġarr, Għawdex.
Dan l-ammont ta’ cleaners mhux biżżejjed għall-ħtiġijiet tal-awtorità, għaldaqstant Transport Malta żammet l-istess kuntratti ta’ tindif li kellha fl-entitajiet ta’ qabel (MMA, ADT u Dipartiment tal-Avjazzjoni Ċivili).

Dawn il-kuntratturi huma kif ġej:

Cleanmasters Ltd.;

Omajco Cleaners;

Clentec Cleaners Ltd; u

Bright Cleaners Ltd.
Rigward il-konferenza fil-head office, nitlob lill-Onor. Interpellant jispeċifika għal liema konferenza qed jirreferi.

PBS – PROGRAMM BONDI+

28869. L-ONOR. FRANCO DEBONO  staqsa lill-Ministru tal-Edukazzjoni, Xogħol u l-Familja: Tista' l-Ministru tgħid kemm jiswa lill-Istat Malti kull programm ta' Bondi+ li jixxandar fuq il-Public Broadcasting Services u kemm swiet is-sensiela fl-iskeda tas-sena li għaddiet? Kemm mistennija tiswa f'din l-iskeda kurrenti?
ONOR. DOLORES CRISTINA:  L-aħħar sena awditjata hija s-sena Ottubru 2009/Settembru 2010.  Tul dik is-sena l-programm Bondi+ ma sewa xejn lill-Istat Malti għax ma ngħata l-ebda somma mill-fondi EPSO (Pubbliċi).  Huwa mistenni wkoll li għas-sena  li għaddiet (Ottubru 2010/Settembru 2011) kif ukoll għall-iskeda kurrenti, il-programm Bondi+  mhu se jerġa’ jiswa xejn lill-Istat Malti għax probabbli, għal darb’oħra mhux se jkun hemm il-ħtieġa li jingħata fondi EPSO.
PBS – PROGRAMM DISSETT

28870. L-ONOR. FRANCO DEBONO  staqsa lill-Ministru tal-Edukazzjoni, Xogħol u l-Familja: Tista' l-Ministru tgħid kemm jiswa lill-istat Malti kull programm ta' Dissett li jixxandar fuq il-Public Broadcasting Services u kemm swiet is-sensiela fl-iskeda li għaddiet? Kemm mistennija tiswa f'din l-iskeda kurrenti?
ONOR. DOLORES CRISTINA:  Fis-sena finanzjarja Ottubru 2009/Settembru 2010 li hija awditjata, kull programm ta’ Dissett sewa lill-istat Malti €1,926.12.  Malli l-awditjar għas-sena Ottubru 2010/Settembru 2011 ikun lest, inkunu nistgħu nipprovdu l-figura ta’ kemm sewa lill-Istat Malti l-programm Dissett. F’din l-iskeda kurrenti il-programm Dissett mistenni jiswa €66,104.44 li jfisser €1,694.98 għal kull programm.  Iżda din il-figura hija indikattiva u mhux finali għax matul is-sena fost affarijiet oħra jista’ jiġri li d-dħul mir-reklamar jonqos jew jiżdied minn dak li jkun ippjanat.
ARMS LTD. – ĦRUĠ TA’ KONT 

28882. L-ONOR. RODERICK GALDES  staqsa lill-Ministru tal-Finanzi, l-Ekonomija u Investiment: Jista' l-Ministru jinvestiga kif il-konsumatur, li d-dettalji tiegħu qed jintbagħtu separatament, ilu ma jirċievi kont tad-dawl u l-ilma minn mindu twaħħlu l-ismart meters f'Mejju li għadda?
ONOR. TONIO FENECH:  Ninsab infurmat li l-informazzjoni ngħatat lil-ARMS Ltd li min-naħa tagħha se tikkomunika direttament mal-klijient.
PROĠETTI – NEFQA MINN FONDI TAL-UNJONI EWROPEA

28885. L-ONOR. CHARLES MANGION  staqsa lill-Prim Ministru: Jista' l-Prim Ministru jwieġeb mistoqsija parlamentari 28521 u cioè: B’referenza  għar-rapport li Malta rċeviet aktar minn €700 miljun f'għajnuna mill-Unjoni Ewropea (taħt diversi fondi) bejn is-snin 2004 sa 2010,  jista' l-Prim Ministru jagħti breakdown dettaljat fuq liema proġetti ġew allokati dawn il-fondi? Jista' jagħti d-dettalji sena b’sena u kull proġett jiġi identifikat u tingħata l-ispiża  fuq kull wieħed mill-proġetti li għalih dawn il-fondi ġew allokati?
ONOR. LAWRENCE GONZI:  Nixtieq ninforma lill-Onor. Interpellant li l-informazzjoni mitluba qed tinġabar u għaldaqstant it-tweġiba tingħata f’ xi seduta oħra.
PROĠETTI – NEFQA MINN FONDI TAL-UNJONI EWROPEA

28886. L-ONOR. CHARLES MANGION  staqsa lill-Ministru tal-Finanzi, l-Ekonomija u Investiment: Jista' l-Ministru jwieġeb mistoqsija parlamentari 28522 u ċioe: B’referenza  għar-rapport li Malta rċeviet aktar minn €700 miljun f'għajnuna mill-Unjoni Ewropea (taħt diversi fondi) bejn is-snin 2004 sa 2010,  jista' l-Ministru jagħti breakdown dettaljat fuq liema proġetti ġew allokati dawn il-fondi? Jista' jagħti d-dettalji sena b’sena u kull proġett jiġi identifikat u tingħata l-ispiża  fuq kull wieħed mill-proġetti li għalih dawn il-fondi ġew allokati?
ONOR. TONIO FENECH:  Ngħarraf lill-Onor. Interpellant illi r-risposta se tingħata f’seduta oħra.
KONSLU KANADIŻ GĦAL MALTA

28888. L-ONOR. ANTON REFALO  staqsa lill-Viċi Prim Ministru u Ministru tal-Affarijiet Barranin: Jista' l-Viċi Prim Ministru u Ministru tal-Affarijiet Barranin jgħid meta se jiġu appuntat il-Konslu Kanadiż għal Malta?
ONOR. TONIO BORG:  Ninforma lill-Onor. Interpellant li l-Kanada għandha appuntat Konslu Onorarju għal Malta.

ĦADDIEMA TAĊ-ĊIVIL – SAFAR CLUB CLASS
28890. L-ONOR. MICHAEL FALZON  staqsa lill-Ministru tal-Finanzi, l-Ekonomija u Investiment: Jista' l-Ministru jgħid minn liema grad 'il fuq il-ħaddiema taċ-Ċivil li jsifru fuq xogħol tal-gvern huma intitolati li jsiefru club class meta jagħmlu użu mis-servizz tal-Air Malta?
ONOR. TONIO FENECH:  Ninsab infurmat illi ħaddiema taċ-Ċivil fi Skali 1 sa 3 huma intitolati li jsiefru club class flimkien ma' persuna oħra biss li takkumpanjahom meta dawn l-uffiċjali jagħmlu użu mis-servizz tal-Air Malta.

Fil-każ tal-entitajiet tal-gvern skali 1 sa 3 jinkludu ċ-chairmen u ċ-chief executive officers.
ŻVILUPP SOSTENIBBLI 

28891. L-ONOR. JESMOND MUGLIETT  staqsa lill-Prim Ministru: Jista' l-Prim Ministru jgħid ma' liema indikaturi li għandhom x'jaqsmu ma' żvilupp sostenibbli l-gvern intrabat li jsegwi u jkun accountable fil-proġetti ffinanzjati mill-Unjoni Ewropea għall-perjodu finanzjarji 2007-2001? Jista' jgħid liema aġenziji qed isegwu dawn l-indikaturi? Jista' jqiegħed fuq il-Mejda tal-Kamra xi rapporti li setgħu saru fuq dawn l-indikaturi?
ONOR. LAWRENCE GONZI:  Nixtieq ninforma lill-Onor. Interpellant li l-informazzjoni mitluba qed tinġabar u għaldaqstant it-tweġiba għall-mistoqsija parlamentari se tingħata f’seduta oħra.
PROGRAMMI TAL-ERDF U PROGRAMM TA' KOEZJONI 

28892. L-ONOR. JESMOND MUGLIETT  staqsa lill-Prim Ministru: Jista' l-Prim Ministru jgħid x'kienu l-prijoritajiet tal-programmi tal-ERDF u l-programm ta' Koezjoni, partikolarment għal dak li għandu x'jaqsam ma' żvilupp sostenibbli? Jista' jgħid kif dawn il-prijoritajiet kienu tradotti u riflessi fil-proġetti proposti u implimentati minn Malta?
ONOR. LAWRENCE GONZI:  Nixtieq ninforma lill-Onor. Interpellant li l-informazzjoni mitluba qed tinġabar u għaldaqstant it-tweġiba għall-mistoqsija parlamentari se tingħata f’seduta oħra.
SAN PAWL IL-BAĦAR - KOSTRUZZJONI TA' TOROQ

28893. L-ONOR. ĊENSU GALEA  staqsa lill-Ministru għall-Infrastruttura, Trasport u Komunikazzjoni: Jista' l-Ministru jagħti tagħrif dwar fiex wasal ix-xogħol marbut mal-kostruzzjoni ta' dawn it-toroq: Triq Porzjunkola, Triq Konventwali u Triq il-Ġdida fi Triq Konventwali, ilkoll f'San Pawl il-Baħar?
ONOR. AUSTIN GATT:  Ninsab infurmat li Triq Porzjunkola tagħmel parti mil-lista ta' toroq imsemmija fit-tweġiba għall-mistoqsija parlamentari 24717.  Ix-xogħol inħareġ u ġie aġġudikat. 

Triq Konventwali u Triq il-Ġdida fi Triq Konventwali mhumiex imsemmija  fl-istess tweġiba.
UNIVERSITÀ - STUDENTI 

28894. L-ONOR. ĊENSU GALEA  staqsa lill-Ministru tal-Edukazzjoni, Xogħol u l-Familja: Tista' l-Ministru tagħti tagħrif dwar minn liema lokalitajiet huma l-istudenti, raħal/belt individwalment li applikaw biex jattendu korsijiet fl-Università din is-sena, għal dawk li huma l-ewwel degree? 

ONOR. DOLORES CRISTINA:  L-informazzjoni tpoġġiet fuq il-Mejda tal-Kamra waqt il-ħin tat-Tqegħid ta’ Karti. 
UNIVERSITÀ - STUDENTI LI DAĦLU GĦAL KORS TAL-MASTERS/DOTTORAT

28895. L-ONOR. ĊENSU GALEA  staqsa lill-Ministru tal-Edukazzjoni, Xogħol u l-Familja: Tista' l-Ministru tagħti tagħrif dwar minn liema lokalitajiet huma l-istudenti, raħal raħal u belt belt li applikaw biex jibdew korsijiet ta' Masters jew Dottorat fl-Università ta' Malta f'din is-sena skolastika? 
ONOR. DOLORES CRISTINA:  L-informazzjoni tpoġġiet fuq il-Mejda tal-Kamra waqt il-ħin tat-Tqegħid ta’ Karti. 
UINVERSITÀ - STUDENTI 

28896. L-ONOR. ĊENSU GALEA  staqsa lill-Ministru tal-Edukazzjoni, Xogħol u l-Familja: Tista' l-Ministru tagħti tagħrif dwar in-numru ta' studenti li applikaw u ġew aċċettati għal kull kors fl-Università ta' Malta li beda fis-sena akkademika preċedenti? 
ONOR. DOLORES CRISTINA:  L-informazzjoni tpoġġiet fuq il-Mejda tal-Kamra waqt il-ħin tat-Tqegħid ta’ Karti. 
UNIVERSITÀ - KORSIJIET LI MA SETGĦUX JIBDEW

28897. L-ONOR. ĊENSU GALEA  staqsa lill-Ministru tal-Edukazzjoni, Xogħol u l-Familja: Tista' l-Ministru tagħti tagħrif dwar jekk kienx hemm korsijiet li għalkemm infetħu l-applikazzjonijiet għalihom, fl-Università ta' Malta, fil-fatt ma setgħux jibdew għax ma kienx hemm applikazzjonijiet biżżejjed? Liema kienu dawn il-korsijiet li ma setgħux jinfetħu? 
ONOR. DOLORES CRISTINA:  L-informazzjoni tpoġġiet fuq il-Mejda tal-Kamra waqt il-ħin tat-Tqegħid ta’ Karti. 
MEPA - EVALWAZZJONI TAS-SISTEMA KURRENTI TAL-IPPJANAR

28898. L-ONOR. JESMOND MUGLIETT  staqsa lill-Prim Ministru: Jista' l-Prim Ministru jgħid, għar-rigward tal-Awtorità ta' Malta dwar l-Ambjent u l-Ippjanar,  jekk sarx xi studju ta' evalwazzjoni tas-sistema kurrenti tal-ippjanar partikolarment il-pjan ta' struttura fuq l-iżvilupp ġenerali minn meta kien imniedi l-pjan ta' struttura, sabiex din l-evalwazzjoni isservi bħala punt ta' tluq għall-proċess ta' ppjanar li nbeda sabiex jissostitwixxi l-pjan ta' struttura?
ONOR. LAWRENCE GONZI: Il-punt tat-tluq tat-tfassil tal-Pjan Strateġiku għall-Ambjent u l-Iżvilupp kienu l-prinċipji msemmija fl-abbozz tal-politika nazzjonali dwar l-ambjent, il-politika nazzjonali dwar l-ekonomija li hija identifikata fid-dokument Viżjoni 2015 u l-miri ta’ Malta fuq l-aspett soċjali.  Dawn huma elenkati fin-National Reform Programme.  Barra minn hekk, il-proċess konsultattiv li sar għar-riforma tal-MEPA ukoll intuża biex jinforma l-Pjan Strateġiku għall-Ambjent u l-Iżvilupp.

Evalwazzjoni tas-sistema tal-ippjanar u statistiċi dwar applikazzjonijiet u deċiżjonijiet relatati wkoll ittieħdu in konsiderazzjoni.

Studji partikolari u tekniċi kienu saru wkoll mill-MEPA fl-2006 u dawn ġew evalwati fid-dimensjoni tas-sitwazzjonijiet u l-miri tal-lum.  Barra minn hekk, saret ħidma ta’ konsultazzjoni ma’ ministeri u entitajiet tal-Gvern biex wieħed jieħu in konsiderazzjoni viżjonijiet u għanijiet settorali.

PROGRAMM INTERREG

28899. L-ONOR. JESMOND MUGLIETT  staqsa lill-Prim Ministru: Jista' l-Prim Ministru jagħti elenku tal-programmi kollha li bbenefikaw mill-Programm INTERREG minn meta Malta bdiet tipparteċipa f'dan il-programm? Jista' jgħid x'inhu l-valur tal-proġetti approvati?
ONOR. LAWRENCE GONZI:  Il-programm INTERREG kien jagħmel parti mill-politika ta’ Koeżjoni 2004-2006. Malta ipparteċipat matul il-perjodu 2004-2006 f'55 proġett li kienu ffinanzjati taħt erba' programmi INTERREG.    L-ammont ta’ FEŻR li ġie verifikat b'konnessjoni ma’ dawn il-proġetti huwa ta’ €4,238,624.71. 
L-informazzjoni dwar it-total kif inhu mqassam bejn il-proġetti tpoġġiet fuq il-Mejda tal-Kamra waqt il-ħin tat-Tqegħid ta’ Karti. 
SPTAR MATER DEI - ĦLAS LIL SKANSKA

28900. L-ONOR. MICHAEL FARRUGIA  staqsa lill-Ministru tas-Saħħa, l-Anzjani u l-Kura fil-Komunità: Jista' l-Ministru jgħid kemm kien il-ħlas totali lill-konsorzju Skanska għat-tkomplija tal-Isptar Mater Dei? 
ONOR. JOSEPH CASSAR:  Infurmat li l-ħlas totali lill-konsorzju Skanska għat-tkomplija tal-Isptar Mater Dei kien ta’ €343,926,473. 
MEPA: PJAN STRATEĠIKU GĦALL-AMBJENT U L-IŻVILUPP - LINJI GWIDA

28901. L-ONOR. JESMOND MUGLIETT  staqsa lill-Prim Ministru: Jista' l-Prim Ministru jgħid, għar-rigward tal-Awtorità ta' Malta dwar l-Ambjent u l-Ippjanar,  jekk dawk li se jfasslu l-ippjanar li se jissostitwixxi l-pjan ta' struttura ngħatawx xi linji gwida, direzzjoni jew prijoritajiet sabiex isegwu fil-ħidma tal-ippjanar tagħhom? Jekk dawn il-linji gwida ngħataw, jista' jgħid minn min ingħataw u jista' jqiegħed dawn il-linji gwida u prijoritajiet fuq il-Mejda tal-Kamra?
ONOR. LAWRENCE GONZI: Jiena nfurmat li proprju f’dawn il-ġranet qiegħed jiġi finalizzat id-dokument li se jagħti linji gwida lill-esperti tekniċi li se jaħdmu fuq il-Pjan Strateġiku għall-Ambjent u l-Iżvilupp.  Dan id-dokument għad irid jiġi approvat mill-gvern.  Ġaladarba dan iseħħ, jien inpoġġi kopja tiegħu fuq il-Mejda tal-Kamra.
SMART CITY - KUMPANIJI TAL-I.T.

28902. L-ONOR. MICHAEL FARRUGIA  staqsa lill-Ministru għall-Infrastruttura, Trasport u Komunikazzjoni: Jista' l-Ministru jgħid kemm hemm kumpaniji tal-IT jiffonzjunaw fi Smart City? Jista' jgħid kull kumpanija kemm fil-preżent qed timpjega persuni? 
ONOR. AUSTIN GATT: Nitlob lill-Onor. Interpellant jirreferi għat-tweġiba li tajt għall-mistoqsija parlamentari 22589.
MEPA - TFASSIL TAL-PJAN STRATEĠIKU GĦALL-AMBJENT U L-IŻVILLUPP
28903. L-ONOR. JESMOND MUGLIETT  staqsa lill-Prim Ministru: B'referenza għall-Awtorità ta' Malta dwar l-Ambjent u l-Ippjanar, jista' l-Prim Ministru jgħid jekk is-settur privat (ċittadini, businesses, assoċjazzjonijiet varji) hux se jkunu involuti fil-proċess ta' ppjanar li nbeda, liema proċess għandu jissostitwixxi l-pjan ta' struttura?
ONOR. LAWRENCE GONZI: Nikkonferma li fil-proċess tat-tfassil tal-Pjan Strateġiku għall-Ambjent u l-Iżvillupp se jkun hemm żewġ fażijiet ta’ konsultazzjoni. Waqt dawn il-fażijiet is-settur privat u l-pubbliku se jkollhom l-opportunità li jagħtu l-kummenti tagħhom.
VENTOLIN INHALER 

28904. L-ONOR. CHARLES BUHAGIAR  staqsa lill-Ministru tas-Saħħa, l-Anzjani u l-Kura fil-Komunità: Jista' l-Ministru jwieġeb mistoqsija parlamentari 28608 u jivverifika għala l-mediċina Ventolin Inhaler hija out of stock mill-Ispiżerija tal-Għażla Tiegħek ta' Ħ'Attard? 
ONOR. JOSEPH CASSAR:  Infurmat li din il-mediċina waslet fl-istores tal-Ispiżerija tal-Għażla Tiegħek fis-7 ta’ Ottubru 2011, u ġiet imqassma f’114 spiżerija li bħalissa qegħdin jipparteċipaw fl-iskema tal-POYC, inkuż l-ispiżeriji ta’ Ħ’Attard.
SPTAR SIR PAUL BOFFA – KUMPLESS TAL-BUNKER
28905. L-ONOR. MICHAEL FARRUGIA  staqsa lill-Ministru tas-Saħħa, l-Anzjani u l-Kura fil-Komunità: Jista' l-Ministru jgħid kemm ġie jiswa l-bunker li fl-aħħar xhur inbena fl-Isptar Paul Boffa ħalli jitpoġġa fih il-linear accelerator? 
ONOR. JOSEPH CASSAR:  Infurmat li l-kumpless tal-bunker il-ġdid, li jinkludi mhux biss il-bunker imma wkoll numru ta’ faċilitajiet oħra ġodda għall-pazjenti li jużaw is-servizz ta’ radjuterapija ġewwa l-Isptar Sir Paul Boffa ġie jiswa €1.17 miljun. 
MEPA – KORRISPONDENZA LILL-PERITI

28906. L-ONOR. CHARLES BUHAGIAR  staqsa lill-Prim Ministru: Jista' l-Prim Ministru jara jekk hux possibbli li kull meta l-Awtorità ta' Malta dwar l-Ambjent u l-Ippjanar tibgħat korrispondenza lill-periti permezz tal-internet tikkwota n-numru ta' referenza tal-perit ukoll għax ħafna drabi b'mod partikolari fil-każ ta' ħlas li jsir fuq l-internet mill-perit f'isem il-klijenti ma jkun hemm xejn x'jiddistingwi għal min tippartjeni l-korrispondenza?
ONOR. LAWRENCE GONZI: Infurmat li s-sistema elettronika tal-Awtorità ta' Malta dwar l-Ambjent u l-Ippjanar hija pprogrammata li kull fejn huwa possibbli tikkwota r-referenza tal-perit.  Dan mhuwiex possibbli, iżda, fir-rigward ta' rċevuti ta' ħlas ġġenerati online meta l-perit ikun qed idaħħal applikazzjoni għax f'dan l-istadju l-informazzjoni tkun għadha mhux qed tinżamm ġewwa file tal-awtorità. L-awtorità qed tippjana biex tipprogramma s-sistema b'mod li din ir-referenza tkun tista’ tibda tiġi inkluża fl-irċevuta, la darba jiġu pprogrammati faċilitajiet ta' prijorità akbar.

ĦADIEMA GĦAWDXIN F’MATER DEI - TRASPORT

28907. L-ONOR. ANTON REFALO  staqsa lill-Ministru għall-Infrastruttura, Trasport u Komunikazzjoni: Jista' l-Ministru jgħid jekk jafx li Għawdxin impjegati fl-Isptar Mater Dei li suppost jilħqu l-karozza tal-linja tal-Arriva tal-5.10 p.m. għal Għawdex, qegħdin jibqgħu jistennew bir-riżultat li qegħdin jaslu d-dar wara d-9.30 p.m.? Jista' jieħu l-miżuri kollha neċessarji biex l-Għawdxin ma jibqgħux isofru dan il-hardship kbir? 
ONOR. AUSTIN GATT:  Ninsab infurmat li diġà saru arranġamenti fl-iskeda sabiex il-bżonnijiet tal-ħaddiema Għawdxin impjegati fl-Isptar Mater Dei kif ukoll ta' persuni oħra jiġu indirizzati.

Ninsab infurmat ukoll li din ir-rotta qiegħda tiġi moniterjata sabiex isiru aktar arranġamenti hekk kif ikun meħtieġ.
ĊITTADINI PAKISTANI - ĦRUĠ TA’ VISAS
28911. L-ONOR. MICHAEL FALZON  staqsa lill-Viċi Prim Ministru u Ministru tal-Affarijiet Barranin: Jista' l-Viċi Prim Ministru u Ministru tal-Affarijiet Barranin jispjega min kien responsabbli sabiex inħarġu l-visas għal ċittadini mill-Pakistan li nġiebu Malta biex jaħdmu ma' kuntrattur privat li qiegħed jippresta servizzi lill-Gvern ta' Malta, peress li dawn qed jaħdmu bħala nurses fl-Isptar Mater Dei? Minn liema ambaxxata jew konsolat nħarġu dawn il-visas? Xi proċess ta' screening sar biex inħarġu dawn il-visas?
ONOR. TONIO BORG:  Nixtieq ninforma l-Onor. Interpellant li l-visas għal ċittadini mill-Pakistan li nġiebu Malta biex jaħdmu bħala nurses fl-Isptar Mater Dei nħarġu mill-Konsolat Taljan f’Karachi fil-Pakistan.  Il-proċess ta' screening biex inħarġu dawn il-visas sar skont il-proċeduri u l-kondizzjonijiet stabbiliti tax-Schengen.
ĊITTADINI MILL-PAKISTAN, INDJA, NEPAL U BANGLADESH – ĦRUĠ TA’ VISAS
28912. L-ONOR. MICHAEL FALZON  staqsa lill-Viċi Prim Ministru u Ministru tal-Affarijiet Barranin: Jista' l-Viċi Prim Ministru u Ministru tal-Affarijiet Barranin jinforma lill-Kamra, kemm inħarġu visas għaċ-ċittadini  mill-Pakistan, Indja, Nepal u Bangladesh, mis-sena 2008 sal-lum u kif dawn kienu mqassma sena b'sena? X'tip ta' visas kienu? Minn liema konsolat jew ambaxxata nħarġu dawn il-visas?
ONOR. TONIO BORG:  L-informazzjoni tpoġġiet fuq il-Mejda tal-Kamra waqt il-ħin tat-Tqegħid ta’ Karti. 
ĊITTADINI IRANJANI - ĦRUĠ TA’ VISAS
28913. L-ONOR. MICHAEL FALZON  staqsa lill-Viċi Prim Ministru u Ministru tal-Affarijiet Barranin: Jista' l-Viċi Prim Ministru u Ministru tal-Affarijiet Barranin jgħarraf lil din il-Kamra kemm inħarġu visas lill-persuni ċittadini tal-Iran mis-sena 2008 sal-lum, sena b'sena u għal liema skopijiet inħarġu tali visas?
ONOR. TONIO BORG:  L-informazzjoni tpoġġiet fuq il-Mejda tal-Kamra waqt il-ħin ta’ Tqegħid ta’ Karti. 
AMBAXXATA MALTIJA FIT-TURKIJA - ĦRUĠ TA’ VISAS
28914. L-ONOR. MICHAEL FALZON  staqsa lill-Viċi Prim Ministru u Ministru tal-Affarijiet Barranin: Jista' l-Viċi Prim Ministru u Ministru tal-Affarijiet Barranin jikkonferma jekk hux minnu jew le, li f'okkazjoni partikolari nħarġu 140 visas f'daqqa għall-140 persuna mill-Ambaxxata Maltija fit-Turkija? Għal-liema raġuni nħarġu dawn il-visas kollha f'daqqa?
ONOR. TONIO BORG:  Ninforma lill-Onor. Interpellant li nhar il-21 ta' Marzu 2009 inħarġu 130 visas lill-grupp ta' Iranjani li ġew Malta fuq ajruplan chartered tal-Air Malta għal skop turistiku b'kordinazzjoni mal-Air Malta u l-Awtorità Maltija dwar Turiżmu.
STEPS – BOROŻ TA’ STUDJU

28915. L-ONOR. ANTON REFALO  staqsa lill-Ministru tal-Edukazzjoni, Xogħol u l-Familja: Rigward l-scholarship statistics mogħtija minn STEPS, tista' l-Ministru tgħid kemm-il persuna ngħatat dan l-ischolarship? Kemm applikaw u kemm ġew dikjarati li huma eleġibbli għal dan l-ischolarship wara li sar l-interview? X'inhi r-raġuni li mhux il-persuni kollha li ġew dikjarati eleġibbli mhux se jingħataw dan l-ischolarship?
ONOR. DOLORES CRISTINA:  Għas-sejħa Nru. 6, taħt l-iskema STEPS, b’kollox applikaw 293 persuna.

Wara li saru l-intervisti u għalaq iż-żmien sa meta d-dokumenti kollha setgħu jintbagħtu, kien hemm 216 persuna eliġibbli.  

Irid jingħad, li 49 biss instabu mhux eliġibbli.  27 irtiraw l-applikazzjoni.  Kien hemm każ wieħed fejn il-persuna tefgħet żewġ applikazzjonijiet.

Mill-216 eliġibbli, 156 ingħataw borża ta’ studju. Kien hemm 3 li ġew mogħtija borża ta’ studju u wara rtiraw minħabba li l-kors magħżul ma nfetaħx mill-Università.  F’kull każ, il-borża ta’ studju ngħatat lil min kien imiss fl-ordni ta’ mertu kif pubblikata fit-22 ta’ Settembru, 2011.

Għal kull sejħa, hemm fondi speċifiċi għal kull priority area.  Dawn il-fondi huma ppubblikati qabel jibdew l-intervisti.  Il-boroż ta’ studju f’kull priority area jibqgħu jingħataw sakemm jintużaw il-fondi kollha.
UFFIĊĊJU TAL-PRIM MINISTRU - BELOW THE LINE ACCOUNT

28916. L-ONOR. MICHAEL FARRUGIA  staqsa lill-Prim Ministru: Jista' l-Prim Ministru jgħid kemm kien il-below the line account f'kull l-aħħar tax-xahar matul l-2011 fid-dekasteru tiegħu? Jista’ jgħid kif qed jintużaw il-fondi li qegħdin fil-below the line account?
ONOR. LAWRENCE GONZI: L-informazzjoni tpoġġiet fuq il-Mejda tal-Kamra waqt il-ħin tat-Tqegħid ta’ Karti. 
MINISTERU TAL-AFFARIJIET BARRANIN - BELOW THE LINE ACCOUNT
28917. L-ONOR. MICHAEL FARRUGIA  staqsa lill-Viċi Prim Ministru u Ministru tal-Affarijiet Barranin: Jista' l-Viċi Prim Ministru u Ministru tal-Affarijiet Barranin jgħid kemm kien il-below the line account f'kull l-aħħar tax-xahar matul l-2011 fid-dekasteru tiegħu? Jista’ jgħid kif qed jintużaw il-fondi li qegħdin fil-below the line account?
ONOR. TONIO BORG:  L-informazzjoni tpoġġiet fuq il-Mejda tal-Kamra waqt il-ħin tat-Tqegħid ta’ Karti. 
MINISTERU GĦALL-INFRASTRUTTURA, TRASPORT U KOMUNIKAZZJONI - BELOW THE LINE ACCOUNT

28918. L-ONOR. MICHAEL FARRUGIA  staqsa lill-Ministru għall-Infrastruttura, Trasport u Komunikazzjoni: Jista' l-Ministru jgħid kemm kien il-below the line account f'kull l-aħħar tax-xahar matul l-2011 fid-dekasteru tiegħu? Jista’ jgħid kif qed jintużaw l-fondi li qegħdin fil-below the line account?
ONOR. AUSTIN GATT:  L-informazzjoni tpoġġiet fuq il-Mejda tal-Kamra waqt il-ħin tat-Tqegħid ta’ Karti. 
TVM - PROGRAMMI SPORTIVI 

28926. L-ONOR. CARMELO ABELA  staqsa lill-Ministru tal-Edukazzjoni, Xogħol u l-Familja: Tista' l-Ministru tgħid għaliex tnaqqsu l-programmi sportivi fuq TVM?  Kemm kienu l-programmi li ġew imnaqqsa?  Tista' tgħid kemm ġew impjegati ġurnalisti sportivi u b'liema kriterju ntgħażlu l-isportcasters ta' TVM fl-iskeda l-ġdida?

ONOR. DOLORES CRISTINA:  Ninforma lill-Onor. Interpellant li TVM kellu ħames programmi sportivi skedati f’ħinijiet mhux addattati u l-produzzjoni li ma kenitx ta’ livell mixtieq.  Qegħdin isiru pjani biex jibdew jittellgħu  programmi ta’ livell kif jixirqilhom l-isportivi Maltin.

Ma ġewx impjegati ġurnalisti sportivi iżda l-PBS ħarġet sejħa għall-kontributuri tal-isports biex twessa’ l-pool tal-kontributuri eżistenti.

L-isportscasters ta’ TVM fl-iskeda l-ġdida ntagħżlu skont id-deskrezzjoni maniġerjali b’konsultazzjoni mal-kordinatur tal-isports u d-deċiżjoni ttieħdet fuq il-kompetenza tagħhom u fl-interess tat-telespettaturi.
GĦAWDEX - FONDI EWROPEW

28927. L-ONOR. ANTON REFALO  staqsa lill-Prim Ministru: Jista' l-Prim Ministru jgħid kemm tħallsu fondi Ewropew f’Għawdex fl-2010 u din is-sena sal-lum taħt il-programm finanzjarju 2007-2013? Fuq liema proġetti/miżuri eċċ. tħallsu u kemm tħallsu fuq kull proġett, skema, eċċ.? 
ONOR. LAWRENCE GONZI:  Nixtieq ninforma lill-Onor. Interpellant li l-informazzjoni mitluba qed tinġabar u għaldaqstant it-tweġiba għall-mistoqsija parlamentari se tingħata f’seduta oħra
PROĠETT TA’ UPGRADING AND EMBELLISHMENT OF INDUSTRIAL ESTATES 

28928. L-ONOR. ANTON REFALO  staqsa lill-Ministru tal-Finanzi, l-Ekonomija u Investiment: Jista' l-Ministru jpoġġi fuq il-Mejda tal-Kamra kopja tal-grant agreement li jinkludi l-implementation u d-disbursement schedules dwar il-proġett ta’ Upgrading and Embellishment of Industrial Estates (Project Ref. No. ERDF 001) iffirmat bejn il-benefiċjarju u l-managing authority skont ir-Regolamenti tal-Unjoni Ewropea għall-Implimentazzjoni ta’ Proġetti ko-finanzjati mill-istess Unjoni Ewropea?
ONOR. TONIO FENECH:  Ninsab infurmat illi dan id-dokument ġie mitlub minn u sottomess lill-istess interpellant f’mistoqsija parlamentari 19007.
GĦAWDEX – CRUISE LINERS  

28929. L-ONOR. ANTON REFALO  staqsa lill-Prim Ministru: Jista’ l-Prim Ministru jgħid kemm daħlu cruise liners f’Għawdex din is-sena sal-lum? Jista’ jgħid kemm minnhom rabtu mal-baga li tqiegħdet ix-Xlendi? Jista’ jgħid kemm passiġġieri niżlu l-art f’Għawdex mill-cruise liners li daħlu Għawdex?
ONOR. LAWRENCE GONZI:  Ninforma lill-Onor Interpellant li r-risposta se tingħata f’ xi seduta oħra.
SKEJJEL - GĦALLIEMA BIL-PARENTAL LEAVE LI APPLIKAW BIEX JAĦDMU BIR-REDUCED HOURS
28949. L-ONOR. CHRIS CARDONA  staqsa lill-Ministru tal-Edukazzjoni, Xogħol u l-Familja: Tista' l-Ministru tgħid kemm kien hemm għalliema mis-settur primarju u sekondarju li kienu qegħdin bil-parental leave u li applikaw biex jaħdmu bir-reduced hours għas-sena skolastika li għandha kif bdiet?
ONOR. DOLORES CRISTINA:  In-numru ta’ għalliema li kienu fuq parental/responsibility leave u li applikaw biex jaħdmu bir-reduced hours għas-sena skolastika 2011/12 kien ta’ tnax  (12). Minn dawn, tlieta  (3) eventwalment irtiraw l-applikazzjoni tagħhom u daħlu fuq bażi full-time.
SKEJJEL - GĦALLIEMA JAĦDMU BIR-REDUCED HOURS
28950. L-ONOR. CHRIS CARDONA  staqsa lill-Ministru tal-Edukazzjoni, Xogħol u l-Familja: Tista' l-Ministru tgħid kemm mill-għalliema li applikaw biex jaħdmu bir-reduced hours ġew aċċettati u rifjutati? X'suġġett jgħallmu?
ONOR. DOLORES CRISTINA:  In-numru ta’ għalliema li qed jaħdmu bir-reduced hours huwa ta’ disgħa  (9). Kien hemm tnax-il applikazzjoni li tlieta minnhom ġew irtirati mill-impjegati.  Is-suġġetti li qed jgħallmu huma: Xjenza, Storja, Personal and Social Development (PSD), Edukazzjoni Fiżika, Ingliż, Health & Safety (Peripatetic – catch ‘em young), Taljan, Home Economics u Ġeografija.
SKEJJEL:  GĦALLIEMA  - REDUCED HOURS
28951. L-ONOR. CHRIS CARDONA  staqsa lill-Ministru tal-Edukazzjoni, Xogħol u l-Familja: Wara li saret tant pubbliċità biex inħajru ommijiet biex jirritornaw lura għax-xogħol, tista' l-Ministru tgħid x'kienu r-raġunijiet li minħabba fihom kien hemm għalliema li ma ġewx aċċettati li jaħdmu bir-reduced hours?
ONOR. DOLORES CRISTINA:  Id-Direttorat għal Servizzi Edukattivi kien f’pożizzjoni li jilqa’ t-talbiet kollha li rċieva bil-miktub.  Kien hemm tnax-il applikazzjoni, disgħa ġew aċċettati filwaqt li tliet applikazzjonijiet ġew irtirati mill-applikanti.
SKEJJEL - PHASING OUT

28952. L-ONOR. CHRIS CARDONA  staqsa lill-Ministru tal-Edukazzjoni, Xogħol u l-Familja: Tista' l-Ministru tgħid x'se jsir fil-futur mill-bini tal-phasing out schools fosthom tal-Imtarfa, Rabat, Marsa u Gżira, wara li jingħalqu dawn l-iskejjel?
ONOR. DOLORES CRISTINA:  Bħalissa dawn l-iskejjel qed jiġu phased out. Għas-snin li ġejjin se jibqgħu jiffunzjonaw bħala skejjel. Wara hemm xi skejjel li se jibqgħu fis-settur edukattiv għal servizzi diversi. Dawk li ma jibqgħux jintużaw jingħataw lura d-dipartiment tal-artijiet.
SKEJJEL: LEARNING SUPPORT ASSISTANT - STUDENTI FIL-WAITING LIST
28953. L-ONOR. CHRIS CARDONA  staqsa lill-Ministru tal-Edukazzjoni, Xogħol u l-Familja: Tista' l-Ministru tgħid kemm hemm studenti fil-waiting list biex jiġi deċiż il-każ tagħhom dwar jekk għandhomx bżonn learning support assistant?
ONOR. DOLORES CRISTINA:  L-informazzjoni tpoġġiet fuq il-Mejda tal-Kamra waqt il-ħin tat-Tqegħid ta’ Karti. 
.
SKEJJEL - LEARNING SUPPORT ASSISTANTS

28954. L-ONOR. CHRIS CARDONA  staqsa lill-Ministru tal-Edukazzjoni, Xogħol u l-Familja: Tista' l-Ministru tgħid x'inhu n-numru tal-learning support assistants li għandna jaħdmu bħalissa fl-iskejjel tal-gvern? Kemm minnhom huma minn Għawdex?
ONOR. DOLORES CRISTINA:  In-numru ta’ learning support assistants bħalissa fl-iskejjel tal-istat huwa 1487 u minn dawn 374 huma Għawdxin.
TAS-SLIEMA: TRIQ SAN TROFIMU - SINJAL TA' NO PARKING EXPECT FOR UN/LOADING
28958. L-ONOR. MARLENE PULLICINO  staqsiet lill-Ministru għall-Infrastruttura, Trasport u Komunikazzjoni: Jista' l-Ministru jgħid x'qed iżomm milli jitpoġġa sinjal ta' no parking except for un/loading quddiem żewġ negozji fi Triq San Trofimu tas-Sliema (furnar u tal-ħaxix) meta n-negozju tagħhom jitlob li jinħatt materjal għall-użu tal-intrapriża nnifisha regolarment u allura n-nuqqas ta' faċilità li jsir dan qed ixekkel lil dawn n-negozji żgħar?
ONOR. AUSTIN GATT:  Ninsab infurmat li kemm furnar kif ukoll ħanut tal-ħaxix mhumiex eliġibbli għal un/loading bay skont policies applikabbli.
KUNSILL MALTI GĦALL-ISPORT – ĦATRA TA’ CEO

28967. L-ONOR. CHRIS AGIUS  staqsa lill-Ministru tal-Edukazzjoni, Xogħol u l-Familja: Tista' l-Ministru tgħid meta kien ħa l-appointment iċ-Chief Executive Officer il-ġdid tal-Kunsill Malti għall-Isport? Meta spiċċa? 
ONOR. DOLORES CRISTINA:  Ninforma lill-Onor. Interpellant li ċ-chief executive officer tal-Kunsill Malti għall-iSport ħa l-appointment tiegħu fl-1 ta’ Ġunju 2011 u spiċċa fis-16 ta’ Settembru 2011.
KUNSILL MALTI GĦALL-ISPORT – ĦATRA TA’ CEO

28968. L-ONOR. CHRIS AGIUS  staqsa lill-Ministru tal-Edukazzjoni, Xogħol u l-Familja: Peress li jidher li l-Kunsill Malti għall-Isport jinsab mingħajr chief executive officer għax li kien hemm jidher li mar lura fiċ-Ċivil, tista' l-Ministru tgħid jekk dan il-post, issa vakant, hux se jerga' jimtela? Jekk ir-risposta hija fil-pożittiv, tista' tgħid kif se jimtela dan il-post?
ONOR. DOLORES CRISTINA:  Ninsab infurmata li l-post vakanti ta’ Kap Eżekuttiv mal-Kunsill Malti għall-iSport se jimtela wara li jkunu segwiti l-proċeduri kollha stabbliti meta jkun hemm vakanzi simili.
KUNSILL MALTI GĦALL-ISPORT - INFORMAZZJONI DWAR IL-COACHES
28969. L-ONOR. CHRIS AGIUS  staqsa lill-Ministru tal-Edukazzjoni, Xogħol u l-Familja: Tista' l-Ministru tgħid kemm hemm coaches differenti mal-Kunsill Malti għall-Isport? Tista' tgħid x'inhi r-remunerazzjoni tagħhom u f'liema dixxiplina qegħdin?
ONOR. DOLORES CRISTINA:  Il-Kunsill Malti għall-iSport fil-preżent għandu 47 coach part-time jaħdem miegħu. Dawn diġà kienu assenjati fid-diversi programmi sportivi u akkademji tal-KMS li saru f’diversi ħinijiet u ġranet tal-ġimgħa matul is-sajf li għadda li kienu jinkludu Summer On The Move, Active Youngsters, Sports Buzz u l-Akkademja tal-Għawm. Issa, flimkien ma’ numru ta’ coaches oħra li għad iridu jiġu ngaġġati, se jiġu impenjati fi Skola Sport, mal-iSport Promotion Unit u numru ta’ akkademji tal-KMS. Il-programmi sportivi tal-KMS jinkorporaw fihom diversi dixxiplini u ħiliet bażiċi sportivi fosthom abseiling, aerobics, aikido, atletika, badminton, ballet, baseball, basketball, billiards, bowling, canoeing, climbing, ċikliżmu, żfin, għawm, ibburdjar, karate, football, ġinnastika, handball, hip hop, judo, karting, kayaking, kendo, netball, orienteering, rugby,  scuba diving, snooker, tennis, volleyball u weightlifting,  kif ukoll ħiliet bażiċi fl-isport.  Ir-rata tal-ħlas tal-coaches tvarja minn €8.15 sa €12.81 gross kull siegħa skont il-kwalifiċi u l-esperjenza tagħhom.
KUNSILL MALTI GĦALL-ISPORT – XIRI TA’ ŻWIEMEL

28970. L-ONOR. CHRIS AGIUS  staqsa lill-Ministru tal-Edukazzjoni, Xogħol u l-Familja: Tista' l-Ministru tgħid jekk hux minnu li l-Kunsill Malti għall-iSport qed jikkonsidra jew jekk qatt ikkonsidra li jixtri xi żwiemel sabiex jgħallem l-isport taż-żwiemel?
ONOR. DOLORES CRISTINA:  Ninforma lill-Onor. Interpellant li bħalissa l-Kunsill Malti għall-iSport qed jaħdem sabiex iwaqqaf akkademja tat-trott u tal-galopp għat-tfal u għaldaqstant qiegħed f’taħdidiet biex jinxtraw numru ta’ ponijiet.
KUNSILL MALTI GĦALL-ISPORT – TRASFERIMENT TA' ĦADDIEMA

28971. L-ONOR. CHRIS AGIUS  staqsa lill-Ministru tal-Edukazzjoni, Xogħol u l-Familja: Tista' l-Ministru tgħid x'kienet ir-raġuni wara ċ-ċaqliq ta' xi impjegati tal-Kunsill Malti għall-iSport dan l-aħħar? Tista' tgħid kemm kien hemm trasferimenti, minn fejn u għal fejn?

 
ONOR. DOLORES CRISTINA:  Ninforma lill-Onor. Interpellant li ċ-ċaqliq ta’ xi impjegati li sar dan l-aħħar fi ħdan il-Kunsill Malti għall-iSport kien dovut biex ikun riorganizzat aħjar ix-xogħol relatat mas-sigurtà u l-manutenzjoni tal-kumplessi sportivi. Iċ-ċaqliq sar kif ġej:

Manager mill-Kumpless Sportiv tal-Qroqq għall-Kumpless Sportiv tal-Marsa;

Erba’ ħaddiema mill-Kumpless Sportiv Marsa għal unit tekniku li tieħu ħsieb il-manutenzjoni tal-kumplessi sportivi kollha amministrati mill-KMS;  

Erba’ ħaddiema mill-Kumpless Sportiv Marsa għall-Kumpless Sportiv Kottonera;

Ħames ħaddiema mill-Kumpless Sportiv Marsa għal mal-korsa taż-żwiemel fil-konfini tal-istess kumpless;

Żewġ ħaddiema mill-Kumpless Sportiv Marsa għal mal-iSport Promotion Unit li bħalissa topera mill-Kumpless Sportiv Marsa stess; u

Żewġ ħaddiema mill-Kumpless Sportiv Marsa għall-Kumpless Sportiv tal-Qroqq;
TAL-QROQQ - XOGĦLIJIET  FIL-PIXXINA NAZZJONALI

28972. L-ONOR. CHRIS AGIUS  staqsa lill-Ministru tal-Edukazzjoni, Xogħol u l-Familja: Tista' l-Ministru tgħid jekk hemmx xi xogħlijiet preparati għall-Pixxina Nazzjonali f'Tal-Qroqq?
ONOR. DOLORES CRISTINA:  Ninforma lill-Onor. Interpellant li matul ix-xhur li ġejjin hemm pjan biex ikomplu x-xogħlijiet ta’ manutenzjoni regolari fil-Kumpless Sportiv tal-Qroqq. Barra minn hekk hemm skedat ukoll xogħol relatat mal-fitness centre u l-isquash courts.
ĦAL LUQA - TRASPORT PUBBLIKU

28978. L-ONOR. RODERICK GALDES  staqsa lill-Ministru għall-Infrastruttura, Trasport u Komunikazzjoni:  Jista' l-Ministru jgħid għaliex is-servizz tat-trasport pubbliku li jgħaddi miċ-ċentru ta' Ħal Luqa kull filgħodu bejn is-6:30 a.m. sat-7:45 a.m. qed ikunu full-up bil-konsegwenza li passiggieri qed jitħallew jistennew fuq l-istages u l-istudenti qed jaslu tard?
ONOR. AUSTIN GATT:  Ninsab infurmat li Transport Malta hija konxja tal-problemi u ġibdet l-attenzjoni tal-operatur li hu reponsabbli biex josserva l-maximum waiting time stipulat fil-kuntratt u kemm-il darba jippersisti fin-nuqqas tiegħu jibda jiġi mmultat wara l-4 ta’ Novembru 2011.
AIR MALTA - IMPJEGATI B’IMPJIEG IEĦOR PART-TIME
28980. L-ONOR. GAVIN GULIA  staqsa lill-Ministru tal-Finanzi, l-Ekonomija u Investiment: Jista' l-Ministru jgħid kemm hemm impjegati tal-Air Malta li għandhom impjieg ieħor part-time u/jew qegħdin iservu fuq bordijiet governattivi jew awtoritajiet?
ONOR. TONIO FENECH:  Ngħarraf lill-Onor. Interpellant illi l-Air Malta hija entità kummerċjali, u ma tippubblikax tali informazzjoni separatament minn dik li normalment tiġi ippubblikata minn entitajiet kummerċjali oħra.
UNION FOR THE MEDITERRANEAN – DOKUMENTI TAL-BUDGETS
28982. L-ONOR. RODERICK GALDES  staqsa lill-Viċi Prim Ministru u Ministru tal-Affarijiet Barranin: Jista' l-Viċi Prim Ministru u l-Ministru tal-Affarijiet Barranin ipoġġi fuq il-Mejda tal-Kamra d-dokumenti tal-budgets tal-Union for the Mediterranean (UfM) kompluti u mhux biss l-infiq tal-UfM kif tpoġġa fir-risposta għall-mistoqsija parlamentari 28337 li huma d-dokument tal-budget proviżorju tal-Union for the Mediterranean addottat mill-uffiċjali għolja fid-29 ta' April 2010 u d-dokument tal-budget finali kif ġie addottat f'Novembru tal-2010? Jista' jispeċifika ċ-ċifra eżatta f'Euro li toħroġ minn kull wieħed minn dawn iż-żewġ dokumenti, ta' kemm Malta allokat flus għall-infiq tal-UfM, fil-budget proviżorju, kif ukoll iċ-ċifra ta' kemm Malta allokat flus għall-UfM kif ġiet approvata f'Novembru?
ONOR. TONIO BORG:  Il-budgets tal-Unjoni għall-Mediterran (UfM) kif preżentati fir-risposta għall-mistoqsija parlamentari 28337 huma dokumenti finali.  Dawk id-dokumenti kienu ġew approvati mill-uffiċjali għolja li huma mibgħuta mill-gvernijiet rispettivi tagħhom. Għaldaqstant l-uffiċjali għolja huma l-organu ewlieni tal-UfM fit-teħid tad-deċiżjonijiet kurrenti matul is-sena (fin-nuqqas ta' summit jew ta' laqgħat f'livell ministerjali), liema deċiżjonijiet iservu ta' gwida fit-tmexxija tal-UfM mis-Segretarju Ġenerali tal-Unjoni.

Il-kontribuzzjonijiet finanzjarji ta' kull pajjiż membru għall-budget tas-Segretarjat tal-Unjoni għall-Mediterran jingħataw b'mod volontarju. Fil-preżent, il-kontribuzzjoni tal-Gvern Malti qed tingħata permezz tal-ammont finanzjarju relatat mal-pożizzjoni tal-Viċi Segretarju Ġenerali mibgħuta minn Malta.

STATISTIKA DWAR TALBIET TA' SEKWESTRU

28984. L-ONOR. ĊENSU GALEA  staqsa lill-Ministru tal-Ġustizzja u l-Intern: Jista' l-Ministru jieħu l-passi neċessarji biex ladarba sal-lum ma tinżammx statistika ta' kemm-il talba għal sekwestru tiġi aċċettata u ta' kemm-il waħda tiġi rifjutata, fil-fatt tali statistika tibda tiġi miġbura? Waqt li jkun qed isir tali tibdil biex din l-informazzjoni tinġabar, jista' jiġi mdaħħal item li permezz tiegħu t-talbiet ta' sekwestru jiġu klassifikati?
ONOR. CARMELO MIFSUD BONNICI:  Is-suġġeriment tal-Onor. Interpellant se jiġi kkunsidrat.
ISTITUT GĦALL-ISTUDJI TURISTIĊI - BORD TAD-DIRETTURI

29006. L-ONOR. OWEN BONNICI  staqsa lill-Ministru tal-Edukazzjoni, Xogħol u l-Familja: Tista' l-Ministru tikkonferma jekk il-Bord tad-Diretturi (Board of Governors) tal-Istitut għall-Istudji Turistiċi huwiex advisory board jew jekk hux executive board? Tista' tpoggi fuq il-Mejda tal-Kamra it-terms of reference ta' dan il-bord? Min huma l-membri? Meta nħatar dak li qed iservi bħalissa u meta jiskadi t-terminu tiegħu?

Tista' tpoġġi fuq il-Mejda tal-Kamra t-terms of reference tal-Board of Studies tal-Istitut għall-Istudji Turistiċi? Min huma l-membri attwali? Kif ġew maħtura? Meta jiskadi t-terminu tagħhom? 

Tista' tispjega r-rwol tal-co-ordinators fost l-istaff akkademiku tal-Istitut għall-Istudji Turistiċi? Kemm hemm iservu f'din il-kariga bħalissa u f'liema oqsma akkademiċi? B'liema proċedura jintgħażlu? X'inhu l-massimu ta' sigħat ta' tagħlim li jistgħu jagħmlu fil-ġimgħa?  
ONOR. DOLORES CRISTINA:  Nirreferi l-Onor Interpellant għat-tweġiba għal-mistoqsija parlamentari 28587 tas-seduta 390.
QORTI TAL-FAMILJA - AVUKATI TAT-TFAL

29008. L-ONOR. OWEN BONNICI  staqsa lill-Ministru tal-Ġustizzja u l-Intern: Jista' l-Ministru jgħid kemm għandna avukati tat-tfal attached mal-Qorti tal-Familja?  Dawn huma full-time jew part-time?  Kif intagħżlu?  Kemm raw każijiet dawn l-avukati tat-tfal, avukat, avukat mill-bidu tas-sena sal-lum?  Kif jiġi kkalkulat il-ħlas taghhom, bis-siegħa, skont il-każ, jew hemm ammont fiss li jingħata fix-xahar?  Xi studju akkademiku jkunu għamlu, apparti l-kors tal-ligi, dawn l-avukati tat-tfal biex jinħatru f'dik il-mansjoni?
ONOR. CARMELO MIFSUD BONNICI:  Ninsab infurmat illi d-Dipartiment tal-Qrati tal-Ġustizzja għandu tliet avukati tat-tfal li huma kollha fuq bażi part-time.  Dawn l-avukati ntgħażlu wara sejħa pubblika għall-applikazzjonijiet li dehret fil-Gazzetta tal-Gvern tas-27 ta' April 2010, skont il-kriterji hemm speċifikati.

Infurmat ukoll illi mill-bidu ta' din is-sena sal-lum dawn it-tliet avukati raw 4 każijiet, 12-il każ u 13-il każ rispettivament.  Dawn il-persuni fil-pożizzjoni ta’ avukat tat-tfal part-time ikunu meħtieġa jaħdmu 20 siegħa fil-ġimgħa u jirċievu salarju ekwivalenti għall-minimu ta’ Skala ta’ Salarju 7 pro-rata (bħalissa €9542.50 fis-sena). 
RAPPORT DWAR FAMILY FRIENDLY MEASURES 

29019. L-ONOR. HELENA DALLI  staqsiet lill-Prim Ministru: Jista' l-Prim Ministru jpoġġi fuq il-Mejda tal-Kamra kopja tal-istudju li l-Università ta' Malta ġiet mitluba tagħmel dwar family friendly measures kif imsemmi minn Dr. Godwin Grima waqt l-ewwel seduta tal-Kumitat Parlamentari għall-Familja?
ONOR. LAWRENCE GONZI:  Billi r-rapport għadu kif ġie ppreżentat lis-Segretarju Permanenti Ewlieni proprju dakinhar stess tal-ewwel seduta tal-Kumitat Parlamentari għall-Familja, l-Onor. Interpellant tifhem li r-rapport għadu qiegħed jiġi evalwat. 

Għalhekk ir-rapport ma jistax jitqies finali u jkun jista’ jitqiegħed fuq il-Mejda tal-Kamra ladarba dan jiġi evalwat.   

L-IMSIDA – TRAFFIC LANE
29020. L-ONOR. ROBERT ARRIGO  staqsa lill-Ministru għall-Infrastruttura, Trasport u Komunikazzjoni: B'referenza għal-lane lejn il-Belt Valletta li hemm fir-roundabout tal-Imsida biswit il-Monument tal-General Workers Union, liema lane mhix qed tilħaq l-iskop tagħha għax f'din il-lane bilkemm ikun hemm vetturi biex imorru lejn il-Belt anzi qed ikun hemm serbut vetturi fil-lane l-oħra li qed jimblokka t-traffic flow tal-lanes l-oħra, jista' l-Ministru jikkonsidra li jerġa' jinqaleb dan il-lane għall-użu normali, waqt li jżomm it-traffic lights ma jaħdmux f'Rue Dargens, biex it-traffiku jerġa' jiġi flowing?
ONOR. AUSTIN GATT:  Ninforma lill-Onor. Interpellant li r-risposta tingħata f'xi seduta oħra.
SPTAR MATER DEI - KIRI TAS-SERVIZZI TAT-TELEVISION
29021. L-ONOR. MARIE LOUISE COLEIRO PRECA  staqsiet lill-Ministru tas-Saħħa, l-Anzjani u l-Kura fil-Komunità: Jista' l-Ministru jgħid x'inhuma l-arranġamenti li hemm fl-Isptar Mater Dei għall-kiri tas-servizz tat-television?  Min jistabbilixxi l-prezz għall-kiri tas-servizz mill-pazjenti?  Il-gvern jew is-service provider?  Hemm xi kuntratt bejn il-gvern u s-service provider?  Jekk iva, jista' l-Ministru jqiegħed kopja tal-kuntratt fuq il-Mejda tal-Kamra? Jekk hemm kuntratt kemm huwa twil il-perjodu tal-kuntratt?
ONOR. JOSEPH CASSAR:  Infurmat li l-kiri tas-servizzi tat-television lill-pazjenti fl-Isptar Mater Dei jingħata mill-kuntrattur, f’dan il-każ Melita Cable plc. Il-prezzijiet għal dawn is-servizzi huma stipulati fil-kuntratt u ma jistgħux jinbidlu unilateralment mill-kuntrattur. 

Jeżisti kuntratt għal dawn is-servizzi  li kien sar bejn il-Foundation for Medical Services (FMS) u l-Melita Cable plc fl-14 ta’ Awwissu 2007 u li għandu terminu sal-aħħar tas-sena 2014. Dan wara li kienet ħarġet tender mill-FMS fit-22 ta’ Diċembru 2006 “Service Concession for the Provision of Bedside Communication, Information and Entertainment Services at Mater Dei Hospital”

Kopja tal-kuntratt imsemmi ma jistax jitpoġġa fuq il-Mejda tal-Kamra minħabba f’confidentiality clause fl-istess kuntratt.
MEPA - SOLAR FARMS F'ŻONI BARRA MIŻ-ŻONI TAL-IŻVILUPP
29023. L-ONOR. PHILIP MIFSUD  staqsa lill-Prim Ministru: Jista' l-Prim Ministru jgħid x’inhi l-pożizzjoni tal-Awtorità ta' Malta dwar l-Ambjent u l-Ippjanar vis-à-vis solar farms f'żoni 'l barra miż-żona tal-iżvilupp (Outside Development Zone)? Jista' jgħid jekk l-Awtorità ta' Malta dwar l-Ambjent u l-Ippjanar għandhiex policy stabbilità fuq dan is-suġġett? 

ONOR. LAWRENCE GONZI: Ninforma lill-Onor.Interpellant li t-tweġiba se tingħata f’xi seduta oħra.

